**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 2 Νοεμβρίου 2017, ημέρα Πέμπτη και ώρα 10.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής κυρίας Χαράς Καφαντάρη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Άσκηση Υπαίθριων Εμπορικών Δραστηριοτήτων, εκσυγχρονισμός της επιμελητηριακής νομοθεσίας και άλλες διατάξεις» (3η συνεδρίαση).

Στη συνεδρίαση παρέστησαν, ο Υπουργός Οικονομίας και Ανάπτυξης κ. Δήμος Παπαδημητρίου καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Τζαμακλής Χαρίλαος, Βαρδάκης Σωκράτης, Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Πάλλης Γεώργιος, Καματερός Ηλίας, Καραγιάννης Γιάννης, Ψυχογιός Γεώργιος, Καραναστάσης Απόστολος, Κάτσης Μάριος, Καφαντάρη Χαρά, Μάρδας Δημήτρης, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Κατσαβριά-Σιωροπούλου Χρυσούλα, Σιμορέλης Χρήστος, Σπαρτινός Κώστας, Σκουφά Ελισάβετ, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Γιακουμάτος Γεράσιμος, Αραμπατζή Φωτεινή, Κουκοδήμος Κώστας, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Κέλλας Χρήστος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Συντυχάκης Εμμανουήλ, Μωραΐτης Νικόλαος, Καμμένος Δημήτριος, Λαζαρίδης Γεώργιος, Αμυράς Γεώργιος, Γεωργιάδης Μάριος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλημέρα σας, σήμερα συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Άσκηση Υπαίθριων Εμπορικών Δραστηριοτήτων, εκσυγχρονισμός της επιμελητηριακής νομοθεσίας και άλλες διατάξεις». Είμαστε στη 3η συνεδρίαση , συζήτηση κατ’ άρθρον.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):Κυρία Πρόεδρε, θέλω να κάνω μια ερώτηση μόνο, πριν ξεκινήσει ο κ. Υπουργός. Μήπως υπάρχει κάποιο νέο κείμενο, κύριε Υπουργέ, με νομοτεχνικές βελτιώσεις, τις οποίες θα θέλαμε και εμείς να τις έχουμε για να μπορέσουμε να δούμε τι θα πούμε επί των άρθρων;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παπαδημητρίου.

ΔΗΜΟΣ ΠΑΠΑΔΗΜΗΤΡΙΟΥ(Υπουργός Οικονομίας και Ανάπτυξης):Σε απάντηση του κ. Κωνσταντινόπουλου, θέλω να πω ότι υπάρχουν νομοτεχνικές βελτιώσεις, οι οποίες έρχονται σε λίγο και θα κατατεθούν.

Κυρίες και κύριοι Βουλευτές, το παρόν σχέδιο νόμου αποτελεί μια ολοκληρωμένη πρόταση ρύθμισης του υπαίθριου εμπορίου και του επιμελητηριακού θεσμού. Σε αντίθεση με το πρόσφατο παρελθόν, όταν κρίσιμα θέματα για την οργάνωση και λειτουργία δύο τόσο σημαντικών θεσμών της ελληνικής οικονομίας, ρυθμίστηκαν με αποσπασματικές διατάξεις ή ακόμα και με πράξη νομοθετικού περιεχομένου, το παρόν νομοσχέδιο προέκυψε μετά από εξαντλητική διαβούλευση διάρκειας δύο ετών με το σύνολο των εμπλεκομένων φορέων.

Αυτό επιβεβαιώθηκε και από την συμμετοχή του στην προχθεσινή συνεδρίαση της Διαρκούς Επιτροπής Παραγωγής και Εμπορίου. Το αποτέλεσμα αυτής της διαβούλευσης είναι μια σειρά διατάξεων, οι οποίες εκσυγχρονίζουν και κωδικοποιούν το θεσμικό πλαίσιο οργάνωσης και λειτουργία αφενός του υπαίθριου εμπορίου συνολικά και αφετέρου των εμπορικών, βιομηχανικών, βιοτεχνικών και επαγγελματικών επιμελητηρίων της χώρας.

Με το πρώτο μέρος του σχεδίου νόμου, καθορίζονται οι όροι και οι προϋποθέσεις λειτουργίας συγκεκριμένων υπαίθριων εμπορικών δραστηριοτήτων. Το υπαίθριο εμπόριο πρέπει να είναι ένας σταθερός πυλώνας ανάπτυξης της σύγχρονης οικονομίας. Δίνεται έτσι η ευκαιρία σε σημαντικό τμήμα του πληθυσμού, με έμφαση στις ειδικές ομάδες, να καταστεί οικονομικά ενεργό μέσω των υπαίθριων εμπορικών δραστηριοτήτων.

Η βασική επιδίωξη του νομοσχεδίου είναι η απλοποίηση και ο εξορθολογισμός των διαδικασιών έκδοσης και ανανέωσης αδειών. Ενισχύεται η ισονομία και διασαφηνίζονται ζητήματα της αρμοδιότητας των οργάνων της διοίκησης, όσον αφορά πρώτον την ρύθμιση, δεύτερον την εποπτεία και τρίτον τον έλεγχο των δράσεων του υπαίθριου εμπορίου, με στόχο την ασφάλεια δικαίου και την εμπέδωση της εμπιστοσύνης προς την διοίκηση.

Το νομοσχέδιο παρέχει στον παραγωγό την δυνατότητα να δραστηριοποιείται είτε σε οργανωμένη αγορά υπαίθριου εμπορίου, είτε ατομικά, είτε μέσω της συμμετοχής του σε συνεργατικά σχήματα. Παράλληλα, μεριμνεί για την πλήρη απασχόληση του επαγγελματία πωλητή και ταυτόχρονα, διασφαλίζει την οικονομική βιωσιμότητα και των φορέων λειτουργίας.

Με αντικειμενικό τρόπο αποφασίζεται η χορήγηση θέσεων των πολιτών, κατά σειρά προτεραιότητας, με χρήση κριτηρίων κοινωνικού χαρακτήρα, αλλά και επαγγελματικής διαγωγής και ευσυνειδησίας. Καθιερώνονται συλλογικά όργανα και διαδικασίες διαβούλευσης, συμμετοχικής δράσης και ευθύνης με στόχο την καταγραφή προβλημάτων και την υποβολή προτάσεων σε αρμόδιους φορείς.

Βασικά σημεία του πρώτου μέρους του νομοσχεδίου είναι, πρώτον, αναλυτική καταγραφή των μορφών άσκησης υπαίθριου εμπορίου και απλοποίηση διαδικασιών αδειοδότησης και ανανέωσης. Εννοιοποιούνται οι προϋποθέσεις χορήγησης και ανανέωσης άδειας, είτε ο αδειούχος δραστηριοποιείται στο υπαίθριο εμπόριο, πλανόδιο ή στάσιμο, είτε στις λαϊκές και κατά συνέπεια τα δικαιολογητικά που πιστοποιούν την ιδιότητα, ειδικά των παραγωγών. Σε ό,τι αφορά την χορήγηση μη παραγωγικών αδειών, τις λεγόμενες επαγγελματικές άδειες, διατηρείται ο κοινωνικός χαρακτήρας και ενισχύεται ακόμα περισσότερο, καθώς η βασική προϋπόθεση της ανεργίας συνδυάζεται, πλέον, και με εισοδηματικά κριτήρια. Επιπλέον, μέσω της μείωσης των δικαιολογητικών για την χορήγηση και την ανανέωση των αδειών, επιχειρείται να μειωθεί το διοικητικό βάρος.

Δεύτερο. Ηλεκτρονικό σύστημα καταγραφής και κεντρική διασταύρωση αδειών και ελέγχων. Το νομοσχέδιο προβλέπει την καταγραφή όλων των οργανωμένων μορφών άσκησης υπαίθριου εμπορίου και των δραστηριοποιούμενων σε αυτό, σε μια ηλεκτρονική πλατφόρμα για την βέλτιστη εποπτεία, διασταύρωση στοιχείων και ελέγχων και καταχώρηση κυρώσεων που επιβάλλονται.

Τρίτο. Διεύρυνση της δυνατότητας των παραγωγών για διάθεση των προϊόντων τους. Με το νομοσχέδιο δίνεται η δυνατότητα στους παραγωγούς να εκδώσουν άδεια υπαίθριου εμπορίου και συνεπώς, να διαθέσουν τα προϊόντα τους αυτοτελώς, εκτός λαϊκών αγορών.

Τέταρτο. Διασφάλιση της βιωσιμότητας των επαγγελματιών. Με τις νέες διατάξεις πριμοδοτείται, κατά την απόδοση θέσης στις λαϊκές αγορές, ο επαγγελματίας πωλητής που προσέρχεται σε αγορές λιγότερες από έξι μέρες την εβδομάδα. Έτσι, επιδιώκεται η πλήρης απασχόλησή του με στόχο, αφενός τη βιωσιμότητα του ίδιου και αφετέρου την αύξηση των εσόδων του φορέα λειτουργίας της λαϊκής αγοράς, λόγω καταβολής ημερήσιου τέλους για περισσότερες ημέρες.

Πέμπτο. Διασφάλιση της νομιμότητας σε όλες τις μορφές και κατηγορίες άσκησης υπαίθριας εμπορικής δραστηριότητας. Με τις νέες διατάξεις κατοχυρώνεται η νομιμότητα και του υπαίθριου εμπορίου και παράλληλα, με την καθιέρωση του βιβλίου διακινούμενων ποσοτήτων, ενισχύεται το σύστημα εποπτείας και παρακολούθησης των πωλούμενων ποσοτήτων οπωροκηπευτικών στις λαϊκές αγορές.

Έκτο. Με το νομοσχέδιο τίθεται σύστημα μοριοδότησης, όπου κάθε πωλητής, βάσει κριτηρίων που συνδυάζουν κοινωνικά χαρακτηριστικά, όπως η οικογενειακή κατάσταση, ο αριθμός των τέκνων αλλά και έλλειψη παραβατικότητας, τοποθετείται με αντικειμενικό και διαφανή τρόπο.

Έβδομο. Εξορθολογισμός διοικητικών κυρώσεων. Εξορθολογίζονται τα ποσά των διοικητικών κυρώσεων σύμφωνα με τις νέες συνθήκες στην αγορά και στην οικονομία της χώρας και παράλληλα διευρύνονται ως προς τη μορφή τους οι κυρώσεις, οι οποίες θα καταγράφονται σε μητρώο κυρώσεων.

Όγδοο. Ο μηχανισμός διαβούλευσης και συνδιαχείρισης στα θέματα των λαϊκών αγορών από τη διοίκηση και τους παραγωγικούς φορείς. Συστήνονται σε κάθε Περιφέρεια επιτροπές που αποτελούνται από όργανα της διοίκησης και εκπροσώπους των παραγωγικών φορέων, αποκεντρώνοντας την εφαρμογή ρυθμίσεων και συμβάλλοντας στην ανάληψη συνευθύνης μεταξύ των εμπλεκομένων.

Δεν είμαι έτοιμος ακόμα, αλλά θα σας παρουσιάσω τις νομοτεχνικές αλλαγές αργότερα.

Αναφορικά, τώρα, με το δεύτερο μέρος του σχέδιο νόμου, όσα καταθέσαμε έχουν ως συνεκτικό στοιχείο ένα ξεκάθαρο όραμα για την εξέλιξη του επιμελητηριακού θεσμού. Στόχος μας είναι τα επιμελητήρια ν’ αναβαθμιστούν ως σύμβουλοι της Πολιτείας, ως πάροχοι υπηρεσιών υψηλού επιπέδου στα μέλη τους και ως αυτοτελής αναπτυξιακός πυλώνας, ιδίως σε περιφερειακό επίπεδο. Συγκεκριμένα, καθιερώνεται το Κέντρο Υποστήριξης Επιχειρήσεων με στόχο την επέκταση της Αρχής της Μιας Τάσης για τη διεκπεραίωση διαδικασιών, που αφορούν στην επιχειρηματικότητα.

Ταυτόχρονα, δημιουργούνται τα Περιφερειακά Επιμελητηριακά Συμβούλια, ως αυτοτελή συλλογικά όργανα όλων των επιμελητηρίων κάθε Περιφέρειας με ρητή αποστολή: Πρώτον, τη θεσμική κατοχύρωση και συντονισμένη άσκηση του γνωμοδοτικού ρόλου των επιμελητηρίων στην κατάρτιση των περιφερειακών επιχειρησιακών προγραμμάτων. Δεύτερον, την υποβολή προτάσεων σχεδιασμού και υλοποίησης αναπτυξιακών δράσεων, ιδίως στα πλαίσια του ΕΣΠΑ, σε συνεργασία με τη δευτεροβάθμια αυτοδιοίκηση.

Θεωρούμε ότι αυτές οι παρεμβάσεις επιβεβαιώνουν έμπρακτα την εμπιστοσύνη της Πολιτείας στα επιμελητήρια, ως θεματοφύλακες της εθνικής αναπτυξιακής στρατηγικής, η οποία ως γνωστόν βασίζεται στην επεξεργασία και την υλοποίηση προτάσεων, που έχουν ζημιωθεί σε περιφερειακά συνέδρια.

Ανάλογη εμπιστοσύνη επιδεικνύεται και στους εργαζόμενους στα επιμελητήρια, οι οποίοι κλήθηκαν πριν από λίγα χρόνια, να σηκώσουν το βάρος μιας σημαντικής μείωσης των οργανικών θέσεων των υπηρεσιών τους. Προκειμένου, λοιπόν, ν’ ανταποκριθούν ακόμα πιο αποτελεσματικά στο έργο τους, καθιερώνουμε μια αντικειμενική και απόλυτα διαφανή διαδικασία στελέχωσης των επιμελητηρίων με ενισχυμένο τον εποπτικό ρόλο του ΑΣΕΠ.

Εκτός, όμως, από την εμπιστοσύνη, κλειδί για την αναβάθμιση του θεσμού είναι η ενίσχυση της συμμετοχής των μελών των επιμελητηρίων. Προς αυτή την κατεύθυνση το εκλογικό σύστημα καθίσταται πιο αναλογικό, ενθαρρύνεται η συνεργασία μεταξύ τμημάτων και κατοχυρώνεται η συμμετοχή της γυναικείας επιχειρηματικότητας, η οποία γνωρίζει ραγδαία ανάπτυξη στη χώρα μας στις εκλογικές διαδικασίες.

Εξίσου σημαντικό στοιχείο αποτελεί και η προσπάθεια προσέλκυσης νέων επιχειρηματιών, μέσω της καθιέρωσης ορίου δύο θητειών για τους Προέδρους. Ο στόχος είναι απλός. Όπως η ίδια η κατάρτιση των διατάξεων βασίστηκε σε μια συμμετοχική διαδικασία, έτσι και η εφαρμογή τους πρέπει, να γίνει κτήμα και προνόμιο του συνόλου της εγχώριας επιχειρηματικότητας. Με άλλα λόγια το 2ο κεφάλαιο του νομοσχεδίου δεν είναι μόνο ένα σήμα εκσυγχρονισμού των επιμελητηρίων, αλλά κι ένα κάλεσμα για συνεργασία ανάμεσα στην Πολιτεία και την ιδιωτική οικονομική πρωτοβουλία. Η ομαλή εξέλιξη αυτής της συνεργασίας προϋποθέτει τη διαμόρφωση ευρύτερων συναινέσεων και την υπέρβαση στενών μικροκομματικών συμφερόντων.

Προς αυτή την κατεύθυνση σήμερα καταθέτουμε νομοθετική βελτίωση, με την οποία γίνεται δεκτή η πρόταση της Κεντρικής Ένωσης Επιμελητηρίων σχετικά με τον αριθμό των υποψηφίων, προς τους οποίους μπορούν να εκφράζουν την προτίμησή τους οι εκλογείς, και άλλες τεχνικές λεπτομέρειες των εκλογών. Δεκτές έγιναν και προτάσεις της Ομοσπονδίας των Υπαλλήλων των Επιμελητηρίων σχετικά με τη συγκρότηση των πειθαρχικών συμβουλίων. Θεωρούμε ότι αυτές οι τροποποιήσεις ολοκληρώνουν με τον καλύτερο τρόπο το δύσκολο, περίπλοκο και παραγωγικό ειλικρινή διάλογο με την επιμελητηριακή κοινότητα.

Η προετοιμασία για τις εκλογές του Δεκεμβρίου συνεχίζεται ομαλά χάρη στην καθημερινή προσπάθεια των εκλογικών επιτροπών και των υπαλλήλων του Υπουργείου. Τα αρμόδια εκλογικά όργανα δεν έχουν διατυπώσει καμία αμφισβήτηση σχετικά με το νέο θεσμικό πλαίσιο. Είμαστε βέβαιοι, ότι τόσο η αντιπολίτευση, όσο και τα ίδια τα επιμελητήρια θα επιδείξουν αντίστοιχα υπεύθυνη στάση και δεν θα παρασυρθούν από κερδοσκοπικές επιδιώξεις ή κραυγές εντυπωσιασμού.

Τέλος στο Γ΄ Μέρος, περιλαμβάνονται διατάξεις του Υπουργείου Οικονομίας και Ανάπτυξης που αφορούν σε διάφορα σημαντικά ζητήματα, εκ των οποίων τα σημαντικότερα είναι τα ακόλουθα.

Στο άρθρο 100, προχωράμε στη θεσμική θωράκιση και βελτίωση της λειτουργίας του Συντονιστικού Κέντρου Εποπτείας Αγοράς και Αντιμετώπισης Παρεμπορίου του Μεικτού Κέντρου, δηλαδή που οργανώνει μεικτές δράσεις για την πάταξη του παρεμπορίου. Τούτο επιτυγχάνεται μέσω της θεσμοθέτησης ισχυρής σχέσης μεταξύ του Κέντρου και των Περιφερειών, με τη δυνατότητα να διενεργεί ελέγχους από μόνο του και της αύξησης των μελών και των υπηρεσιών που το συγκροτούν.

Με το άρθρο 101, επιδιώκεται η στελέχωση της Ελληνικής Εταιρείας Επενδύσεων και Εξωτερικού Εμπορίου, όπως λέγεται «Enterprise Greece» με το κατάλληλο προσωπικό μέσω μιας, σαφώς, ορισμένης διαφανούς και αξιοκρατικής διαδικασίας με ουσιαστικότερη εμπλοκή του ΑΣΕΠ σε σχέση και με το προηγούμενο καθεστώς.

ΧΑΡΑΛΑΜΠΟΣ ΑΘΑΝΑΣΙΟΥ: Κύριε Υπουργέ, στο άρθρο 101 τη συνέντευξη την αφήνετε ως έχει; Με μειοψηφία του ΑΣΕΠ;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλά είναι τα ερωτήματα, αλλά να τεθούν στη συνέχεια.

ΧΑΡΑΛΑΜΠΟΣ ΑΘΑΝΑΣΙΟΥ: Να μας μοιραστούν αυτά τα στοιχεία, κυρία Πρόεδρε, για να γνωρίζουμε.

ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης): Με το άρθρο 102, επέρχονται τροποποιήσεις σε Οργανωτικές Μονάδες της Ειδικής Γραμματείας Διαχείρισης Ιδιωτικού Χρέους, με την πρόσθεση νέων Τμημάτων και νέας Γενικής Διεύθυνσης, με το σαφέστερο καθορισμό των αρμοδιοτήτων κάποιων Τμημάτων και Διευθύνσεων, ενώ επιχειρείται και αύξηση του αριθμού των οργανικών θέσεων της Κεντρικής Υπηρεσίας της Ε.Γ.Δ.Ι.Χ. από 79 σε 113, προκειμένου αυτή να ανταποκριθεί πιο αποτελεσματικά στην άσκηση των αρμοδιοτήτων της, ιδίως μετά την ψήφιση του εξωδικαστικού μηχανισμού (ρύθμισης οφειλών επιχειρήσεων και διατάξεις).

Επί τη ευκαιρία, θέλω να απαντήσω στον κ. Κωνσταντινόπουλο, που τόσο γρήγορα έσπευσε να κατηγορήσει τον Υπουργό για «ρουσφετολογία», ενώ θα έπρεπε να γνωρίζει ότι όλες οι θέσεις της Ε.Γ.Δ.Ι.Χ. καλύπτονται αποκλειστικώς με αποσπάσεις και μετατάξεις προσωπικού, που υπηρετεί ήδη στο δημόσιο τομέα, όπως ρητά προβλέπεται στην παρ. 3 του άρθρου 90 του ν. 4389/2016.

Μία πολύ σημαντική διάταξη που αναδεικνύει τον κοινωνικό χαρακτήρα του νόμου, είναι αυτή του άρθρου 103, με την οποία μειώνονται στο ποσό των 500 €, όσα πρόστιμα επιβλήθηκαν με βάση το ν. 4264/2014 και μέχρι την έναρξη ισχύος της υπουργικής απόφασης, που υπογράφτηκε τον Ιανουάριο του 2017 και μειώνει τα πρόστιμα των 5.000 € σε μεγάλο βαθμό.

Συγκεκριμένα, τα πρόστιμα που επιβλήθηκαν, πριν από την εν λόγω υπουργική απόφαση, μειώνονται, εφόσον ο παραβάτης εντάχθηκε ή θα ενταχθεί ως τις 31/12/2017 στο πρόγραμμα Κοινωνικού Εισοδήματος Αλληλεγγύης. Είναι μία σημαντική ρύθμιση που θα ανακουφίσει όσους πολίτες αδυνατούν να ανταπεξέλθουν στο μεγάλο και μη αναλογικό ύψος της κύρωσης που τους επιβλήθηκε.

Με το άρθρο 104 επιχειρείται άρση ερμηνευτικού θέματος που κωλύει την πρόοδο των διαδικασιών μετάταξης μονίμων υπαλλήλων στο Συνήγορο του Καταναλωτή.

Με την προτεινόμενη ρύθμιση του άρθρου 105, παρέχεται η δυνατότητα στην Επιτροπή Ανταγωνισμού να αποδίδει στους δικαιούχους αχρεωστήτως καταβληθέντα ποσά, ιδίως στις περιπτώσεις που η αρχικά προϋπολογισθείσα αύξηση μετοχικού κεφαλαίου δεν πραγματοποιήθηκε ή η εν λόγω αύξηση καλύφθηκε μόνο εν μέρει.

Με το άρθρο 106 εισάγονται σημαντικές αλλαγές στον αναπτυξιακό νόμο του 2016. Συγκεκριμένα, με τη ρύθμιση της παρ. 1, προβλέπεται ότι οι επιχειρήσεις, των οποίων οι εξαγωγές καταλαμβάνουν ήδη άνω των 85% του κύκλου εργασιών τους, θεωρούνται κατά τεκμήριο εξωστρεφείς, ώστε να μην απαιτείται περαιτέρω τεκμηρίωση αύξησης της εξωστρέφειάς τους.

Με τη νέα ρύθμιση της παραγράφου 2, τροποποιούνται επί το ευνοϊκότερο για τους επενδυτές, οι αρχικές ρυθμίσεις του αναπτυξιακού νόμου 2016 που αφορούν την τμηματική καταβολή της επιχορήγησης των επενδυτικών σχεδίων των προηγούμενων αναπτυξιακών νόμων του 2004 και 2011. Με δεδομένη την βελτίωση της δημοσιονομικής κατάστασης της χώρας και τη συνακόλουθο δυνατότητας καταβολής των προβλεπόμενων ενισχύσεων, για το φετινό αλλά και τα επόμενα χρόνια, η ρύθμιση επιδιώκει την καταβολή άπαξ ή σε λιγότερες δόσεις των υπολειπόμενων ποσών ενίσχυσης στους επενδυτές, προκειμένου να αυξηθεί η ρευστότητα στην αγορά και να εκκαθαριστούν ταχύτερα οι εκκρεμότητες των παλαιών αναπτυξιακών νόμων.

Με την παράγραφο 3 δίνεται η δυνατότητα μετατροπής των βραχυπρόθεσμων δανείων, τα οποία είχαν συναφθεί με αντίστοιχη εκχώρηση σε τράπεζα της επιχορήγησης των επενδύσεων, που είχαν υπαχθεί σ’ αυτούς τους προγενέστερους αναπτυξιακούς νόμους του 2004 - 2011, λόγω και του χρονικού διαστήματος που έχει παρέλθει από την υπαγωγή τους ως σήμερα.

Με την παράγραφο 4 διευκρινίζεται το καθεστώς των αμοιβών για τα μέλη διάφορων επιτροπών του αναπτυξιακού νόμου κατ΄ ανάλογο τρόπο με τις αμοιβές των μελών άλλων επιτροπών του ιδίου νόμου.

Με την παράγραφο 5 επικαιροποιείται η συγκρότηση της ειδικής γνωμοδοτικής επιτροπής εμπειρογνώμων του προηγούμενου αναπτυξιακού νόμου του 2004.

Με τις παραγράφους 6 και 7 εναρμονίζεται το θεσμικό πλαίσιο με το χρόνο υλοποίησης των προδιαγραφών του πληροφοριακού συστήματος κρατικών ενισχύσεων, αναφορικά με την τήρηση των μακροχρόνιων υποχρεώσεων των επενδυτών.

Με την παράγραφο 9 ορίζεται ότι στις γνωμοδοτικές επιτροπές του άρθρου 27 του αναπτυξιακού νόμου του 2016 συμμετέχουν, χωρίς δικαίωμα ψήφου, ο νομικός σύμβουλος και ή πάρεδρος του Νομικού Συμβουλίου του Κράτους του οικείου φορέα.

Επίσης, θα καταθέσω κάποιες φραστικές νομοτεχνικές βελτιώσεις και στο τρίτο μέρος, καθώς επίσης και βελτιώσεις διατάξεων που αφορούν το νόμο περί δημόσιων συμβάσεων και των αναπτυξιακών νόμων. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Το λόγο έχει η κυρία Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Μία ερώτηση διευκρινιστική. Κύριε Υπουργέ, κυκλοφορεί στους κύκλους των λαϊκών αγορών ότι η κυβέρνηση δεσμεύτηκε, μετά από πρωτοβουλία του μικρού σας κυβερνητικού εταίρου, ότι θα αλλάξει το θεσμικό πλαίσιο των λαϊκών αγορών και ότι θα επανέλθουν οι λαϊκές αγορές σε οργανισμό. Έχει βάση αυτή η πληροφορία; Γιατί μια τέτοια αλλαγή του θεσμικού πλαισίου θα πρέπει να τη δούμε κι εμείς για να προετοιμαστούμε.

ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης): Δεν έχουμε σκοπό να φέρουμε αυτή την τροπολογία.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τώρα προχωρούμε στην ψηφοφορία επί της αρχής. Ξεκινάμε από τον Εισηγητή του ΣΥΡΙΖΑ, κύριο Σιμορέλη.

ΧΡΗΣΤΟΣ ΣΙΜΟΡΕΛΗΣ (Εισηγητής του ΣΥΡΙΖΑ): Ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Γιακουμάτος, Εισηγητής Νέας Δημοκρατίας.

ΓΕΡΑΣΙΜΟΣ (ΜΑΚΗΣ) ΓΙΑΚΟΥΜΑΤΟΣ (Εισηγητής της Νέας Δημοκρατίας): Ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Σαχινίδης, Ειδικός Αγορητής της Χρυσής Αυγής.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής της Χρυσής Αυγής): Επιφυλασσόμεθα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Κωνσταντινόπουλος, Ειδικός Αγορητής Δημοκρατικής Συμπαράταξης.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής Δημοκρατικής Συμπαράταξης): Επιφύλαξη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Μωραϊτης, από το ΚΚΕ.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του ΚΚΕ): Κατά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝΕΛ): Ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Έγινε δεκτό επί της αρχής κατά πλειοψηφία. Τώρα πηγαίνουμε στους Εισηγητές για τη συζήτηση επί των άρθρων για 10λεπτά με μία ανοχή.

Το λόγο έχει ο κ. Σιμορέλης, Εισηγητής του ΣΥΡΙΖΑ.

ΧΡΗΣΤΟΣ ΣΙΜΟΡΕΛΗΣ (Εισηγητής του ΣΥΡΙΖΑ): Ευχαριστώ κυρία Πρόεδρε. Όπως είπε και ο κ. Υπουργός, μετά από ένα χρόνο διαβούλευσης με τους εμπλεκόμενους φορείς, μετά από την πρώτη συνεδρίαση της Επιτροπής, μετά από την προχθεσινή συνεδρίαση της Επιτροπής, όπου είδαμε πάνω από 40 φορείς, μπορούμε να βγάλουμε αβίαστα το συμπέρασμα ότι το παρόν νομοσχέδιο είναι στη σωστή κατεύθυνση. Λύνει ζητήματα και βάζει σε ένα πλαίσιο ό,τι έχει σχέση με το υπαίθριο εμπόριο, τα επιμελητήρια και κάποιες διατάξεις του Υπουργείου Οικονομίας.

Κυρίες και οι συνάδελφοί, το σχέδιο νόμου που συζητάμε χωρίζεται σε τρία μέρη. Το πρώτο μέρος αφορά στο υπαίθριο εμπόριο, το δεύτερο μέρος αναφέρεται στον εκσυγχρονισμό της επιμελητηριακής νομοθεσίας και το τρίτο περιέχει μία σειρά από διατάξεις του Υπουργείου Οικονομίας.

Ξεκινάμε με το πρώτο σκέλος. Τα άρθρα 1 έως 60 αναφέρονται στο υπαίθριο εμπόριο. Όπως είπαμε, στόχος του νομοσχεδίου είναι η οργάνωση και διευθέτηση του υπαίθριου εμπορίου, η εξάλειψη στρεβλών πρακτικών του παρελθόντος και η αντιμετώπιση διαγνωσμένων προβλημάτων που αναγνωρίστηκαν σε εκτενή διαβούλευση με τους φορείς. Πιο συγκεκριμένα, στα τρία πρώτα άρθρα, αναλύεται το πεδίο εφαρμογής, οι όροι και οι προϋποθέσεις διάθεσης του προϊόντος.

Από το άρθρο 4 έως 13 γίνεται αναφορά στον παραγωγό, οι επαγγελματίες αγρότες μπορούν να δραστηριοποιούνται σε πάσης μορφής υπαίθριες αγορές και να διαθέσουν τα προϊόντα τους αυτοτελώς, εκτός λαϊκών αγορών. Ταυτόχρονα, ενθαρρύνεται η συμμετοχή των παραγωγών σε συνεταιρισμούς ή ομάδες παραγωγών στο υπαίθριο εμπόριο. Ο παραγωγός-πωλητής οφείλει να καταγράφει τις διακηρυγμένες ποσότητες σε καταστάσεις διακινούμενων ποσοτήτων, οι οποίες θα τηρούνται από τους πολίτες μέχρι την επόμενη ανανέωση της άδειας τους και με αυτό τον τρόπο διευκολύνεται ο έλεγχος. Αναλύεται ο τρόπος και τα δικαιολογητικά αδειοδότησης, η χωρική ισχύς της άδειας, τα είδη εμπορίας και οι επιτροπές ελέγχων, απλοποιείται η διαδικασία αδειοδότησης με λιγότερα δικαιολογητικά και αποσαφηνίζεται η αρμόδια αρχή έκδοση της άδειας, ο δήμος μόνιμης κατοικίας, με εξαίρεση την Αττική και την Θεσσαλονίκη που είναι η περιφέρεια. Καταργείται η αυτοπρόσωπη προσέλευση του παραγωγού με αναπλήρωση από το σύζυγο ή τα τέκνα του, ώστε ο παραγωγός να μην αναγκάζεται να απουσιάσει από την παραγωγική διαδικασία συνεχώς για να έρχεται στη λαϊκή. Η ανανέωση και η διάρκεια ισχύος της άδειας θα γίνεται βάσει υπεύθυνης δήλωσης του παραγωγού και κατόπιν αντιπαραβολής με τα στοιχεία του ΣΔΟΕ.

Από τα άρθρα 14 έως 25 γίνεται αναφορά στον επαγγελματία πωλητή. Οι άδειες των επαγγελματιών έχουν κοινωνικό χαρακτήρα και αποσκοπούν στην καταπολέμηση της ανεργίας και την ενίσχυση ευπαθών κοινωνικών ομάδων. Αυτές οι άδειες θα διατίθενται κατά 40% σε ανέργους και κατά 60% σε ειδικές κοινωνικές ομάδες. Οι άδειες λαϊκών που αφορούν στους επαγγελματίες χορηγούνται ύστερα από προκήρυξη που εκδίδεται από τον οικείο περιφερειάρχη. Διευρύνεται η χωρική ισχύ της άδειας λαϊκών αγορών και πλέον ο επαγγελματίας μπορεί να δραστηριοποιηθεί σε όλες τις περιφερειακές ενότητες της περιφέρειας που προκηρύσσει τις άδειες. Πριμοδοτείται κατά την απόδοση θέσης στις λαϊκές αγορές ο επαγγελματίας πωλητής που προσέρχεται σε αγορές για λιγότερες από 6 ημέρες την εβδομάδα, στοχεύοντας την πλήρη απασχόληση. Οι επαγγελματίες που έχουν πτωχεύσει μπορούν πλέον να ζητήσουν τη χορήγηση άδειας και θέσης σε λαϊκή αγορά, ισχύος ως ένα έτος για την πώληση αδιάθετων ειδών της επιχείρησης που διατηρούσαν, χωρίς την δυνατότητα μετατροπής σε κανονική άδεια.

Επιπλέον, οι άδειες των επαγγελματιών, στο άρθρο 22, θεωρούνται ανά τριετία. Διατηρείται στο άρθρο 23 η μεταβίβαση στις περιπτώσεις αναπηρίας, σε ποσοστό τουλάχιστον 67% ή θανάτου του δικαιούχου. Τα άτομα στα οποία μπορεί να μεταβιβαστεί η άδεια είναι κατά σειρά προτεραιότητας τα τέκνα, η σύζυγος και τα αδέλφια. Επιτρέπεται η υποβοήθηση του επαγγελματία πωλητή με την παράλληλη παρουσία του κατόχου της άδειας από το σύζυγό και τα τέκνα του, κατ' αναλογία με όσα ισχύουν για τους παραγωγούς.

Στο επόμενο κεφάλαιο γίνεται μια χαρτογράφηση διαφόρων μορφών οργανωμένων αγορών υπαίθριου εμπορίου και τίθενται όροι και προϋποθέσεις για την οργάνωσή τους. Για την ακρίβεια, από το άρθρο 26 μέχρι το άρθρο 39 γίνεται εκτενής αναφορά στον τρόπο οργάνωσης των υπαίθριων αγορών και γίνεται αναφορά στο χώρο λειτουργίας τους.

Το άρθρο 28 αναφέρεται στις επιτροπές λαϊκών αγορών, που συστήνονται και αποτελούνται από όργανα της διοίκησης και τους εκπροσώπους των παραγωγικών φορέων. Εισάγεται επίσης, για πρώτη φορά, η υποχρέωση των φορέων λειτουργίας των λαϊκών αγορών να συντάξουν κανονισμό λειτουργίας και τοπογραφικό διάγραμμα για κάθε λαϊκή αγορά που λειτουργεί στα διοικητικά του όρια. Αναφορά γίνεται στο ωράριο, στον κανονισμό, στη διανομή των θέσεων και στο ημερήσιο τέλος. Το ημερήσιο ανταποδοτικό τέλος που καταβάλλουν οι πωλητές κατανέμεται αποκλειστικά σε Δήμους και Περιφέρειες. Για την Αττική και τη Θεσσαλονίκη κατανέμεται 60% στην Περιφέρεια και 40% στους Δήμους, ενώ στην υπόλοιπη Ελλάδα 75% στους Δήμους και 25% σε Περιφέρειες. Η τοποθέτηση των πωλητών θα γίνεται με αντικειμενικό τρόπο βάσει μορίων, που θα στηρίζονται σε κοινωνικά κριτήρια και την επαγγελματική διαγωγή. Ειδικά για τους παραγωγούς έχει προβλεφθεί μέχρι τη διεξαγωγή της μοριοδότησης, να μπορούν να πάρουν προσωρινή θέση σε κάποια αγορά, προκειμένου να μην είναι αδιάθετη η παραγωγή τους.

Στη συνέχεια, σημαντικό είναι το άρθρο 37 με το οποίο καθιερώνονται οι αγορές-καταναλωτές, οι γνωστές αγορές χωρίς μεσάζοντες. Ο στόχος αυτών των αγορών είναι η καλλιέργεια καταναλωτικής συνείδησης και ανάπτυξης δεσμών κοινωνικής αλληλεγγύης για την ενίσχυση των πιο αδύναμων συμπολιτών μας.

Με το άρθρο 38 ρυθμίζονται θέματα που αφορούν τις εμποροπανηγύρεις με την ευκαιρία των εορτών, τις πασχαλινές και χριστουγεννιάτικες αγορές, τις κυριακάτικες αγορές και άλλες παραδοσιακές εμποροπανηγύρεις.

Κατόπιν, στα άρθρα 40 έως 45 ρυθμίζονται ειδικότερα θέματα στάσιμου εμπορίου, όπως η οριοθέτηση των θέσεων, η χορήγηση βραχυχρόνιων αδειών κατά τους καλοκαιρινούς μήνες, για παροχή και διάθεση πρόχειρων γευμάτων και χορήγηση άδειας κατάληψης κοινόχρηστου χώρου κατά τη διοργάνωση εκθέσεων, αθλητικών, ψυχαγωγικών, πολιτιστικών και καλλιτεχνικών εκδηλώσεων.

Στα άρθρα 46 έως 50 γίνεται αναφορά στο πλανόδιο εμπόριο, ορίζονται οι προϋποθέσεις άσκησης του, τα πληθυσμιακά όρια των περιοχών στις οποίες επιτρέπεται η άσκηση αυτού και οι αρχές χορήγησης των σχετικών αδειών.

Στα τελευταία άρθρα γίνεται αναφορά στο σύστημα ελέγχων και κυρώσεων. Επιδιώκεται ο εξορθολογισμός των ποσών των διοικητικών κυρώσεων, ώστε να υπακούν στις νέες οικονομικές συνθήκες της χώρας. Υπάρχει διαβάθμιση με βάση την έκταση της παρανομίας για να αποφεύγονται περιστατικά που έχουμε δει να καταλογίζονται υψηλά πρόστιμα για πώληση μικρών ποσοτήτων.

Τέλος το πληροφοριακό σύστημα που θα εφαρμοστεί προκειμένου η πολιτεία να έχει την πλήρη εποπτεία του υπαίθριου εμπορίου, είναι πολύ σημαντικό κομμάτι του νέου νόμου.

Από το άρθρο 61 έως 99 περνάμε στο δεύτερο μέρος του νομοσχεδίου που αφορά τον εκσυγχρονισμό του επιμελητηριακού θεσμού. Όπως ειπώθηκε, αυτό το τμήμα του νομοσχεδίου φιλοδοξεί να επαναθέσει σε σωστότερη βάση τους όρους λειτουργίας των επιμελητηρίων και να θεραπεύσει μια σειρά δυσλειτουργιών και προβλημάτων που συναντάμε στο συγκεκριμένο θεσμό.

Στα πρώτα άρθρα καθορίζεται ο σκοπός των επιμελητηρίων, τα οποία οφείλουν να λειτουργούν ως σύμβουλοι της πολιτείας και να παρέχουν υπηρεσίες υποστήριξης προς τα μέλη τους.

Στο άρθρο 66 εισάγεται ο θεσμός των κέντρων υποστήριξης επιχειρήσεων που αποτελεί μία από τις καινοτομίες του νομοσχεδίου.

Στο άρθρο 67 ορίζεται η δομή και η οργάνωση των επιμελητηρίων και η κατανομή των μελών γίνεται σε τρία τμήματα, μεταποιητικό, εμπορικό και υπηρεσιών.

Το άρθρο 68 ορίζει ως όργανα διοίκησης τη Διοικητική Επιτροπή και το Δ.Σ..

Θεσμοθετούνται στο άρθρο 73 συνέργιες μεταξύ τμημάτων, ώστε τα συμφέροντα διαφορετικών κλάδων να εκπροσωπούνται ισορροπημένα.

Επιπλέον, για να τονωθεί η συμμετοχή της γυναικείας επιχειρηματικότητας, καθιερώνεται ποσόστωση φύλων στα ψηφοδέλτια.

Στο άρθρο 72 επισημαίνεται ότι δικαίωμα έχουν τα φυσικά και νομικά μέλη που είναι εγγεγραμμένα στο ΓΕΜΗ και έχουν καταβάλει το ετήσιο τέλος και για όλα τα μέλη του Επιμελητηρίου, που δεν είναι στο ΓΕΜΗ, και έχουν καταβάλει την εισφορά τους μέχρι το οικονομικό έτος πριν τις εκλογές.

Στο άρθρο 75 αναλύονται οι πόροι του Επιμελητηρίου που είναι, κυρίως, συνδρομές, επιχορηγήσεις και πρόσθετοι από την περιουσία τους.

Στο άρθρο 77 ενισχύεται η οικονομική εποπτεία των Επιμελητηρίων και η οικονομική διαχείριση ευθυγραμμίζεται με τις υφιστάμενες διατάξεις λογιστικού ελέγχου.

Το άρθρο 80 αντιμετωπίζει την υποστελέχωση με ενίσχυση του προσωπικού με διαγωνισμό του ΑΣΕΠ και μοριοδότηση της πραγματικής προϋπηρεσίας στο Επιμελητήριο.

Στο άρθρο 82 καθιερώνονται τα Πειθαρχικά Συμβούλια, που είναι πρόταση και της Κεντρικής Ένωσης Επιμελητηρίων.

Στο άρθρο 83 περνάμε στο κομμάτι που αφορά στην Κεντρική Ένωση Επιμελητηρίων, τα όργανα διοίκησης και την οργάνωση και λειτουργία της. Μια σημαντική καινοτομία που εισάγει το νομοσχέδιο, είναι ο θεσμός των Περιφερειακών Επιμελητηριακών Συμβουλίων. Αυτό το Συμβούλιο θα είναι συντονιστικό και γνωμοδοτικό όργανο σε επίπεδο Περιφέρειας, το οποίο θα υποβάλει προτάσεις στον Περιφερειάρχη για αναπτυξιακά ζητήματα, θα συμμετέχει στην εκπόνηση του Περιφερειακού Επιχειρησιακού Προγράμματος και θα εκπροσωπεί τα Επιμελητήρια στο Περιφερειακό Συμβούλιο. Ενισχύεται, έτσι, η συνεργασία σε επίπεδο Περιφέρειας και δημιουργούνται οικονομίες κλίμακας για τη συμμετοχή σε διεθνείς εκθέσεις και καλύτερος περιφερειακός σχεδιασμός.

Τα άρθρα 90 και 93 αναφέρονται σε διατάξεις για την πειθαρχική ευθύνη των διοικήσεων των Επιμελητηρίων.

Το άρθρο 94 εκσυγχρονίζει το θεσμικό πλαίσιο για τα διμερή Επιμελητήρια, προκειμένου να καταστούν ουσιαστικός παράγοντας εξωστρέφειας της ελληνικής οικονομίας και αποτελεσματικότητας της διμερούς διπλωματίας.

Στη συνέχεια, στο τρίτο μέρος έχουμε μια σειρά από διατάξεις του Υπουργείου Οικονομικών και νομίζω ότι δεν χρειάζεται να τις πω εγώ, αφού πριν από λίγο ο κύριος Υπουργός τα είπε πολύ καλά.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς.

Το λόγο έχει ο κ. Γιακουμάτος.

ΓΕΡΑΣΙΜΟΣ ΓΙΑΚΟΥΜΑΤΟΣ (Εισηγητής της Ν.Δ.): Κύριε Πρόεδρε, κύριε Υπουργέ, εμείς δείχνουμε στην πράξη την υπευθυνότητα και τη σοβαρότητα που πρέπει να έχει ένα Κόμμα στη Βουλή. Εμείς, επί της αρχής, στηρίζουμε το νομοσχέδιο και γιατί το στηρίζουμε; Γιατί αφορά μεγάλες κοινωνικές ομάδες, όπως είναι το υπαίθριο εμπόριο όπου δεκάδες χιλιάδες έμποροι ασχολούνται μ’ αυτό το αντικείμενο και εκατομμύρια λαού που περιμένει τη λαϊκή, γιατί η λαϊκή είναι η αγορά του φτωχού, του λαού. Αυτό είναι το πρώτο κομμάτι, ένα μεγάλο νομοσχέδιο.

Το δεύτερο κομμάτι είναι τα επιμελητήρια. Τα Επιμελητήρια είναι η ατμομηχανή της τοπικής κοινωνίας για την ανάπτυξη της οικονομίας στην περιοχή και γενικότερα στην Ελλάδα. Είναι πολύ σημαντικός θεσμός και όσο πιο ανεξάρτητα είναι τόσο καλύτερα γιατί και αυτοχρηματοδοτούμενα κάνουν τη δουλειά τους.

Το τρίτο, το μεγάλο κεφάλαιο, η μάστιγα, θα έλεγα, για τη χώρα μας, ειδικά τώρα που περνάει τέτοια μεγάλη οικονομική κρίση, είναι το παρεμπόριο. Κύριε Υπουργέ, είναι 7 - 10 δις € το χρόνο που χάνει η χώρα από το παρεμπόριο, κατά τον ΟΟΣΑ. Θέλετε να είναι 5 δις €; Εγώ σας λέω ότι ο ΟΟΣΑ λέει 7 - 10 δις €. Είναι πολύ μεγάλο κομμάτι.

Το τελευταίο είναι ο Οργανισμός Βιομηχανίας Ιδιοκτησίας (Ο.Β.Ι.), αυτοί οι αμαρτωλοί εκεί με την έννοια πότε Υπουργείο Βιομηχανίας, πότε Γραμματεία κ.λπ., είναι πολύ σημαντικό. Εκεί στον Ο.Β.Ι. στο Μαρούσι, να πάτε μια μέρα να το δείτε, είναι ένα ανεξάρτητο κρατίδιο, Πριγκιπάτο είναι, πρέπει να το δείτε. Γιατί το λέω αυτό; Μας φέρνετε, λοιπόν, ένα νομοσχέδιο fast track, που είναι τέσσερα σε συσκευασία ενός. Θα μπορούσαμε, λοιπόν, καλύτερα να το επεξεργαστούμε, καλύτερα να αποδώσουμε και να διευκολύνουμε περισσότερο τον λαό και τους παράγοντες που εμπλέκονται.

Εν πάση περιπτώσει, εμείς θέλουμε να είμαστε θετικοί στο κοινοβουλευτικό έργο. Θα σας κάνω μερικές συγκεκριμένες παρατηρήσεις, κύριε Υπουργέ, στα άρθρα και θα ήθελα μέχρι την Ολομέλεια να μας έχετε γνωστοποιήσει, εάν μπορείτε να τις πραγματοποιήσετε.

Δηλαδή, στο άρθρο 4, είναι δικαιούχοι φυσικά πρόσωπα, αγροτικοί συνεταιρισμοί. Γιατί να μην μπορεί να είναι μια οικογενειακή ομόρρυθμη ή ετερόρρυθμη εταιρεία που να μπορεί να συμμετέχει ή μια μεταποιητική; Αυτό, για δείτε το λιγάκι, γιατί εκεί που λέτε μόνο «συνεταιρισμοί, φυσικά πρόσωπα», βάλτε «να μπορούν να είναι και ομόρρυθμη αγροτική επιχείρηση», γιατί είναι σημαντικό. Πάει εκεί μια καλλιέργεια, κάνουν μια ομόρρυθμη εταιρεία στο χωριό π.χ. στη Χίο βγάζουν μαστίχα, για να μπορεί και αυτή να συμμετέχει.

Πάμε στο άρθρο 17, όπου ενώ προβλέπονται στις λαϊκές βιομηχανικά προϊόντα, γιατί εξαιρούμε τα παιχνιδάκια; Για να τα έχει μόνο το JUMBO;

Ποιος είναι ο λόγος, κύριε Υπουργέ, που τα εξαιρείτε, καθώς και τα ηλεκτρικά είδη μέχρι 1000 watt; Γιατί, δηλαδή, αφού η αγορά τα έχει όλα, και τι δεν πουλάνε εκεί.

Δείτε μήπως μπορεί να μπουν και τα ηλεκτρικά είδη και τα παιχνίδια. Αυτό είναι πολύ σημαντικό, γιατί πάει κάποιος στο πανηγύρι να αγοράσει και ένα παιχνίδι για το παιδί του.

Πάμε τώρα στο άρθρο 23.

Έχω μια άδεια λαϊκής αγοράς, όπου ο κάτοχός της ή συνταξιοδοτείται ή έχει αναπηρία ή πεθαίνει και όπως σωστά λέτε μεταβιβάζετε στα παιδιά και αυτό είναι καλό. Αυτός, όμως, που θα πάρει την άδεια να μπορεί να την κρατήσει, μέχρις ότου λήξει η θητεία της άδειας αυτής. Δηλαδή, εάν η άδεια αυτή είναι για τρία χρόνια και ο κάτοχός της πεθαίνει, το δεύτερο χρόνο να την έχει αυτός που θα την πάρει μέχρι το τρίτο χρόνο και μετά να υποβάλει τα χαρτιά του. Τι νόημα θα έχει ο δικαιούχος να έχει και το θάνατο και τη χαρτούρα; Είναι γραφειοκρατικό το θέμα, κύριε Υπουργέ, δεν είναι κάτι ουσιαστικό.

Πάμε τώρα στο άρθρο 36, σχετικά με το ημερήσιο τέλος, όπου εκεί πρέπει να δώσετε μια εγκύκλιο στις Νομαρχίες, ειδικά ο Γενικός Γραμματέας κ. Παπαδεράκης, ώστε αυτά τα λεφτά να αξιοποιούνται. Ο κ. Αντιπεριφερειάρχης είπε στους φορείς, ότι «θα δώσουμε χημικές τουαλέτες». Ωραία, αυτό δεν είναι θέμα. Ξέρετε ποιο είναι το θέμα; Όταν πας στη λαϊκή βλέπεις ένα «τσαντίρ μαχαλά», για να το πω κανονικά. Δεν μπορούμε να τις φτιάξουμε λίγο; Δεν μπορεί η Νομαρχία να κάνει μια καλαίσθητη αγορά;

Εάν πάτε στην Βαρκελώνη της Ισπανίας - όχι της Καταλονίας - θα δείτε, πράγματι, να προσελκύει κόσμο και μόνο που το βλέπεις λες «να τι θα πει πολιτισμός», κύριε Γενικέ. Αυτός δεν είναι πολιτισμός που υπάρχει στη δική μας λαϊκή αγορά. Αυτό μπορούμε να το κάνουμε μέσα από το τέλος που είναι 13 εκατ. αυτή τη στιγμή στο Ταμείο της Αθήνας και άλλα 8 εκατ. στο Ταμείο της Θεσσαλονίκης. Σωστά δώσαμε ένα κουπόνι στο ένα εκατομμύριο, σωστά όλα αυτά, αλλά δώστε και κάτι εκεί να φτιαχτεί. Εκεί, λοιπόν, πρέπει να δράσετε, κύριε Υπουργέ, στο άρθρο 36.

Δεν θα μιλήσω τώρα για το άρθρο 37, γιατί θα το αναπτύξω και αύριο, αλλά και στην Ολομέλεια. Δεν έχω καταλάβει, όμως, το εξής: Ωραία η αλληλέγγυα οικονομία και αύριο θα πάμε και στην αλληλέγγυα πολιτική. Δηλαδή, πού πάμε; Δεν έχω καταλάβει ποιες είναι αυτές οι συλλογικότητες πολιτών και καταναλωτών, γιατί έχω λίγη δυσκολία να τους αναγνώσω ποιοι είναι και πόσοι είναι και εκεί στο κάτω - κάτω της γραφής, γιατί να μην μπορούν να πάνε και οι σύλλογοι παραγωγών; Έχουμε ένα σύλλογο παραγωγών που δεν είναι στη λαϊκή και π.χ. βγάζει κρεμμύδια στην Αρκαδία. Γιατί εκείνους τους εξαιρείτε και τους βγάζετε έξω και ποιοι είναι αυτοί που έχουν αποκλειστικότητα, οι συλλογικότητες καταναλωτών και πολιτών; Κύριε Υπουργέ, εδώ λυπάμαι, αλλά αυτό το άρθρο εάν δεν τον διευκρινίσετε, θα το καταψηφίσουμε.

Πάμε τώρα στο άρθρο 38, σχετικά με τις χριστουγεννιάτικες αγορές. Εγώ από τα Θρησκευτικά γνωρίζω, ότι τα Χριστούγεννα είναι ο Άγιος Βασίλης, ο Αη Γιάννης και εσείς βάζετε 15 ημέρες. Κάντε να διαρκεί η χριστουγεννιάτικη αγορά 20 ημέρες και το Πάσχα 15 ημέρες. Βλέπω, ότι συμφωνούν όλοι.

Το άρθρο 39, κύριε Υπουργέ, θέλει μεγάλη προσοχή και δεν τα ξέρουν αυτά ειδικά οι νέοι βουλευτές του ΣΥΡΙΖΑ, αλλά θα τα μάθουν σιγά – σιγά.

Ξέρετε, ότι το «ALOU FUN PARK», κύριε Υπουργέ, το μεγάλο πάρκο που πάνε χιλιάδες παιδιά, δεν έχει άδεια; Ξέρετε, ότι κανένα Λούνα Πάρκ δεν έχει άδεια σήμερα και γιατί δεν έχει; Το κοριτσάκι που σκοτώθηκε άδικα στο Ελληνικό και τραβιόταν ο Δήμος και οι άλλοι, τι φταίνε όλοι αυτοί;

Ξέρετε τι φταίει;

Η κυβέρνηση και προηγούμενη και η σημερινή, διότι έχουμε ένα Π.Δ. του 2005 με αριθμό 12, πήγε στο Συμβούλιο της Επικρατείας, δεν το δέχθηκε, έγινε σύγχυση και σήμερα δεν γνωρίζεις βάσει ποιου Προεδρικού Διατάγματος πρέπει να βγάλεις άδεια.

Αυτό πρέπει, λοιπόν, να γίνει με νέο προεδρικό διάταγμα, το είχα έτοιμο, μόνο ο κ. Μανιάτης δεν πρόλαβε να το υπογράψει απ' όλους τους άλλους, γιατί έπρεπε να υπογράψουν 30 Υπουργοί.

Αυτό είναι έτοιμο, πάρτε το, φτιαχτέ το στα μέτρα σας και από κει και πέρα προχωρήστε το, να έχει και ένα προεδρικό διάταγμα να βγάζει. Ξέρετε ότι και τα παιγνία και οι αυτοκινητόδρομοι, αυτά που κάνουν όλοι, δεν έχουν άδεια, δεν έχουν κανονισμούς. Είναι τριάντα εμπλεκόμενοι, χωρίς να είναι ξεκάθαρο το σύστημα. Αλλάξτε, λοιπόν, το προεδρικό διάταγμα. Φτιάξε το όσο το δυνατόν πιο γρήγορα.

Πάμε, λοιπόν, στις ποινικές κυρώσεις. Σωστά, κατέβηκαν τα πρόστιμα, λογικό. Δεν μπορεί να πουλάει τσατσάρες τώρα ή δύο ματσάκια κρεμμυδάκια και να του βάζεις 5.000, πολύ σωστό. Όμως, εδώ στον φουκαρά ειδικά τον ρομά, που πάει στην αγορά και πουλάει το χαλί.

ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης): Για ποιο άρθρο μιλάτε;

ΓΕΡΑΣΙΜΟΣ ΓΙΑΚΟΥΜΑΤΟΣ (Εισηγητής της Ν.Δ.): Για το άρθρο 57, τις ποινικές κυρώσεις.

Εκεί, λοιπόν, ή βιομηχανικά είδη πουλάει, κατσαρόλια κ.λ.π εκεί, λοιπόν, του βάζεις πρόστιμο και καλά του κάνεις, αλλά όχι και φυλακή 6 μήνες. Βγάλτε τη φυλακή. Βάλτε πρόστιμο. Είναι βάρβαρο να βάζεις αυτό το φουκαρά, το ρακένδυτο, στη φυλακή. Βάλτου πρόστιμο, μόνο.

Λοιπόν, υπάρχει μια κυριακάτικη αγορά, στο Χαλάνδρι π.χ.. που είναι ο Ρούσσος, ο δικός σας. Και βγάζει μια απόφαση ο Ρούσσος και λέει «την καταργώ αυτήν την αγορά, αυτό το παζάρι». Και μετά από ένα χρόνο λέει «το επαναφέρω το παζάρι». Αυτός που έχει άδεια να συνεχίσει να την έχει, να μη ξαναβγάζει καινούργια. Και αυτό, δείτε το, κ. Υπουργέ.

Πάμε, στο άρθρο 61. Η αυτοτέλεια των επιμελητηρίων, το είπα και από την αρχή, για μας είναι βασικής σημασίας, πολύ σημαντικό. Θα πρέπει, λοιπόν, αφού δεν πληρώνει από τον κρατικό προϋπολογισμό ούτε ένα ευρώ, θα πρέπει να έχουν πραγματική ανεξαρτησία. Γι' αυτό θα πρέπει, εκεί που λέτε «τα επιμελητήρια νοούνται οι αυτοτελείς…», να βάλετε δίπλα μια λέξη «ανεξάρτητες ενώσεις». Βάλτε και τη λέξη «ανεξάρτητες» να ξέρουμε ότι είναι ανεξάρτητες.

Στο άρθρο 63. Για να ιδρύσεις ένα επιμελητήριο ή να καταργήσεις ένα επιμελητήριο να χρειάζεσαι όχι μόνο γνώμη, αλλά σύμφωνη γνώμη των επιμελητηρίων της σχετικής ένωσης, όχι μόνο τη γνώμη του Υπουργού. Δηλαδή τι είναι ο Υπουργός, «αποφασίζω και διατάζω»;

Πάμε στο άρθρο 65. Έχετε δίκιο ότι τα επιμελητήρια δεν μπορούν για προμήθειες να φύγουν από τις κείμενες διατάξεις. Συμφωνώ, όμως εδώ πρέπει να ξεχωρίσετε τις υπηρεσίες. Ό,τι αφορά τις υπηρεσίες δεν μπορεί δηλαδή να πάει με τις σύμφωνες διατάξεις. Δηλαδή, αν πάρει ένα συνεργείο καθαριότητας, έναν σεκιουριτά, να πάει με τις σύμφωνες διατάξεις; Ε όχι, δεν γίνεται αυτό. Δεν έχει αυτοτέλεια τότε, τότε είναι κρατικό μαγαζί. Γ' αυτό είπαμε να μη είναι κρατικό, να είναι ανεξάρτητο. Γι' αυτό επιμένω στην ανεξαρτησία της.

Λοιπόν, πάμε στο άρθρο 67. Βάλτε το με σαφήνεια, το γράφετε, άλλα που να λέμε ότι τα εμπορικά και βιομηχανικά επιμελητήρια κατανέμουν τα μέλη τους σε βιομηχανικό, εμπορικό, υπηρεσιών και εξαγωγών. Διευκρινίστε το στον νόμο, στο άρθρο 67, ότι είναι και οι υπηρεσίες και οι εξαγωγές.

Στο άρθρο 69. Γιατί επιμένετε στα προεδρικά διατάγματα, κ. Υπουργέ; Δεν σας φτάνει η δική σας ισχυρή υπογραφή; Λέτε “προεδρικό διάταγμα”, βάλτε “υπουργική απόφαση”. Δεν μπορεί δηλαδή, να περιμένουμε μήνες ολόκληρους για προεδρικό διάταγμα. Ο νέος κανονισμός, λέει, λειτουργίας των διοικητικών συμβουλίων επιμελητηρίων, θα θεσπίζεται πλέον με προεδρικό διάταγμα. Αφήστε το με υπουργική απόφαση. Δεν γίνεται αλλιώς.

Στο άρθρο 72. Εδώ μια προσθήκη χρειάζεται. Δηλαδή, μέλη του επιμελητηρίου είναι φυσικά πρόσωπα, να μπουν και υποκαταστήματα ημεδαπών επιχειρήσεων που έχουν καταβάλει και το ΓΕΜΗ και είναι και μέλη του επιμελητηρίου, να μπορούν και αυτοί να ψηφίζουν.

Στο άρθρο 73, κύριε Υπουργέ, αναφέρεται να «έχει δικαίωμα δύο θητείες ο Πρόεδρος». Δεν θα βάλετε και την προηγούμενη θητεία που είχε. Να ισχύσει από την ψήφιση του νομοσχεδίου και μετά. Είναι λογικό. Δηλαδή, θα τιμωρήσουμε τον άλλο, πριν το νομοσχέδιο; Ο νόμος να ισχύσει πράγματι για δύο θητείες, όχι, όμως, και για προηγούμενη, πριν από το νόμο.

Πάμε στα οδοιπορικά. Καταλαβαίνω ότι έχετε δυσκολία. Αναφέρομαι στο άρθρο 76. Ξέρετε, όταν πάτε, κύριε Υπουργέ, σε έναν νομό ως Υπουργός -δεν μιλάω ως πρόεδρος του επιμελητηρίου- πρέπει να πάρετε μαζί σας έναν συνεργάτη να γράφει, έναν να σας εξηγεί, και να έχετε κάποιον εκεί να συνοδεύει. Ξέρετε πόσο δίνει το Κράτος; 17 € την ημέρα. Αυτός πρέπει να κοιμηθεί στο παγκάκι. Δυστυχώς, δηλαδή, το τι τραβάνε όλοι οι υπουργοί, δεν το λέω εγώ, το λένε όλοι. Εντάξει, δεν πειράζει ακριβοί στα πιπέρια, φτηνοί στα λάχανα. Λέω, όμως, εδώ, αφού τα λεφτά αυτά είναι αυτοχρηματοδοτούμενα, δεν επιβαρύνουν το Κράτος, να μπορεί το επιμελητήριο με απόφαση του Δ.Σ. να καθορίζει πραγματικά τα έξοδα μετακίνησης και ημερήσια αποζημίωση, να μπορεί από μόνο του.

Και μετά αναφέρεται «και τα έξοδα παράστασης του προέδρου». Εντάξει, αυτοχρηματοδοτούμενο είναι, δικά τους λεφτά είναι, να το βάλετε, κύριε Υπουργέ - όχι απεριόριστα - από 300 € μέχρι 1000 €, να μπορεί με απόφαση του Δ.Σ. να είναι η αμοιβή. Δεν είναι κακό αυτό.

ΔΗΜΟΣ ΠΑΠΑΔΗΜΗΤΡΙΟΣ (Υπουργός Οικονομίας και Ανάπτυξης): Η αμοιβή είπατε. Ποια αμοιβή;

ΓΕΡΑΣΙΜΟΣ ΓΙΑΚΟΥΜΑΤΟΣ (Εισηγητής της Ν.Δ.): Του προέδρου του διοικητικού συμβουλίου των επιμελητηρίων. Να βάλετε εύρος 300 € μέχρι 1000 €, με απόφαση του Δ.Σ.. Έχετε βάλει 300 € τώρα.

Πάμε στο προσωπικό, κύριε Υπουργέ, στο άρθρο 80. Δεν μπορεί να αποσπώνται από το επιμελητήριο στη γενική κυβέρνηση και τη δαπάνη να την πληρώνει το επιμελητήριο. Από τη μια πλευρά δεν παίρνει λεφτά από το Κράτος, είναι ανεξάρτητο και από την άλλη, θα το βάλετε να πληρώνει και χαράτσι στους αποσπασμένους. Αυτό πρέπει να το δείτε, κύριε Υπουργέ. Δηλαδή, όταν αποσπάσαι στην γενική κυβέρνηση, να πληρώνει ο φορέας που σε αποσπά, όχι το επιμελητήριο.

Επίσης, είναι λίγο σκληρό αυτό που λέτε εδώ «μέχρι 30.000 μέλη ένας σύμβουλος και πάνω από 30.000, δύο». Δεν γίνεται έτσι. Είναι πολύ λίγο. Να βάλετε δύο και τέσσερις σύμβουλοι. Δεν τους πληρώνετε εσείς. Αντί για ένας και δύο, να βάλετε δύο και τέσσερις, πάνω από 30.000. Αυτοί πληρώνονται από τα επιμελητήρια. Αναφέρομαι στο άρθρο 80, στις παραγράφους 3 και 5. Το 3 είναι η αμοιβή και το 5 είναι οι σύμβουλοι.

Άρθρο 108. Εδώ διαφωνούμε απόλυτα. Η ΕΑΑΔΗΣΥ, Η Ενιαία Ανεξάρτητη Αρχή Δημοσίων Συμβάσεων ήταν κάτι σαν ανεξάρτητη αρχή, αλλά και σαν ουσία για τη λειτουργία του Ελληνικού Κράτους πολύ σημαντική για εμάς. Το έζησα αυτό όταν υπηρέτησα το Υπουργείο. Τότε ήταν ο κ. Ράϊκος Πρόεδρος, ένας πολύ αξιόλογος νομικός. Εν πάση περιπτώσει, εγώ αυτή την Αρχή την πιστεύω. Τώρα, τι έρχεστε και την κάνετε, κύριε Υπουργέ; Την καταργείτε αμερικάνικα. Δηλαδή, δεν λέτε «καταργείται», λέτε «δεν χρειάζεται σύμφωνη γνώμη». Άρα, για κάθε σύμβαση και κάθε προμήθεια που θα γίνεται, θα προτείνει απλή γνώμη η Ενιαία Αρχή και εσείς θα κάνετε ό,τι θέλετε. Άρα, λοιπόν, για δέστε το πάλι.

Να σας πω κάτι άλλο. Έχει να γίνει διαγωνισμός δεκατέσσερις μήνες. Γιατί καθυστερεί; Γιατί δε γίνεται; Γιατί δε θέλετε το αγκάθι που λέγεται Ενιαία Ανεξάρτητη Αρχή. Είναι βασικό αυτό. Από τη μια πιστεύετε στις ανεξάρτητες αρχές και από την άλλη, όπου δεν σας συμφέρει, τις καταργείτε. Δέστε το άρθρο αυτό, είναι σημαντικό, κύριε Υπουργέ. Καταργείς μια ενιαία αρχή.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Ο κ. Σιμορέλης, έχει το λόγο.

ΧΡΗΣΤΟΣ ΣΙΜΟΡΕΛΗΣ (Εισηγητή του ΣΥ.ΡΙΖ.Α.): Κυρία Πρόεδρε, καμιά φορά κάνουμε και λάθη.

Θέλω να επανορθώσω στο σημείο που έλεγε «η ανανέωση και η διάρκεια ισχύος της άδειας θα γίνεται βάσει υπεύθυνης δήλωσης του παραγωγού και κατόπιν αντιπαραβολής με τα στοιχεία του ΟΣΔΕ» και όχι του ΣΔΟΕ, που είχα πει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Κωνσταντινόπουλος, έχει το λόγο.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής Της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Υπουργέ, παρόλο που σήμερα δεν έχουμε στο νομοσχέδιο κάποιες διορθώσεις και νομοτεχνικές βελτιώσεις, καταλαβαίνετε, θα μιλήσουμε με βάση αυτό που έχετε καταθέσει στη Βουλή.

Υπάρχει ένα νομοσχέδιο το οποίο έχει ουσιαστικά τρεις πυλώνες. Ο ένας πυλώνας είναι οι λαϊκές αγορές, ο δεύτερος είναι τα επιμελητήρια και ο τρίτος είναι διατάξεις που αφορούν προσλήψεις.

Θα μου επιτρέψετε να αρχίσω από το τέλος, σχετικά με την τροπολογία που αφορά τον ΟΒΙ. Τι καταργείται; Ότι «η εποπτεία του Οργανισμού Βιομηχανικής Ιδιοκτησίας υπάγεται στην αρμοδιότητα Γενικής Γραμματείας του Υπουργείου Ανάπτυξης, Ανταγωνιστικότητας, Υποδομών και Δικτύων». Επίσης, καταργείται οποιαδήποτε άλλη γενική ή ειδική διάταξη.

Άρα, δε θα εποπτεύεται από τη Γενική Γραμματεία Βιομηχανίας. Πού πάει; Απευθείας στον κ. Χαρίτση. Ακόμη αυτό δεν πέρασε καν, εγώ λέω, ούτε από το Δ.Σ. του ΟΒΙ ούτε στη Γενική Γραμματεία.

Τι δίνει τη δυνατότητα σε αυτό και γιατί γίνεται;

Κατά την άποψή μας, γιατί δεν υπάρχει επαρκής ενημέρωση, είναι γιατί από και πέρα ο οποιοσδήποτε υπουργός θα μπορεί να κάνει οτιδήποτε με δική του σύμφωνη γνώμη και του προέδρου του ΟΒΙ, προσλήψεις και οτιδήποτε θέλει.

Πάμε τώρα στο άρθρο 109. Είναι ένα σωστό άρθρο. Δίνεται δυνατότητα ηλεκτρονικής υπογραφής στα καταστατικά εταιριών που υποβάλλονται στο ΓΕΜΗ και η δυνατότητα αυτή δίνεται με τον Ευρωπαϊκό Κανονισμό του 2014. Γιατί δεν τον κάνατε με τον ν. 4441/2016;

Είναι προφανές ότι υπήρξε μια προχειρότητα.

Το άρθρο 108, για τη σύσταση ενιαίας ανεξάρτητης αρχής δημοσίων συμβάσεων, πρέπει να το αποσύρετε, και θα το αποσύρετε, γιατί το έχετε υποσχεθεί στην Ευρωπαϊκή Επιτροπή και το ξέρετε. Απλώς, δεν το έχετε φέρει ακόμη.

Με το άρθρο 107, συμφωνούμε απόλυτα. Είναι προς την σωστή κατεύθυνση. Στις ρυθμίσεις του αναπτυξιακού νόμου είμαστε θετικοί.

Το άρθρο 104, ανήκει στα άρθρα που φέρνετε διορισμούς. Στο Συνήγορο του Καταναλωτή, 35 θέσεις. Δεν αναφέρεται πουθενά αν θα γίνουν με ΑΣΕΠ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Απάντησε ο κ. Υπουργός, στην αρχή, στην τοποθέτησή του σε εσάς.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής Της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Δεν ήμουν εδώ, αλλά δεν μου φαίνεται στο νομοσχέδιο…

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Είπε ότι θα είναι αποσπάσεις δημοσίων υπαλλήλων.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής Της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Το θέμα δεν είναι τι λέει ο Υπουργός, το θέμα είναι τι λέει το άρθρο. Αν το διαβάσετε, το άρθρο μέσα, κυρία Πρόεδρε, δε εννοεί ότι οι αποσπάσεις, μετατάξεις ή νέες προσλήψεις θα γίνουν μέσω ΑΣΕΠ.

Μπορείτε να το βάλετε και να λυθεί το πρόβλημα στη νομοτεχνική βελτίωση. Μέχρι στιγμής, δεν λέει κάτι τέτοιο.

Δεύτερον, σχετικά με το άρθρο 102 «Ειδική Γραμματεία Διαχείρισης Ιδιωτικού Χρέους», αυξάνονται οι θέσεις. Δεν γράφετε τα κριτήρια πρόσληψης, διαδικασίας ή οτιδήποτε άλλο. Είναι και εκεί νέες θέσεις εργασία για τις οποίες δεν υπάρχει κανένα κριτήριο. Αν δεν βάλετε μέσα στο νόμο ότι θα γίνεται με κριτήριο του ΑΣΕΠ, τότε τις προσλήψεις θα τις κάνει ο επικεφαλής, δηλαδή, εσείς, αφού σε εσάς ανήκει η αρμοδιότητα της διαχείρισης του ιδιωτικού χρέους, κύριε Υπουργέ. Άρα, έχετε την ευθύνη.

Επίσης, σχετικά με τα ζητήματα προσωπικού της ελληνικής εταιρείας επενδύσεων και εξωτερικού εμπορίου “Enterprise Greece”. Και αυτό σε εσάς ανήκει. Εδώ, ενώ αναφέρεται ότι με σύμφωνη γνώμη θα γίνεται η προκήρυξη του ΑΣΕΠ, βάζετε την συνέντευξη, όπου η βαρύτητά της κυμαίνεται από 0,70 έως 1,40. Άρα, αλλάζετε όλα τα δεδομένα και μπορείτε να προσλάβετε μέσω της συνέντευξης, δηλαδή δια της πλαγία οδού, όποιον θέλετε εσείς. Θεωρούμε ότι στην “Enterprise Greece” πρέπει να γίνονται μέσω του διαγωνισμού και χωρίς συνέντευξη, όπως γινόταν μέχρι τώρα, με τον ΑΣΕΠ, και να κάνετε όσες προσλήψεις χρειάζεται ο Οργανισμός. Για παράδειγμα, αν κάποιος βάσει κριτηρίων λαμβάνει 50 και η συνέντευξη είναι με συντελεστή 0,7, ξεπερνάει η συνέντευξη τους πάντες. Άρα, εδώ υπάρχει ζήτημα προσλήψεων, όπου με τρεις διατάξεις φέρνετε 100 προσλήψεις από την πίσω πόρτα. Σας παρακαλούμε να το διορθώσετε και είμαστε εδώ να αλλάξουμε την απόφασή σας. Συνεπώς, ή θα το αποσύρετε ή θα το διορθώσετε.

Σε ό,τι αφορά τα ζητήματα που αφορούν τις λαϊκές αγορές.

Άρθρο 4, παρ.3. Όπως γνωρίζετε υπάρχουν δύο διαφορετικά κριτήρια σε συνδυασμό με το άρθρο 24 παρ. 1, διαφορετικά κριτήρια των παραγωγών με των επαγγελματιών πωλητών. Νομίζω ότι πρέπει να ισχύει ο ίδιος κανόνας και για τους μεν και για τους δε. Όσοι αναπληρώνονται στους μεν επαγγελματίες, πρέπει να αναπληρώνονται και στους παραγωγούς. Είναι θέμα δικαιοσύνης.

Επίσης, για το άρθρο 19 σχετικά με την μοριοδότηση, επιμένουμε και πολύ σωστά να ανοίξει το επάγγελμα - όπως το λέτε – να βάλουμε ανέργους κ.λπ.. Όμως, είναι άδικο ένας άνθρωπος που έχει δουλέψει στον πάγκο για χρόνια, ενώ βάζετε σε συναφή επαγγέλματα, όπως, για παράδειγμα, ένας που έχει μείνει άνεργος και έχει δουλέψει σε σούπερ μάρκετ στο τμήμα των οπωροκηπευτικών, να μην παίρνει μόρια, ενώ θα φαίνονται αναγνωρισμένα μέσα από τις ασφαλιστικές του εισφορές είτε είναι επαγγελματίας είτε είναι παραγωγός. Αυτό σημαίνει ότι αυτούς τους ανθρώπους που δούλεψαν 20 χρόνια στον πάγκο και είναι παιδιά, συγγενείς, φίλοι, απλοί πωλητές τους βγάζουμε απ’ έξω σε σχέση με όλους τούς υπόλοιπους.

Σε ό,τι αφορά τις επιτροπές των λαϊκών αγορών. Εδώ νομίζω, αν θέλουμε να είμαστε όλοι μαζί και να είμαστε θετικοί σ’ αυτό που έγινε, πρέπει να αξιολογήσουμε τι έγινε μέχρι σήμερα. Ε, δεν πέτυχε το σχέδιο. Αυτή είναι η πραγματικότητα. Το ανέφεραν οι φορείς, το ανέφεραν οι εκπρόσωποι από τις περιφέρειες, το ανέφεραν όλοι. Γιατί δεν πέτυχε; Γιατί οι περιφέρειες χρησιμοποίησαν μόνο τα θετικά, για παράδειγμα, η κυρία Δούρου το μόνο που έκανε, ήταν να βγάλει ότι δίνει 1 ευρώ και καλώς το δίνει, αλλά κανείς δεν ήξερε ότι το δίνει από αυτό που πληρώνουν οι ίδιοι επαγγελματίες. Τώρα λέγονται για τις τουαλέτες - τα ανέφεραν οι φορείς - τα προβλήματα για τις διαγραμμίσεις ανέφερε ο κ. Τριανταφυλλίδης, για την κεντρική Μακεδονία. Άρα, αυτό απέτυχε.

Άρα, εδώ υπάρχει ένα σύστημα το οποίο πρέπει να το δούμε. Αυτό δεν χρειάζεται χρηματοδότηση. Χρηματοδοτείται από τους ίδιους πόρους. Αυτή τη στιγμή η κεντρική Μακεδονία έχει 13 εκατομμύρια ευρώ, αν είπε σωστά ο κ. Τριανταφυλλίδης ή 8 εκατομμύρια ευρώ, εδώ η Αθήνα έχει 15 εκατομμύρια ευρώ. Γιατί δεν μπορεί να υπάρξει, χωρίς να έχουν την πλειοψηφία, αποφασιστικός ρόλος, στον οποίο θα συμμετέχουν αυτοί οι άνθρωποι, θα δίνουν και θα λειτουργήσουν με καλύτερους όρους τις λαϊκές; Κάτι που θέλουμε όλοι.

Σας το είπαμε και την προηγούμενη φορά, σας το είπαν και οι φορείς, νομίζω ότι καταλάβατε λάθος το τι είπαν οι πολλοί φορείς σε σχέση με τις λαϊκές. Εδώ εσείς έρχεστε και λέτε σε όλους που θέλουν να είναι στις λαϊκές, ένα μεγάλο «ναι». Δηλαδή κάνετε μια απέραντη πολυδιάσπαση, ο οποιοσδήποτε μπορεί να πάει σε χιλιάδες λαϊκές, δηλαδή κυριακάτικες, χωρίς μεσάζοντες, που δεν είναι χωρίς μεσάζοντες, το καταλάβατε, γιατί δεν είναι οι ίδιοι οι παραγωγοί, είναι κατά κύριο λόγο τυριά κ.λ.π.. Άρα τι σημαίνει αυτό; Ότι εκεί δεν πάνε οι παραγωγοί, πιθανόν πάνε κάποιοι άλλοι άνθρωποι. Άρα, δεν διασφαλίζετε την ποιότητα των προϊόντων, δεν διασφαλίζετε τον φορολογικό έλεγχο και οτιδήποτε άλλο. Και στο τέλος, ξέρετε τι κάνετε; Κάνοντας όλα αυτά τα «θέματα». Φτάνετε στο σημείο να κάνετε αυτό που κάνετε παντού, να έχουν όλοι απλά μια επιδοματική πολιτική και κανένας να μην μπορεί να βγάλει μεροκάματο. Και σας ερωτώ και σας έδωσα μία πραγματικότητα. Γιατί δεν κάνετε στις εκκλησίες; Σας έδωσα μάλιστα ένα χαρακτηριστικό, ότι οι εκκλησίες, πια, τώρα, στα προαύλιά τους κάνουν και αυτές λαϊκές. Ο καθένας θα κάνει μια λαϊκή. Και σας έδωσα μάλιστα, σας κατέθεσα και όλο αυτό που έχει συμβεί στη Νίκαια και σε άλλες περιοχές.

Ημερήσιο τέλος. Νομίζω, σας το προτείναμε και την προηγούμενη φορά, δεν έχω δει. Για να αποφευχθεί και να μπορούν να δουλεύουν πολλοί περισσότεροι και να αποφευχθεί σε σχέση με τους παραγωγούς που δεν μπορούν να έρθουν όλες τις ημέρες, νομίζω ότι ανά δίμηνο μπορεί να γίνεται από τους υπεύθυνους, να γίνεται να μπορούν να λειτουργούν με έναν τρόπο, αφού καταθέτουν οι παραγωγοί, το πόσες μέρες θα πάνε στο επόμενο δίμηνο. Και έτσι να πληρώνουν αυτό που πρέπει, τα 4 ευρώ ανά δεκαπέντε ημέρες ή ανά 18 ημέρες και να ξέρουμε ποιες είναι οι κενές θέσεις και να γίνεται ένας προγραμματισμός. Εγώ δεν καταλαβαίνω, γιατί αυτό δεν το δέχεστε και δεν το αποδέχεστε;

Υπάρχει το άρθρο 39 - το είπε και ο Εισηγητής, το είπαν όλοι οι Εισηγητές - με τα προεδρικά διατάγματα. Δεν βγαίνει άκρη με τα προεδρικά διατάγματα και το ξέρετε. Είναι μια προβληματική διαδικασία. Δεν μπορούμε να τα λύσουμε. Έχετε βάλει πολλά προεδρικά διατάγματα, δεν γίνεται, δεν βρίσκεται λύση. Πρέπει να βρούμε άλλο τρόπο για να λύσουν τα θέματα. Τα ξέρετε τα θέματα, τα λέτε κι εσείς, τα λέμε και εμείς, τα λέγαμε και πριν, πρέπει να βρούμε μια λύση σ' αυτό, κύριε Υπουργέ, ή να κάνουμε κάτι με το νόμο ή να βρούμε έναν τρόπο να τελειώνει όλη αυτή η διαδικασία, για να πάρουν άδειες ή να μην πάρουν άδειες, να τελειώνουμε. Είμαστε μια δεκαετία τώρα και λέμε ότι δεν προχωράει το προεδρικό διάταγμα, αλλά συνεχίζουμε με προεδρικά διατάγματα.

Κυρώσεις, πρόστιμα και όλα αυτά. Εγώ λέω ότι ναι, σε πολλές περιπτώσεις πρέπει να υπάρχουν ενιαίοι κανόνες και θα σας πω δύο παραδείγματα, αλλά και σε κάποιους κανόνες θα πρέπει να υπάρχει και ο νόμος, για να είναι ενιαίος για όλους, όπως π.χ. είναι διαφορετικό η άρνηση και η παρεμπόδιση ελέγχου και διαφορετικό ένα πρόστιμο για κάτι που δεν έχεις. Όταν συμβαίνει άρνηση και παρεμπόδιση ελέγχου, δηλαδή όταν αρνείται ένας παραγωγός, ένας επαγγελματίας πωλητής να μην ελεγχθεί, εδώ πρέπει να είμαστε αυστηροί. Για παράδειγμα οι ασφαλιστικές εισφορές. Για να μπορεί να υπάρχει υγιής ανταγωνισμός μεταξύ παραγωγών, επαγγελματιών και όλων αυτών, πρέπει να έχουν όλοι ασφαλιστική εισφορά, γιατί, αν δεν έχουν όλοι ασφαλιστικές εισφορές, δημιουργούμε δύο κατηγορίες. Τα υπόλοιπα περί της μείωσης των προστίμων - να τα δούμε αν θα προχωρήσουν ή όχι - είναι θετικό, αλλά πρέπει να βάλουμε και κανόνες. Αν κάποιος παρεμποδίζει και δεν δέχεται μια, δύο, τρεις φορές τον έλεγχο, τι θα κάνουμε; Θα υπάρξει ανομία; Αν κάποιος δεν πληρώνει τις ασφαλιστικές εισφορές, σε σχέση με το διπλανό του στον πάγκο που πληρώνει, θα μπορέσει να προχωρήσει;

Τώρα, σχετικά με τα Επιμελητήρια. Εγώ δεν έχω καταλάβει ακόμα - σας το είπανε και προχθές - αν θα ισχύσει αυτό με τους τρεις ψήφους. Έχουμε εκλογές, τι θα γίνει επιτέλους; Πώς θα ψηφίσουν; Νομίζω ότι πρέπει να τελειώνουμε με αυτό, όπως πρέπει να τελειώνουμε και με τα διαφορετικά συστήματα που υπάρχουν στα αμιγή Επιμελητήρια και έχετε φέρει. Κατανοώ αυτό που είπατε, αλλά, εδώ, δεν είμαστε γι' αυτό το λόγο. Εδώ, είμαστε για να φτιάξουμε ενιαίους κανόνες.

Ως προς το άρθρο 66, στο ΚΥΕΠΙΧ, νομίζω ότι είναι απαραίτητη η οργανική μονάδα. Πρέπει να προβλεφθεί η ίδρυσή τους από τον ίδιο τον νόμο, δηλαδή, τώρα και να λέει ότι ιδρύεται ΚΥΕΠΙΧ στα Επιμελητήρια, κάτι το οποίο δεν λέγεται. Να συσταθεί υποχρεωτικά σε όλα τα Επιμελητήρια και να αποτελεί οργανική μονάδα των Επιμελητηρίων. Δεν γίνεται η σύσταση να είναι στην επιθυμία του κάθε προέδρου του Επιμελητηρίου. Ή φτιάχνουμε μονάδες ή δεν φτιάχνουμε, είναι νόμος ή δεν είναι νόμος, γιατί τότε είναι στη διακριτική ευχέρεια και αν υλοποιούν κατά εξουσιοδότηση υπηρεσίες, τότε θα πρέπει να εξασφαλίζεται και η μεταφορά ανθρώπινων και οικονομικών πόρων και πιθανόν, να υπάρχει απλοποίηση των διαδικασιών.

Στο άρθρο 70, αρμοδιότητες διοίκησης. Κατά την άποψή μας, πρέπει να υφίσταται διακριτή λειτουργία της υπηρεσίας από τη αιρετή διοίκηση του Επιμελητηρίου. Σας το ξαναλέω, γιατί είναι πολύ σημαντικό και πρέπει να το δούμε αυτό, γιατί έχει να κάνει και με τις προσλήψεις που κάνουμε μετά εντός των Επιμελητηρίων. Η υπηρεσία αποτελείται από Δημοσίους υπαλλήλους που λειτουργούν με βάση το Δημοσιοϋπαλληλικό κώδικα, σε αντιδιαστολή με το Διοικητικό Συμβούλιο που αποτελείται από αιρετούς επιχειρηματίες.

Η υπηρεσία είναι αρμόδια για τις διοικητικές υπηρεσίες και την παροχή των υπηρεσιών που έχουν εκχωρηθεί από την κεντρική Κυβέρνηση. Η διοίκηση είναι αρμόδια για αποφάσεις σχετικά με την επιχειρηματικότητα και τις γενικές κατευθύνσεις λειτουργίας του Επιμελητηρίου. Συνεπώς, δεν μπορούν να αποδοθούν αρμοδιότητες επόπτη ΓΕΜΥ κ.λπ. σε μέλη της διοικούσας επιτροπής. Αυτό το λέω και το ξαναθυμίζω, κ. Υπουργέ, εδώ. Υπήρξε στη δημοσιότητα θέμα για παρέμβαση διοίκησης Επιμελητηρίου που είχε να κάνει με την σύνδεση Α.Ε. με πολιτικό στέλεχος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας παρακαλώ, ολοκληρώστε. Αύριο μπορείτε να τα πείτε. Ένα λεπτό ακόμα για να ολοκληρώσετε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Όχι, δεν θέλω ιδιαίτερη μεταχείριση. Θα πάρω τη δευτερολογία μου και θα κάνω αναφορά στα άρθρα 76, 78, 80, 81, 82, 83 και 84. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε τώρα με τον Ειδικό Αγορητή του Λαϊκού Συνδέσμου-Χρυσή Αυγή, κ. Σαχινίδη για 10 λεπτά, με σχετική ανοχή.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου-Χρυσή Αυγή): Ευχαριστώ, κυρία Πρόεδρε. Είναι κοινώς αποδεκτό, ότι η σημασία λειτουργίας των υπαίθριων αγορών είναι δυνατόν να συμβάλει αποφασιστικά στην εν γένει οικονομική ανάπτυξη της χώρας. Πέραν τούτου, όμως, οι υπαίθριες αγορές αποτελούν μια επιλογή που βοηθάει τους οικονομικά αδύναμους καταναλωτές να εξασφαλίσουν τις απαραίτητες για τη διαβίωσή τους προμήθειες με χαμηλό τίμημα, συγκριτικά με τις τιμές των υπολοίπων εμπορικών καταστημάτων.

Μπορούμε να πούμε ότι τα πρώτα 60 άρθρα του προτεινόμενου νομοσχεδίου που αφορούν τις υπαίθριες αγορές, τείνουν να ρυθμίσουν ορισμένες ασάφειες που παρατηρούνται στην κείμενη νομοθεσία και μιλάω για τον ν.4264/2014, ο οποίος χαρακτηρίστηκε εν πολλοίς για σημαντικές αστοχίες. Πλην, όμως, όπως έχουμε καταστήσει σαφές εξ’ αρχής, διαφωνούμε με το πνεύμα αυτού του νομοσχεδίου, στο οποίο αντικατοπτρίζεται και η πολιτική θέση των κυβερνώντων, σχετικά με την άσκηση των υπαίθριων εμπορικών δραστηριοτήτων και γι' αυτό τον λόγο δηλώσαμε άλλωστε και επιφύλαξη.

Για να γίνω, όμως, πιο συγκεκριμένος, διαφαίνεται μια αμιγής μαρξιστική προσέγγιση του νομοθετήματος, αφού, όπως αναφέρεται και στην αιτιολογική έκθεση, το νομοσχέδιο, στα πλαίσια της θέσπισης αγοράς καταναλωτών, κάτι το οποίο διατυπώνεται στο άρθρο 2 παράγραφος 20, αποπειράται να προάγει το αλληλέγγυο εμπόριο, την ανάπτυξη δεσμών κοινωνικής αλληλεγγύης και άλλα συναφή, που παραπέμπουν σε αβάσιμες αντιλήψεις πολιτικής οικονομίας, με σαφή σκοπό την εξυπηρέτηση των ιδεολογικών αναγκών της Κυβέρνησης.

Εδώ, κύριε υπουργέ, προκύπτει το ερώτημα: Για ποιο λόγο χρειάζεται να υπάρχει αυτή η αλληλέγγυα οικονομία; Η δική σας η Κυβέρνηση και οι προκάτοχοί σας είναι που έφτασαν σήμερα τον ελληνικό λαό σ’ αυτή τη θέση και για να μπορέσετε να εξυπηρετήσετε την ιδεολογία σας, έχετε θεσπίσει την αλληλέγγυα οικονομία, η οποία είναι άμεσα ελεγχόμενη και μόνο αλληλέγγυα δεν είναι, απ' όσο γνωρίζουμε.

Σε ό,τι αφορά, λοιπόν, το πρώτο μέρος του νομοσχέδιο, το οποίο απαρτίζεται από τα 60 άρθρα, έχουμε να τονίσουμε ότι, ενώ προκύπτουν ορισμένες βελτιώσεις στο τυπικό μέρος της λειτουργίας του υπαίθριου εμπορίου - αναφέρομαι στα άρθρα, που περιέχουν τις διάφορες διατάξεις περί των δικαιούχων των αδειών, είτε πρόκειται για παραγωγούς πωλητές είτε για επαγγελματίες πωλητές - το θετικό στοιχείο απ’ αυτές τις διατάξεις του πρώτου μέρους είναι ότι, τουλάχιστον, τυπικά, τακτοποιούνται οι λεπτομέρειες και τα κριτήρια για τη χορήγηση των σχετικών αδειών και διαπιστώνεται μια σαφέστερη ακολουθία γραφειοκρατικών απαιτήσεων. Υπάρχουν, όμως, σαφείς ενδείξεις, όπως π.χ. στο άρθρο 19 παράγραφος 2, περίπτωση Ε, ότι από το εν λόγω σχέδιο νόμου θα ευνοηθούν περισσότερο απ' όλους τους φύσει τον νόμο δικαιούχους, οι εκατοντάδες χιλιάδες λαθρομετανάστες, οι οποίοι έχουν εγκατασταθεί στην ελληνική επικράτεια.

Το επίμαχο εδάφιο αναφέρει επακριβώς «η άδεια επαγγελματία πωλητή χορηγείται σε άνεργα, ενήλικα φυσικά πρόσωπα» και διευκρινίζει «άτομα που διαβιούν σε καταυλισμούς» υπάρχει το διαζευκτικό «ή σε οικισμούς, με χαρακτηριστικά κοινωνικό αποκλεισμό, όπως οι Ρομά». Δηλαδή, άλλο αυτοί που διαμένουν στους καταυλισμούς και απορώ, γιατί δεν το διευκρινίζετε, να ξέρουμε ξεκάθαρα, ποιοι είναι οι σκοποί σας; Με κοινή απόφαση, λοιπόν, των Υπουργών Οικονομίας και Ανάπτυξης, Κοινωνικής Ασφάλισης και Κοινωνικής Αλληλεγγύης καθορίζεται ο τρόπος, η διαδικασία και τα απαιτούμενα δικαιολογητικά για την υπαγωγή στην παρούσα περίπτωση.

Από την ανωτέρω διατύπωση συνάγεται το συμπέρασμα ότι εκτός των Ρομά, είναι πιθανό, να ευνοηθούν, όπως σας είπα και άτομα, τα οποία διαβιούν σε καταυλισμούς τύπου hot-spot, δηλαδή, αλλοδαποί οι οποίοι πιθανολογούμε ότι με τη διαμεσολάβηση των γνωστών ΜΚΟ θα μπορέσουν να εκδώσουν σχετικές άδειες επαγγελματία πωλητή.

Όπως καταλαβαίνετε, εάν ευσταθεί αυτή μας η προσέγγιση, βρισκόμαστε μπροστά σε μια ακόμη επιβεβαίωση της πάγιας απόψεώς μας περί μεροληπτικής αντιμετώπισης υπέρ των δήθεν «κοινωνικά αποκλεισμένων» ατόμων, εις βάρος πάντα του Έλληνα Πολίτη. Εδώ, θα πρέπει να διευκρινίσουμε, κ. Υπουργέ, ότι στις καταργούμενες διατάξεις στο άρθρο 14 υπήρχε μια ποσόστωση, η οποία ήταν πολύ συγκεκριμένη. Ανέφερε π.χ. ότι οι ανάπηροι δικαιούνται ένα 15% αυτών των αδειών, ότι οι απεξαρτημένοι ένα 5%, οι αποφυλακισμένοι ένα 5%. Εδώ, υπάρχει μια γενικότητα, όπως δε διευκρινίζεται σε περιπτώσεις, που πάνω από μία περίπτωση, εάν θα λειτουργήσει αυτή η μοριοδότηση αθροιστικά. Δηλαδή, κάποιος ο οποίος αποφυλακίστηκε, είναι Ρομά, είναι πολύτεκνος.

Αυτά θα έπρεπε να τα διευκρινίσετε, γιατί με τα κριτήρια που θέτετε, κατ' ουσία, σχεδόν το 80% των αδειών που θα δοθούν θα πάει στους Ρομά. Για ποιο λόγο να υπάρχει η κατηγορία των Ρομά, αφού είναι μια ράτσα; Γιατί δεν βάζετε απλά και μόνο κοινωνικά κριτήρια και για ΑμεΑ και βάζετε και τους Ρομά; Αυτό δεν εμπίπτει στον αντιρατσιστικό νομό, κ. Υπουργέ; Για ποιο λόγο οι Ρομά να έχουν μια διαφορετική αντιμετώπιση απ’ όλους τους υπόλοιπους Έλληνες πολίτες; Δε μπορούμε, να το καταλάβουμε αυτό. Αυτό θα πρέπει να γνωρίζετε ότι δεν συμψηφίζεται με την ανθρωπιστική πολιτική, την οποία επιθυμείτε να ασκήσετε, αφού, αφενός, αναιρείται από την υπέρμετρη φορολόγηση των Ελλήνων Πολιτών, αφετέρου, από την ασυδοσία των νομικών εφευρημάτων σας, τα οποία σε συνδυασμό με την μνημονιακή σας πολιτική, καθιστούν δυσχερή την καθημερινότητα των πολιτών.

Στο άρθρο 11 σχετικά με την ανανέωση των αδειών παραγωγών πωλητών, στην παράγραφο 2, αναφέρεται ρητώς ότι ο υπόχρεος παραγωγός πρέπει να προσκομίζει και σχετικό έγγραφο, που να βεβαιώνει ότι είναι ασφαλιστικά ενήμερος. Το ακούσατε και από τις τοποθετήσεις των φορέων. Γνωρίζουμε όλοι ότι με τις υπάρχουσες οικονομικές συνθήκες, είναι πραγματικά δύσκολο για τους επαγγελματίες να μπορούν ν’ ανταποκριθούν στις οικονομικές υποχρεώσεις έναντι των ασφαλιστικών ταμείων ή των εφοριών, οι οποίες έχουν αυξηθεί δραματικά δυνάμει των μνημονιακών νόμων, οι οποίοι έχουν ψηφιστεί και από τη δική σας Κυβέρνηση και από τους προκατόχους σας.

Κατά συνέπεια, καλό θα είναι να τεθούν υπόψη αυτά τα ζητήματα, κύριε Υπουργέ, και να βρεθεί κάποια άλλη λύση, ώστε να διευκολυνθούν χιλιάδες επαγγελματίες με οφειλές προς τους Φορείς Κοινωνικής Ασφάλισης.

Επιστρέφοντας στο θέμα της γραφειοκρατίας, το οποίο ανέφερα παραπάνω, πρέπει να πούμε ότι με το παρόν σχέδιο νόμου δεν θεωρώ ότι δεν έχουμε κάποια πρόοδο. Αντίθετα, σε πολλά άρθρα προκύπτει η άμεση παρέμβαση των υπηρεσιών της Περιφέρειας, τη στιγμή που, όμως, δηλώνουν οι ίδιοι οι εκπρόσωποι των Περιφερειών, ότι έχει διαπιστωθεί σοβαρό υπηρεσιακό πρόβλημα στελέχωσης.

Αυτό σημαίνει ότι η διογκούμενη γραφειοκρατία σε συνδυασμό με τις ελλείψεις σε προσωπικό στις κατά τόπους Περιφέρειες, σίγουρα θα αποτελέσει αφορμή για προβλήματα και καθυστερήσεις στην παροχή των σχετικών διοικητικών υπηρεσιών.

Σε κάποια από τα άρθρα του Α΄ Μέρους, όπως για παράδειγμα στο 8, στο 11, στο 12, στο 18, στο 20, στο 28 και στο 29, είναι προφανής η εμπλοκή της Περιφέρειας σε μία σειρά διαδικασιών που προβλέπονται. Για ποιους λόγους, όμως, επιλέξατε να καταστήσετε την Περιφέρεια άμεσα εμπλεκόμενη σε αυτές τις διαδικασίες, δεδομένου των υφιστάμενων προβλημάτων; Ακούσαμε από τους περισσότερους φορείς, ότι θα πρέπει αυτή η αρμοδιότητα να επιστρέψει εκ νέου στον φορέα που ήταν και πριν.

Στο άρθρο 36, όπου προβλέπεται η υποχρέωση καταβολής ημερήσιου τέλους για τους προσερχόμενους στις Λαϊκές Αγορές, έχουμε να πούμε ότι υπάρχει ένας προβληματισμός, αναφορικά με το πού τελικά διατίθενται τα ποσά που συγκεντρώνονται από την είσπραξη των τελών. Κανονικά αυτά τα ποσά πρέπει να προορίζονται για την κάλυψη διαφόρων αναγκών της λειτουργίας των Λαϊκών Αγορών.

Με βάση, όμως, τα στοιχεία που παρέθεσε ο φορέας «Πανελλαδική Ομοσπονδία Συλλόγων Παραγωγών Αγροτικών Προϊόντων Πωλητών Λαϊκών Αγορών», γύρω στα 21 εκατ. ευρώ έχουν μεταφερθεί σε τραπεζικό λογαριασμό Περιφερειών, χωρίς να γνωρίζουμε, εάν επιτελείται ο σκοπός για τον οποίο καταβλήθηκαν.

Πώς, λοιπόν, προτίθεστε, κύριε Υπουργέ, να ρυθμίσετε αυτή την κατάσταση, ώστε να καθίσταται πραγματικά ανταποδοτικό το σύνολο των χρημάτων που καταβάλλουν οι πωλητές;

Σε ό,τι αφορά στο Β΄ Μέρος και τα άρθρα 61-99, αναφορικά με τις τροποποιήσεις που εισάγονται στο νομοσχέδιο για την επιμελητηριακή νομοθεσία, οι καθ’ ύλην αρμόδιοι είναι προφανώς οι ίδιοι οι εκπρόσωποι των θεσμικών οργάνων των Επιμελητηρίων.

Τα υπομνήματα και οι τοποθετήσεις των εκπροσώπων των επιμελητηριακών φορέων συνηγορούν πλειοψηφικά, ότι οι προτεινόμενες νομοθετικές αλλαγές αποτελούν πισωγύρισμα και δεν φαίνεται να προάγουν τη λειτουργία των επιμελητηρίων. Μία λειτουργία που σε κανονικές συνθήκες συμβάλλει στην εξυπηρέτηση των επιχειρηματιών, στην ανάπτυξη και υποστήριξη των επιχειρηματικών πρωτοβουλιών και δραστηριοτήτων, με τις επακόλουθες συνέπειες στην εθνική οικονομία.

Εντύπωση πάντως μας προξενεί σε όλους, η νομοθέτηση των αλλαγών της επιμελητηριακής νομοθεσίας, λίγο καιρό πριν από τις προγραμματισμένες εκλογές για την ανάδειξη των εκπροσώπων τους στα όργανα διοικήσεως.

Είναι σαφής η προσπάθεια της Κυβέρνησής σας να ανακαλέσει τον αυτοτελή, ανεξάρτητο και αυτοδύναμο χαρακτήρα των Επιμελητηρίων. Παρατηρείται, συνεπώς, μία απόπειρα να καταστεί ελεγχόμενη η λειτουργία και οι διοικήσεις. Αυτό κατά την άποψή μας, συμβαίνει, διότι το κομματικό κράτος του ΣΥ.ΡΙΖ.Α. δεν έχει ακόμη εδραιώσει την κυριαρχία του και επεμβαίνοντας νομοθετικά σε βασικούς φορείς της οικονομικής λειτουργίας, όπως τα Επιμελητήρια, αναδεικνύοντας τους δικούς του ανθρώπους, επιχειρεί να επιβιώσει στο δυσμενές πολιτικό περιβάλλον.

Θετικό κρίνουμε το άρθρο 66, για τα Κέντρα Υποστήριξης Επιχειρήσεων, το οποίο αν λειτουργήσει ορθώς, θα εξυπηρετήσει στη μείωση της γραφειοκρατίας, αλλά και στην παροχή υποστήριξης στις εταιρίες και τις ατομικές επιχειρήσεις.

Στο άρθρο 73, δεν δικαιολογείται η απαγόρευση επανεκλογής του Προέδρου του Επιμελητηρίου, πάνω από μία φορά. Η ερμηνεία της διάταξης κρίνεται αμφιλεγόμενη και τα επιχειρήματα μπορεί να αλληλοσυγκρούονται. Είναι, όμως, απαράδεκτο να στερείται η δυνατότητα επανεκλογής προσώπων που αποδεδειγμένα, έχουν επιδείξει σημαντικό έργο στα πλαίσια των σχετικών καθηκόντων τους.

Στο άρθρο 65 διαπιστώνουμε την υποκριτική δημοκρατικότητα της κυβέρνησής σας και το εξηγούμε. Προβλέπεται στην παράγραφο 2 η διεξαγωγή δημοψηφίσματος μετά από πρόταση του 1/3 των ταμειακώς ενήμερων μελών του επιμελητηρίου. Δηλαδή, δημοκρατική βούληση και δυνατότητα πρότασης στην αριστερή κοινωνία του ΣΥΡΙΖΑ, έχουν μόνο όσοι είναι συνεπείς στις οικονομικές τους υποχρεώσεις. Για τους υπόλοιπους, η συμμετοχή στις κατά τα λοιπά δημοκρατικές διαδικασίες μάλλον αποδεικνύεται αδύνατη. Στο τρίτο μέρος με τις λοιπές διατάξεις, στα άρθρα 100 έως 110, το παρόν μέρος αφορά τη σύσταση του ΣΥΚΕΑΠ, το Συλλογικό Κέντρο Εποπτείας Αγοράς και Αντιμετώπισης Παραεμπορίου.

Σχετικά με το τρίτο μέρος, το παρόν μέρος αφορά τη σύσταση του ΣΥΚΕΑΠ, το Συλλογικό Κέντρο Εποπτείας Αγοράς και Αντιμετώπισης Παρεμπορίου και άλλες διατάξεις, οι οποίες σχετίζονται με το βασικό θέμα του νομοσχεδίου, όπως π.χ. οι διατάξεις του άρθρου 102 για την εύρυθμη λειτουργία της Ειδικής Γραμματείας Διαχείρισης Ιδιωτικού Χρέους και των κέντρων ενημέρωσης, υποστήριξης δανειοληπτών. Επί της ουσίας πρόκειται για τις διατυπώσεις των διοικητικών λειτουργιών των υπηρεσιών αυτών. Πονηρή όμως είναι κύριε Υπουργέ, η διάταξη 108 που αφορά φωτογραφική τροποποίηση του νόμου 4013/2011 με τον οποίο συστήθηκε η ενιαία ανεξάρτητη αρχή δημοσίων συμβάσεων και ειδικότερα απαλείφεται η λέξη «σύμφωνη» του άρθρου 2 και αντικαθίσταται το τελευταίο εδάφιο της περίπτωσης γ΄ του άρθρου 2, απ’ όπου ορμώμενοι προτείνετε αυτή την τροποποίηση. Υπάρχει κάποια σύγκρουση συμφερόντων με την ΕΑΔΕΖ που προσπαθείτε να υπερκεράσετε με την εισαγωγή της πιο πάνω τροποποίησης σχετικά με τη γνωμοδοτική ισχύ της αρχής αυτής. Η πρόθεση ψήφου της Χρυσής Αυγής είναι σαφής σε κάτι τέτοιο, ενάντια σε ένα νομοσχέδιο το οποίο προάγει τις πολιτικές πεποιθήσεις μίας κυβέρνησης ανακόλουθης με τις ίδιες τις κατά καιρούς εξαγγελίες της και καταψηφίζουμε κάποια από τα άρθρα, πλην των άρθρων 4 και 66 και θα τα δούμε και στις υπόλοιπες συνεδριάσεις. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Τζαμακλής Χαρίλαος, Βαρδάκης Σωκράτης, Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Πάλλης Γεώργιος, Καματερός Ηλίας, Καραγιάννης Γιάννης, Ψυχογιός Γεώργιος, Καραναστάσης Απόστολος, Κάτσης Μάριος, Καφαντάρη Χαρά, Μάρδας Δημήτρης, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Κατσαβριά-Σιωροπούλου Χρυσούλα, Σιμορέλης Χρήστος, Σπαρτινός Κώστας, Σκουφά Ελισάβετ, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Γιακουμάτος Γεράσιμος, Αραμπατζή Φωτεινή, Κουκοδήμος Κώστας, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Κέλλας Χρήστος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Συντυχάκης Εμμανουήλ, Μωραΐτης Νικόλαος, Καμμένος Δημήτριος, Λαζαρίδης Γεώργιος, Αμυράς Γεώργιος, Γεωργιάδης Μάριος και Θεοχάρης Θεοχάρης (Χάρης).

ΓΕΩΡΓΙΟΣ ΟΥΡΣΟΥΖΙΔΗΣ (Προεδρεύων της Επιτροπής): Κι εμείς ευχαριστούμε κύριε Σαχινίδη. Το λόγο έχει ο κ. Μωραϊτης.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του ΚΚΕ): Ευχαριστώ κύριε Πρόεδρε, και με αυτό το νομοσχέδιο η συγκυβέρνηση ΣΥΡΙΖΑ – ΑΝΕΛ, αλλά και με το σιγοντάρισμα των άλλων αστικών κομμάτων, στοχεύει στον αποπροσανατολισμό της φτωχομεσαίας αγροτιάς των αυτοαπασχολούμενων, των ανέργων από τα μεγάλα προβλήματα που βιώνουν, αλλά το κυριότερο θέλετε να κρύψετε τις αιτίες που τα δημιουργούν, που δεν είναι άλλες από τον καπιταλιστικό τρόπο παραγωγής, όπου πρωτεύει το κέρδος και όχι οι λαϊκές ανάγκες. Εργαλεία αυτής της πολιτικής είναι η κοινή αγροτική πολιτική, οι συμφωνίες μεταξύ ιμπεριαλιστικών οργανισμών. Τα αστικά κόμματα δημαγωγούν όταν μιλάνε για μεγάλη σημασία της πρωτογενούς παραγωγής, για την ανάγκη παραγωγικής ανασυγκρότησης, για την ανατροπή του παραγωγικού μοντέλου. Θέλετε να δημιουργήσετε αυταπάτες, προσδοκίες, ότι μπορεί μέσα σε αυτό το σάπιο σύστημα που τα πάντα καθορίζονται και υποτάσσονται στο καπιταλιστικό κέρδος, ότι θα βρεθούν λύσεις για το μικρομεσαίο αγροτοκτηνοτρόφο, τον αυτοαπασχολούμενο, τη λαϊκή κατανάλωση. Παρά τις όποιες βελτιώσεις, κυρίως σε διαδικαστικές πλευρές που κάνετε, σε καμία περίπτωση δεν απαντάει το νομοσχέδιο που συζητάμε στα τεράστια προβλήματα των φτωχών αγροτών, κτηνοτρόφων, ψαράδων, μικρεμπόρων και καταναλωτών, οι οποίοι προσπαθούν να επιβιώσουν μέσα από την ασφυκτική κυριαρχία και την επέκταση των μονοπωλιακών ομίλων. Από τον ατελείωτο κατάλογο των αντιλαϊκών μέτρων, όπως ο φόρος από το πρώτο ευρώ, ο ΕΝΦΙΑ, το τέλος επιτηδεύματος, τα ασφάλιστρα, το πανάκριβο ρεύμα, το πανάκριβο αγροτικό πετρέλαιο. Εμείς στα περισσότερα άρθρα του πρώτου μέρους θα ψηφίσουμε παρόν, αλλά καλούμε τη μεσαία και φτωχή αγροτιά, τους μικρομαγαζάτορες, τους μικρούς εμπόρους, τους καταναλωτές, τους αυτοαπασχολούμενους να μην ξεγελαστούν. Να μην δείξουν καμία αντοχή, να δημιουργήσουν μέτωπο αντίστασης, σύγκρουσης απέναντι στο μαύρο μέτωπο μονοπωλίων κυβέρνησης - Ε.Ε, διαφορετικά το μέλλον τους είναι προδιαγεγραμμένο, βίαιο ξεκλήρισμα, φτώχεια και εξαθλίωση. Θα σταθούμε στα άρθρα του πρώτου μέρους του νομοσχεδίου που ψηφίζουμε κατά, όπως είναι το άρθρο 11, όπου ορίζονται τα δικαιολογητικά της ανανέωσης άδειας κάθε τρία χρόνια. Είμαστε αντίθετοι με την παράγραφο 2 που προβλέπει σαν απαραίτητο δικαιολογητικό την ασφαλιστική ενημερότητα. Σε κανένα επάγγελμα δεν προβλέπεται αφαίρεση της άδειας, επειδή κάποιος χρωστάει τις ασφαλιστικές εισφορές. Ήταν άλλωστε καθολικό αίτημα των ενδιαφερόμενων στην ακρόαση φορέων.

Καταψηφίζουμε το άρθρο 15, όπου στην παράγραφο 2 ορίζεται το παράβολο, το οποίο καθορίζεται μέσω υπουργικής απόφασης.

Καταψηφίζουμε το άρθρο 21, όπου διαφωνούμε με την παράγραφο 1, που προβλέπει ότι η άδεια είναι αμεταβίβαστη εκτός των εξαιρέσεων του άρθρου 23 λόγω θανάτου ή αναπηρίας, γιατί σε συνδυασμό με το άρθρο 59 των μεταβατικών διατάξεων, επιτρέπει τη μεταβίβαση, μια φορά, στους ήδη έχοντες άδεια, ενώ δεν επιτρέπεται σε όσους πάρουν άδεια από την ισχύ του νόμου και μετά. Πρόκειται για ρύθμιση που ουσιαστικά θα οδηγήσει σε πωλητές δύο ταχυτήτων μέσα στην λαϊκή αγορά, σε βάθος δεκαετιών. Είναι γνωστό ότι οι αυτοαπασχολούμενοι που εργάζονται στις λαϊκές αγορές, ασκούν ένα βαρύ επάγγελμα, το οποίο συνήθως απαιτεί την απασχόληση και άλλων μελών της οικογένειας, ως επαγγελματία πωλητή. Έτσι και αλλιώς, σύμφωνα με τη βάση και την πρόβλεψη του άρθρου 59 για τη μετάβαση, μια φορά, από τους ήδη αδειούχους στον σύζυγο ή στα τέκνα, τίθενται τα κοινωνικά κριτήρια, δηλαδή, να είναι άνεργοι. Η συγκεκριμένη ρύθμιση έχει αποτελέσει έναν από τους κυριότερους λόγους, τον πιο σημαντικό, όπου ο προηγούμενος νόμος είχε οδηγήσει τον κλάδο σε μεγάλες κινητοποιήσεις. Τώρα η συγκυβέρνηση ΣΥΡΙΖΑ-ΑΝΕΛ επιχειρεί να περάσει την κατάργηση της μεταβίβασης σε συγγενείς πρώτου βαθμού, μόνο για τους νεοεισερχόμενους εμπόρους, ενώ την επιτρέπει για τους παλιούς, προκειμένου να μην υπάρχουν κινητοποιήσεις.

Καταψηφίζουμε το άρθρο 21 και είμαστε τελείως αντίθετοι με την παράγραφο 1 του άρθρου αυτού, που προβλέπει ότι ανακαλείται η άδεια σε περίπτωση που ο επάγγελμα έχει χρέη στην εφορία ή στον ασφαλιστικό του οργανισμό. Σε κανένα επάγγελμα τα χρέη στην εφορία και η ασφάλιση δεν έχουν σαν συνέπεια το κλείσιμο της επιχείρησης. Υπάρχει κίνδυνος η εφαρμογή να οδηγήσει φτωχούς επαγγελματίες στο κλείσιμο και στην ανεργία. Η συγκεκριμένη ρύθμιση θεσπίστηκε για πρώτη φορά με τον νόμο 4264 του 2014 και ήταν ένα από τα κεντρικά ζητήματα, όπως ανέφερα, των κινητοποιήσεων τότε. Η προσπάθεια για την εφαρμογή, το προηγούμενο διάστημα, είχε δημιουργήσει τεράστιο πρόβλημα σε πολλούς επαγγελματίες, ιδιαίτερα στην περιφέρεια όπου κινδυνεύουν να χάσουν την άδειά τους.

Είμαστε αντίθετοι σε ότι αφορά στο άρθρο 67, που αφαιρεί τη δυνατότητα μεταβίβασης μετά τη συνταξιοδότηση στα μέλη της οικογένειας, ενώ είναι δεδομένο και γνωστό ότι στον πάγκο της λαϊκής αγοράς, στις περισσότερες περιπτώσεις, δουλεύει όλη η οικογένεια μαζί.

Διαφωνούμε στο άρθρο 37 για την ίδρυση των αγορών καταναλωτών. Θεωρούμε ότι αυτή η προσπάθεια είναι ενταγμένη στην απατηλή αυτή σκέψη, που καλλιεργεί ο ΣΥΡΙΖΑ ότι κάποιες συλλογικότητας, αυτοδιαχειριζόμενες ομάδες καταναλωτών μπορούν να αναλάβουν και να εξορθολογήσουν την αγορά, να προστατεύσουν τους καταναλωτές και να εξυγιάνουν τον καπιταλισμό. Προκειμένου να εξυπηρετηθούν οι επιδιώξεις της κυβέρνησης, φτάνουν στο σημείο, στην παράγραφο 5, να εκχωρούν καθήκοντα, που για το υπόλοιπο υπαίθριο εμπόριο γίνεται από τις δημόσιες αρχές, αξιολόγηση επιλογής και ελέγχου των παραγωγών και επαγγελματιών, που θέλουν να συμμετέχουν στις συγκεκριμένες αγορές, στο συλλογικό φορέα, που έχει πάρει άδεια από το δήμο. Είναι αξιοσημείωτο ότι σε αυτούς που προβλέπω ότι μπορούν να στείλουν τις λεγόμενες αγορές καταναλωτών, είναι και η ΚοινΣΕπ. Επισημαίνουμε ότι με βάση την παράγραφο 1 του τελευταίου εδαφίου, δίνεται η δυνατότητα να λειτουργούν με άλλο όνομα, να δημιουργούν ψευδή εικόνα από αυτό που είναι, δηλαδή τις αγορές των μεσαζόντων όπως εσείς τις ονομάζετε.

Ψηφίζουμε υπέρ στο άρθρο 55 για τις κυρώσεις και τα πρόστιμα. Σε σχέση με τον προηγούμενο νόμο υπάρχει ένας σημαντικός εξορθολογισμός και μείωση των προστίμων, που σε αρκετές περιπτώσεις με τον προηγούμενο νόμο ήταν εξοντωτικές.

Καταψηφίζουμε το άρθρο 59, ιδιαίτερα η διαφωνία μας είναι στην παράγραφο 1 που επιτρέπει τη μεταβίβαση της άδειας του επαγγελματία πωλητή μια φορά και μόνο για τους αδειούχους, μέχρι την ψήφιση του νόμου και δεν επιτρέπει για όσους πάρουν άδεια μετά την ψήφιση του νόμου.

Σε ό,τι αφορά το δεύτερο μέρος του νομοσχεδίου για τα επιμελητήρια, εμείς θεωρούμε ότι τα επιμελητήρια όλα αυτά τα χρόνια γίνονται ιμάντας για το πέρασμα των αντιλαϊκών πολιτικών. Δεν στήριξαν τα αιτήματα του μικροεπαγγελματία, του αυτοαπασχολούμενου. Τους χόρτασαν μόνο με ημερίδες και σεμινάρια προσανατολισμού, ενώ στην ουσία ήταν μηχανισμός προώθησης, στήριξης της κυβερνητικής της ευρωενωσιακής πολιτικής. Συκοφάντησαν τους αγώνες, προσπάθησαν με κάθε τρόπο να φιμώσουν κάθε φωνή αντίστασης. Ζητούσαν μέτρα για τον περιορισμό των διαδηλώσεων και των απεργιών, υιοθετώντας επιχειρήματα των κυβερνήσεων, των μεγαλοβιομηχάνων και τραπεζιτών ότι δήθεν οι αγώνες απορρυθμίζουν την αγορά και διώχνουν τους πελάτες από τα μαγαζιά, λες και οι πελάτες, τα ίδια τα λαϊκά στρώματα δεν είναι θύματα της ίδιας αντιλαϊκής πολιτικής. Τα επιμελητήρια υιοθέτησαν κάθε συκοφαντικό ιδεολόγημα για τους κακοπληρωτές και φοροφυγάδες, το παραεμπόριο. Έλεγαν ότι τάχα για την καταστροφή των φτωχομεσαίων φταίνε οι στρεβλώσεις στην αγορά και όχι το καπιταλιστικό σύστημα, όπου πρωτεύει το κέρδος, όπου κανόνας του είναι το μεγάλο ψάρι να τρώει το πιο μικρό.

Καταψηφίζουμε στο σύνολο το κεφάλαιο 2 αυτού του νομοσχεδίου, γιατί θεωρούμε ότι τα επιμελητήρια είναι μηχανισμός ενσωμάτωσης.

Σε ό,τι αφορά τα άρθρα, θα θέλαμε ιδιαίτερα να σταθούμε σε δύο, τρία από αυτά, όπως είναι το άρθρο 66 για παράδειγμα, όπου ιδρύονται τα κέντρα υποστήριξης επιχειρήσεων. Πρόκειται για κέντρα που προβλέπεται να παρέχουν στήριξη για διεκπεραίωση των γραφειοκρατικών υποθέσεων των επιχειρήσεων. Οι παρεχόμενες υπηρεσίες θα παρέχονται με αντικαταβολή, αν και μπορεί να συμβάλλουν στην αντιμετώπιση ορισμένων ζητημάτων διεκπεραιωτικού χαρακτήρα που είναι απαραίτητα, ωστόσο δεν πρόκειται επί της ουσίας να δώσουν λύση στα φλέγοντα ζητήματα των αυτοαπασχολούμενων, κατά βάση, στις δυσκολίες που αντιμετωπίζουν καθημερινά, δυσκολίες που άλλωστε είναι η οικονομική κατάσταση, που είναι απόρροια της καπιταλιστικής κρίσης, της αντικειμενικής πορείας συγκεντροποίησης, η οποία επιταχύνεται και με την πολιτική της σημερινής συγκυβέρνησης. Πρέπει να είναι καθαρό στον αυτοαπασχολούμενο, στον μικροεπαγγελματία, στον βιοτέχνη, στον μικρέμπορο να επιλέξει να μην ταυτίζεται με τα συμφέροντα των μεγάλων επιχειρήσεων, που προσπαθεί και η σημερινή κυβέρνηση και οι συμβιβασμένες ηγεσίες να τον βάλουν στο ίδιο τσουβάλι με τις μεγάλες επιχειρήσεις.

Τέλος το άρθρο 73, για τη διαδικασία διεξαγωγής των εκλογών, στην παράγραφο 2, θέτει ως υποχρεωτική στη δυνατότητα σύστασης συνδυασμού, την ύπαρξη υποψηφίου από όλα τα τμήματα, διαμορφώνοντας επιπρόσθετες δυσκολίες σύστασης ξεχωριστού ψηφοδελτίου. Διαφωνούμε.

Θέτει, επίσης, την ποσόστωση στο όνομα της ενίσχυσης της γυναικείας επιχειρηματικότητας, το 1/3 επί του συνόλου του αριθμού των μελών των διοικητικών συμβουλίων, ενώ, αν το ψηφοδέλτιο είναι μικρότερο, σε ποσοστό το 1/4 των υποψηφίων. Αναγνωρίζουμε τα επιπρόσθετα προβλήματα που αντιμετωπίζουν όλες οι αυτοαπασχολούμενες γυναίκες, οι οποίες είναι επιφορτισμένες, πέραν της επιχείρησης, και με πλήθος οικογενειακών υποχρεώσεων. Δίνουμε όλες μας τις δυνάμεις να ανεβεί η συμμετοχή στο κίνημα, ακόμη περισσότερο, το ίδιο το κίνημα να θέσει στο επίκεντρο της πάλης του τους στόχους πάλης που μπορούν να ανακουφίσουν τις ίδιες τις αυτοαπασχολούμενες και τις οικογένειές τους από τα πολλαπλάσια καθημερινά προβλήματα. Η δήθεν στήριξη που υποτίθεται ότι παρέχει η κυβέρνηση στις γυναίκες αυτοαπασχολούμενες μέσω της ποσόστωσης, είναι κατά τη γνώμη μας κενό γράμμα, όταν την ίδια στιγμή η κυβέρνηση σήμερα στο όνομα της ισότητας των δύο φύλων διατηρεί την απαράδεκτη εξίσωση των ορίων συνταξιοδότησης, πετσοκόβει τις όποιες κοινωνικές παροχές είχαν απομείνει, όπως είναι η στήριξη της μητρότητας, όπως είναι η κάλυψη των αναγκών, που χιλιάδες παιδιά των λαϊκών οικογενειών είναι έξω από τους παιδικούς σταθμούς. Δεν μπορεί η κυβέρνηση να παίρνει άφεση αμαρτιών για την βάρβαρη πολιτική της μέσα από μια ρύθμιση. Εμείς θα μπορούσαμε στη συγκεκριμένη ρύθμιση, για τη συμμετοχή των γυναικών, να ψηφίσουμε παρών, αλλά δεν θέλουμε να δώσουμε άφεση αμαρτιών για τη συνολικότερη πολιτική, την αντιλαϊκή πολιτική της κυβέρνησης.

Σε ό,τι αφορά τις τροπολογίες, θα τοποθετηθούμε στην Ολομέλεια και ενδεχομένως στην αυριανή συνεδρίαση της Επιτροπής.

ΓΕΩΡΓΙΟΣ ΟΥΡΣΟΥΖΙΔΗΣ (Προεδρεύων της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Πριν περάσω στον αναλυτικό σχολιασμό του νομοσχεδίου, θα ήθελα να ξεκινήσω από το θεσμό των λαϊκών αγορών, ο οποίος είναι ένας θεσμός μέσα στη ζωή του Έλληνα, μέσα στη ζωή όλων μας. Αυτός ο θεσμός επλήγη βάναυσα από τον ν.4264/2014, κάτι το οποίο παραδέχθηκαν και τα δύο κόμματα της αντιπολίτευσης - και η Ν.Δ. και το ΠΑ.ΣΟ.Κ. - τα δύο κόμματα τα οποία συγκυβέρνησαν και τα οποία έφεραν αυτό το νόμο, τον ψήφισαν και μέσω αυτού του νόμου έπληξαν βάναυσα τις λαϊκές αγορές. Μας περιέγραψαν προχθές στην ακρόαση των φορέων των λαϊκών αγορών, αλλά είχαμε τη δυνατότητα να έρθουν να μας ενημερώσουν και από κοντά για το πόσα πολλά προβλήματα δημιουργήθηκαν από τότε που πέρασαν στα χέρια των Περιφερειών.

Τα ημερήσια τέλη που καταβάλλουν οι πωλητές, τα δικαιώματα που λένε, έχουν την έννοια της αποδοτικότητας και όταν λέμε ανταποδοτικότητα εννοούμε την καθαριότητα των λαϊκών αγορών, τις χημικές τουαλέτες που πρέπει να έχουν, τις διαγραμμίσεις κ.λπ. Τίποτα απ' αυτά δεν γίνεται. Τελευταία, μάλιστα, μας ενημέρωσαν από την Κεντρική Μακεδονία ότι για να γίνουν οι διαγραμμίσεις κάλεσαν τις λαϊκές αγορές να πληρώσουν. Μα, 8 εκατ. € διαθέσιμα θα πρέπει να έχουν στα ταμεία οι Περιφέρειες και μιλάω για την Περιφέρεια Θεσσαλονίκης, για ν’ αξιοποιηθούν γι' αυτό το λόγο, να χρησιμοποιηθούν για διαγραμμίσεις, τουαλέτες, επόπτες, γιατί τα Σάββατα δεν υπάρχουν επόπτες, λειτουργούν οι λαϊκές αγορές χωρίς επόπτες, γιατί οι επόπτες έχουν πενθήμερο και οι Περιφέρειες δεν αναλαμβάνουν να τους καταβάλουν κάποια χρήματα επιπλέον, όχι χρήματα από τα δικά τους τα ταμεία, αλλά από τα ταμεία των λαϊκών αγορών. Ξέρετε, είναι αυτοχρηματοδοτούμενα, δηλαδή, δεν επιβάρυνε ποτέ το δημόσιο ο θεσμός ή οι λαϊκές αγορές. Είχαν υγιέστατα οικονομικά μεγέθη και αποτελέσματα.

Εδώ, θα ήθελα να τονίσω και το εξής, ότι οι άνθρωποι ζητούν λογαριασμό και από την Αθήνα και από τη Θεσσαλονίκη και στη Θεσσαλονίκη δεν μπορούν να βρουν πού πήγαν τα 8 εκατ. €, στην Αθήνα δεν μπορούν να βρουν που πήγαν τα 12 εκατ. €. Άρα, είναι σημαντικό - και επαναλαμβάνω ότι παραδέχθηκαν και τα κόμματα της αντιπολίτευσης ότι ήταν λάθος - να επανέλθουν οι άνθρωποι στην προηγούμενη κατάσταση. Σας λέω και πάλι ότι δεν υπάρχει πρόβλημα γιατί δεν υπάρχει αρνητικό δημοσιονομικό αποτύπωμα. Είναι αυτοχρηματοδοτούμενοι, δεν έχουν κανένα πρόβλημα.

Όσον αφορά στα πρόστιμα από τους προηγούμενους νόμους, ξέρετε, εκείνο των 5000 €, με τα οποία έχουν επιβαρυνθεί πάρα πολλοί παραγωγοί όπως και υπαίθριοι πωλητές, εάν τα συγκεντρώσουμε, θα δούμε ότι ο καθένας, είτε παραγωγός είτε πωλητής, έχει επιβαρυνθεί με πολλά πεντοχίλιαρα, τα οποία είναι βέβαιο ότι δε μπορούν οι άνθρωποι να τα καταβάλουν κι επομένως θα πρέπει να το δούμε με μια ιδιαίτερη ευαισθησία, είτε με διαγραφή, είτε με κάποιες ρυθμίσεις, είτε και ρυθμίσεις και διαγραφή.

Οι φορολογικές ενημερότητες για τις ανανεώσεις των αδειών τους, είναι πολύ μεγάλο λάθος. Αυτός που το έβαλε δεν έχει εικόνα για το πώς είναι έξω η κατάσταση. Πολλούς από αυτούς, όπως και πολλούς ελεύθερους επαγγελματίες κ.λπ., τους έχουν καλέσει για έλεγχο στις εφορίες. Από την ώρα που κάποιος καλείται για έλεγχο, δεν μπορεί να βγάλει φορολογική ενημερότητα. Ο έλεγχος αυτός για να ολοκληρωθεί, μπορεί να κάνει 2, 3 και 4, ακόμη και 5 χρόνια και το αποτέλεσμα του ελέγχου στις περισσότερες περιπτώσεις, βγαίνει υπέρ του ελεγχόμενου. Ναι, αλλά όλα αυτά τα χρόνια δεν είχε τη δυνατότητα να βγάλει φορολογική ενημερότητα. Όποτε, τι θα κάνουμε; Θα τους πάρουμε τις άδειες; Άρα και αυτό θα πρέπει να το ξαναδούμε.

Όπως, επίσης, και το θέμα της μεταβίβασης των αδειών. Δε θα πρέπει να περιορίζεται και αυτό, γιατί πολλά από τα μέλη της οικογένειας αυτών οι οποίοι εμπλέκονται στις λαϊκές αγορές ως πωλητές ή ως παραγωγοί, συμμετέχουν για να βοηθήσουν τους γονείς κ.λπ. Άρα, τους αδικούμε με αυτούς τους περιορισμούς. Προχωρώ, τώρα, γρήγορα στην ανάλυση του νομοσχεδίου.

Κυρίες και κύριοι συνάδελφοι, με μεγάλο ενδιαφέρον ακούσαμε τους φορείς που συμμετείχαν στη διαβούλευση του νομοσχεδίου, να παραδέχονται ότι πολλές από τις προτάσεις που κατέθεταν κατά καιρούς στο σχέδιο νόμου, έχουν συμπεριληφθεί.

Το υπό ψήφιση σχέδιο νόμου επιφέρει σε αρκετά ικανοποιητικό βαθμό ρυθμίσεις και αλλαγές, που έχουν καταστεί αναγκαίες για το υπαίθριο εμπόριο, παρόλα αυτά καλούμαστε λίγο πριν την εισαγωγή του στην Ολομέλεια, να εξετάσουμε την περίπτωση αλλαγών ή βελτιώσεων, σύμφωνα με αυτά που ακούσαμε και στα τρία μέρη του νομοσχεδίου.

Το πρώτο μέρος εμπεριέχει μια ολοκληρωμένη πρόταση για τη λειτουργία του υπαίθριου εμπορίου.

Το δεύτερο μέρος εστιάζει στον εκσυγχρονισμό της επιμελητηριακής νομοθεσίας και το τρίτο μέρος περιέχει σειρά από διατάξεις του Υπουργείου Οικονομίας για την καταπολέμηση του παραεμπορίου, τη λειτουργία της ειδικής γραμματείας διαχείρισης ιδιωτικού χρέους και άλλες διατάξεις και τροποποιήσεις.

Σκοπός των νέων ρυθμίσεων είναι να καθοριστούν κανόνες, όχι μόνο στο χώρο των λαϊκών αγορών, του στάσιμου και πλανόδιου εμπορίου, αλλά και στις εμποροπανηγύρεις, τις κυριακάτικες, χριστουγεννιάτικες και πασχαλινές αγορές, ακόμα και στις κινητές καντίνες.

Για πρώτη φορά, λοιπόν, εισάγονται σε ενιαία νομοθεσία όλα τα είδη άσκησης υπαίθριας εμπορικής δράσης, με την καταγραφή τους σε ένα ολοκληρωμένο πληροφοριακό σύστημα, στο οποίο θα καταχωρούνται όλα τα στοιχεία, ενώ θεσμοθετείται επίσης η πλήρης ηλεκτρονική καταγραφή των εμπορικών δράσεων και καθίσταται απλούστερη η διαδικασία αδειοδότησης και ο έλεγχος.

Επίσης, εισάγεται για πρώτη φορά η υποχρέωση των φορέων λειτουργίας των λαϊκών αγορών να συντάξουν κανονισμό λειτουργίας και τοπογραφικό διάγραμμα για κάθε λαϊκή αγορά που λειτουργεί στα διοικητικά τους όρια με αναφορά στο ωράριο, τον κανονισμό, τη διανομή των θέσεων και το ημερήσιο τέλος, κάτι που βρίσκεται σαφώς στη σωστή κατεύθυνση.

Αναφορικά με τις άδειες στο νομοσχέδιο υπάρχουν αρκετές ρυθμίσεις με κοινωνική ευαισθησία και καινοτομικό χαρακτήρα.

Θεσμοθετούνται οι αγορές καταναλωτών, οι λεγόμενες «Αγορές χωρίς Μεσάζοντες». Τις αγορές αυτές επιτρέπεται να διοργανώνουν ενώσεις καταναλωτών, κοινωνικές συνεταιριστικές επιχειρήσεις, Κοιν.Σ.Επ, καθώς και συλλογικοί φορείς πολιτών καταναλωτών που δεν είναι κερδοσκοπικοί, αφορούν την ανάπτυξη της καταναλωτικής συνείδησης και προάγουν την αλληλεγγύη μεταξύ των πολιτών.

Επιτρέπεται σε επαγγελματίες που έχουν πτωχεύσει, να ζητήσουν τη χορήγηση άδειας ισχύος ενός έτους και θέση σε λαϊκή αγορά για την πώληση αδιάθετων ειδών της επιχείρησης που διατηρούσαν. Η άδεια αυτή δεν μπορεί να ανανεωθεί ούτε και να μετατραπεί σε άδεια υπαίθριου εμπορίου.

Ορίζεται σύστημα μοριοδότησης για την κατανομή και τοποθέτηση των παραγωγών πολιτών στις κενές θέσεις των λαϊκών αγορών και προτεραιότητα έχουν οι συνεταιρισμοί και σε περίπτωση ισοβαθμίας, εξετάζονται κριτήρια, όπως ο βαθμός παραβατικότητας, ο αριθμός μελών και η παλαιότητα της άδειας.

Το 60% των προκηρυσσόμενων αδειών επαγγελματιών πωλητών υπαίθριου εμπορίου, διατίθεται σε άτομα με αναπηρία, τουλάχιστον 50%, σε πολύτεκνους και στα παιδιά τους, στους τρίτεκνους, σε γονείς ανήλικων τέκνων με αναπηρία ή προστάτες ατόμων με αναπηρία, σε Ρομά, σε άτομα απεξαρτημένα, σε προστάτες μονογονεϊκών οικογενειών και σε αποφυλακισθέντες μετά την έκτιση πολύχρονης ποινής.

Το υπόλοιπο 40% χορηγείται σε ανέργους και σ' αυτές τις περιπτώσεις εφαρμόζεται το σύστημα μοριοδότησης με βασικό κριτήριο το εισόδημα.

Συγκεκριμένα, μέσω του σχεδίου νόμου, όπως αναφέρεται και στην Αιτιολογική Έκθεση, δίνεται η δυνατότητα σε τμήμα του πληθυσμού με έμφαση στις ειδικές ομάδες, να καταστεί οικονομικά ενεργό μέσω των υπαίθριων εμπορικών δραστηριοτήτων.

Στο άρθρο 19, αναφέρεται πως οι ενδιαφερόμενοι πρέπει υποχρεωτικά να είναι άνεργοι και από κει και έπειτα το 60% των αδειών υπαίθριου εμπορίου δίνεται στις ειδικές κατηγορίες του πληθυσμού.

Δηλαδή, άτομα με αναπηρία από οποιαδήποτε αιτία σε ποσοστό τουλάχιστον 50%, πολύτεκνοι και τέκνα αυτών, τρίτεκνοι γονείς όπως είπαμε και προηγουμένως. Κηδεμόνες ανηλίκων τέκνων με αναπηρία και σε γονείς που προστατεύουν άτομα με νοητική αναπηρία, αυτισμό, σύνδρομο down, εγκεφαλική παράλυση, βαριές και πολλαπλές αναπηρίες και πολλαπλές ανάγκες εξάρτησης. Έλληνες ρομά που έχουν εγγραφεί στα δημοτολόγια των οργανισμών τοπικής αυτοδιοίκησης της χώρας, άτομα απεξαρτημένα από εξαρτησιογόνες ουσίες, προστάτες μονογονεϊκών οικογενειών, αποφυλακισθέντες από μακρόχρονη ποινή και το υπόλοιπο 40% σε ανέργους.

Βλέπουμε, επίσης, να εισάγονται διατάξεις και τροποποιήσεις στο καθεστώς της αδειοδότησης των παραγωγών αγροτικών προϊόντων στις λαϊκές αγορές και στο λοιπό υπαίθριο εμπόριο, ενώ άδεια παραγωγού θα μπορούν να παίρνουν, εκτός από τους επαγγελματίες αγρότες, αγροτικοί και γενικοί συνεταιρισμοί, ομάδες και οργανώσεις παραγωγών. Πολύ σημαντική ρύθμιση ότι καταργείται η αυτοπρόσωπη προσέλευση στις λαϊκές αγορές, εφόσον ο παραγωγός αναπληρώνεται από τη σύζυγο ή τα τέκνα.

Από δω και στο εξής, ο παραγωγός θα μπορεί να αναπληρώνεται από το σύζυγο ή τα τέκνα του, εφόσον αυτοί δεν κατέχουν άδεια υπαίθριου εμπορίου με απλή δήλωση των προσώπων αυτών στην αρμόδια αρχή και την υποβολή πιστοποιητικού οικογενειακής κατάστασης.

Όσον αφορά τα επιμελητήρια, το παρόν νομοσχέδιο φιλοδοξεί να θέσει σε σωστή βάση τους όρους λειτουργίας των επιμελητηρίων και να θεραπεύσει μια σειρά δυσλειτουργιών και προβλημάτων στον συγκεκριμένο θεσμό.

Στα πρώτα άρθρα καθορίζεται ο σκοπός των επιμελητηρίων, ο οποίος είναι η προστασία και ανάπτυξη του εμπορίου, της βιομηχανίας, της βιοτεχνίας, των επαγγελμάτων και κάθε κλάδου της οικονομίας, σύμφωνα με τα συμφέροντα και τους στόχους της εθνικής οικονομίας. Οφείλουν να παρέχουν ως σύμβουλοι της πολιτείας τεκμηριωμένες γνωμοδοτικές εισηγήσεις και πληροφορίες για κάθε οικονομικό θέμα.

Κλείνοντας, μια πρόταση την οποία θα την καταθέσω είτε ως τροπολογία, είτε το προτείνω για νομοτεχνική βελτίωση. Αφορά το νόμο 4264, το άρθρο 16, όπου αναφέρει: «Tα φυσικά πρόσωπα επαγγελματίες πωλητές λαϊκών αγορών μπορούν να προσλαμβάνουν υπαλλήλους…» και εδώ, προτείνουμε να γίνει: «Tα φυσικά πρόσωπα επαγγελματίες πωλητές λαϊκών αγορών» και να προστεθεί «ή οι πωλητές υπαίθριου στάσιμου ή πλανόδιου εμπορίου, σύμφωνα με το άρθρο 26, παράγραφος 2, του ίδιου νόμου, μπορεί να προσλαμβάνουν υπαλλήλους…» και να κλείσει έτσι. Δηλαδή, να μπορούν και οι πωλητές των υπαίθριων να έχουν κάποια άτομα.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής):Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ευχαριστώ, κυρία Πρόεδρε. Καταρχάς, να πούμε ότι εμείς αντιλαμβανόμαστε πλήρως την κοινωνική σημασία που έχουν οι υπαίθριες αγορές και για τους παραγωγούς των αγροτικών προϊόντων και για τους πωλητές των υπαίθριων αγορών και βεβαίως για τους καταναλωτές.

Άρα, η καθιέρωση ενιαίων κανόνων και η απλοποίηση της νομοθεσίας μας βρίσκει σύμφωνους. Σε κάποια λοιπόν και όπως σας είπα, επί της αρχής είμαστε θετικοί. Για κάποια επιμέρους άρθρα, έχω κάποιες παρατηρήσεις.

Πάω λοιπόν κατευθείαν στο άρθρο 3. Θετικές βεβαίως οι διατάξεις για την τήρηση των υγειονομικών κανόνων για μεταφορά και διάθεση προϊόντων, ωστόσο εμείς θεωρούμε ότι πρέπει να δηλώνεται και το όχημα του παραγωγού πωλητή, ώστε να γίνεται έλεγχος αντιστοίχως και εκεί.

Η μεταφορά του προϊόντος από όχημα πρέπει να γίνεται με συνθήκες υγιεινής και ασφάλειας. Άρα, εμείς λέμε ότι πρέπει να επεκταθεί η διάταξη και για το μέσον μεταφοράς.

Τώρα, στο άρθρο 7, σωστή μεν η ρύθμιση που αποβλέπει στην τυποποίηση και την οργάνωση της αγροτικής παραγωγής.

Στην παράγραφο θ΄ που αναφέρεται στα διήμερα αποστάγματα, όπου υπάρχουν εκεί αντίστοιχοι περιορισμοί και προβλέψεις, θα λέγαμε ότι, ό,τι ισχύει και για το κρασί, θα έπρεπε να ισχύει και για τα διήμερα αποστάγματα, γιατί έχουν και υψηλή συγκέντρωση σε αλκοόλ και χρειάζονται οπωσδήποτε λόγοι πιστοποίησης για την υγεία των καταναλωτών. Να το πούμε και απλά; Ξέρουμε πάρα πολύ καλά όλοι πόσα λαθραία λίτρα τέτοιων αποσταγμάτων κυκλοφορούν και σε υπαίθριες αγορές, εισαγόμενα από Βουλγαρία και δεν ξέρω από πού αλλού, τα οποία σαφέστατα δεν πληρούν προϋποθέσεις ασφαλείας. Άρα, έλεγχος με παραστατικά από το στάδιο της παραγωγής στο καζάνι, μέχρι τον πάγκο της λαϊκής αγοράς και για αυτά τα αποστάγματα.

Άρθρο 11 παράγραφος 1. Εδώ πρέπει να επανεξεταστεί ο περιορισμός του ποσοστού 20% που μπορεί ένας συνεταιρισμός να διαθέσει προϊόντα της ετήσιας παραγωγής του.

Το ίδιο θα έλεγα και για την παράγραφο 8 του άρθρου 13, όπου και εκεί υπάρχει ο περιορισμός για τα μέλη συνεταιρισμών στο 20% για τη διάθεση της παραγωγής τους.

Εμείς θεωρούμε ότι πρέπει να αυξηθεί σε κάθε περίπτωση, δεδομένου ότι τα προϊόντα των συνεταιρισμών συνήθως είναι υψηλής ποιότητας και φθηνότερα. Άρα, γιατί να μην έχει αυτή την ωφέλεια ο καταναλωτής;

Θεωρούμε, επίσης, στο άρθρο 19, περιοριστικά τα προβλεπόμενα ποσοστά. Είναι βεβαίως ο στόχος μας και οι καταναλωτές να απολαμβάνουν φθηνά και, βεβαίως, καλής ποιότητας προϊόντα και οι παραγωγοί-πωλητές να λαμβάνουν ένα ικανοποιητικό εισόδημα, αλλά πιστεύουμε ότι είναι περιοριστικά τα προβλεπόμενα ποσοστά του άρθρου 19. Σημασία έχει η τόνωση της απασχόλησης, τόσο των παραγωγών που παλεύουν να μείνουν ζωντανοί στην αγορά, αλλά και των ανέργων που έχουν τεθεί εκτός της αγοράς εργασίας.

Άρθρο 30, ωράριο λειτουργίας. Θα μπορούσε να υπάρξει πρόβλεψη και για τη λειτουργία των αγορών τις Κυριακές.

Άρθρο 34, για τη μοριοδότηση. Καλώς, βεβαίως, εισάγονται τα εισοδηματικά κριτήρια σχετικά με τη μοριοδότηση, αλλά εμείς θεωρούμε ότι πρέπει να επιδοτούνται, να υπάρχει ένα προβάδισμα στους παραγωγούς-πωλητές, οι οποίοι είναι συνεπείς και δεν τους έχει επιβληθεί πειθαρχική κύρωση.

Για το θεσμό της αγοράς των καταναλωτών του άρθρου 37. Μια φορά το δίμηνο θα λειτουργούν. Εμείς το βρίσκουμε και αυτό περιοριστικό. Γιατί να μην διοργανώνεται δύο φορές το δίμηνο, μια φορά το μήνα; Ίσως και τις Κυριακές, ώστε να μη λειτουργούν ανταγωνιστικά προς άλλες λειτουργούσες υπαίθριες αγορές.

Επίσης, εδώ έχω ένα ερώτημα. Η συμμετοχή των ήδη αδειούχων επαγγελματιών αγροτών ή συνεταιρισμών στην αγορά των καταναλωτών, θα επηρεάζει το δικαίωμα συμμετοχής τους στις υπαίθριες αγορές; Θα συνυπολογίζεται ή δεν θα προσμετράται; Δεν θα προσμετράται; Να μας το πείτε. Επίσης, θα προβλέπεται η δυνατότητα έκδοσης παραστατικών πώλησης ή ταμειακών αποδείξεων;

Άρθρο 38. Θεωρούμε ότι έχει πρόβλημα αυτή η διάταξη, από τη στιγμή που παρέχει δυνατότητα συμμετοχής σε όσους επαγγελματίες έχουν κηρυχθεί σε κατάσταση πτώχευσης. Βεβαίως και αυτοί πρέπει να εξασφαλίσουν εισόδημα, αλλά δεν θα έχουν ταμειακή μηχανή, αν είναι σε πτώχευση. Άρα, τι παραστατικά θα κόβουν;

Άρθρα 49 και 50. Συμφωνούμε για τη χορήγηση άδειας πλανόδιου εμπόρου. Στα κριτήρια μοριοδότησης, εκτός από τα εισοδηματικά, θα μπορούσε να περιλαμβάνεται τουλάχιστον η έλλειψη παραβατικότητας.

Αυτές τις παρατηρήσεις είχα να κάνω. Όπως βλέπετε ήμουν σύντομος, κυρία Πρόεδρε, διότι άκουσα και άλλους συναδέλφους να λένε κάποια με τα οποία συμφωνώ και δεν θα ήθελα να τα επαναλάβω.

Όπως σας είπα, εμείς είμαστε θετικοί επί της αρχής. Η νομοθεσία που ρύθμιζε το υπαίθριο εμπόριο είναι πια ξεπερασμένη, είναι τουλάχιστον εικοσαετίας, του νόμου 2323/95 και μια σειρά προεδρικών διαταγμάτων και υπουργικών αποφάσεων δεν βοήθησαν καθόλου, θα έλεγα εγώ, το υπαίθριο εμπόριο, αλλά δημιούργησαν ένα καθεστώς πολυνομίας και σύγχυσης καθηκόντων.

Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε.

Το λόγο έχει ο κ. Γεωργιάδης.

MΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής και Ειδικός Αγορητής της Ένωσης Κεντρώων): Ευχαριστώ, κυρία Πρόεδρε.

Καταρχήν, η θέση μας για το νομοσχέδιο είναι «Επιφύλαξη».

Κύριε Υπουργέ, αγαπητοί συνάδελφοι Βουλευτές, για άλλη μια φορά είμαστε αναγκασμένοι, ως αντιπολίτευση, να επαναλάβουμε τα χιλιοειπωμένα για τον τρόπο νομοθέτησης της Κυβέρνησης.

Συγκεκριμένα, αναφέρομαι ότι το σχέδιο νόμου περιλαμβάνει ρυθμίσεις για πολύ διαφορετικά, ακόμη και άσχετα μεταξύ τους θέματα, όπως οι υπαίθριες εμπορικές δραστηριότητες, ο τρόπος λειτουργίας των επιμελητηρίων ή Οργανισμός Βιομηχανικής Ιδιοκτησίας, που σε αυτή την περίπτωση εισάγονται με τροπολογία.

Εύλογα, λοιπόν, θα μπορούσαμε να ρωτήσουμε τι εμποδίζει επιτέλους την Κυβέρνηση, διαρκώς να νομοθετεί αυτοτελώς και να μην ρυθμίζει ένα ζήτημα κάθε φορά. Έτσι, θα είχαμε την ευκαιρία να μπορούσαμε να δίνουμε μεγαλύτερη προσοχή, να γινόταν σοβαρότερη δουλειά, να αποφεύγονται λάθη και κυρίως, δε θα δινόταν η αρνητική εντύπωση της λεγόμενης μαζικοποίησης της νομοθέτησης.

Δικαιολογίες πολλές δεν υπάρχουν στη συγκεκριμένη περίπτωση, γιατί, για παράδειγμα, το τμήμα του σχεδίου νόμου που αναφέρεται στην άσκηση υπαίθριων εμπορικών δραστηριοτήτων, ήταν στην ανοιχτή διαβούλευση από της 7 Φεβρουαρίου. Το μεγάλο ενδιαφέρον για τις διατάξεις φαίνεται από τα 464 σχόλια που αναρτήθηκαν, από τον αριθμό των φορέων που προσκλήθηκαν και κυρίως, από τα όσα διατυπώθηκαν από τους εκπροσώπους στη χθεσινή συνεδρίαση της Επιτροπής.

Θα ήθελα να κάνω κάποια σχόλια, από την πλευρά μου. Πρώτον, όπως και να έχει, η Κυβέρνηση ισχυρίζεται ότι το πόνημά της αποτελεί μια ολοκληρωμένη προσπάθεια, για πρώτη φορά μετά από πολλά χρόνια, για τον έλεγχο και τον εξορθολογισμό του υπαίθριου εμπορίου.

Αυτό είναι αλήθεια, βέβαια, γιατί ο προηγούμενος νόμος, όπως ανέφερε και ο κ. Αμυράς προηγουμένως, ο ν.4624/2014, αν και έχει ήδη επιφέρει αρκετές από τις απαραίτητες αλλαγές στο πλαίσιο του υπαίθριου εμπορίου και παρά την θεσμοθέτηση σημαντικών θετικών διατάξεων, η ουσία είναι ότι δεν έγινε κατορθωτό να καταπολεμηθεί το παρεμπόριο, ίσως, ούτε καν να το περιορίσει. Έτσι το άφησε να λειτουργεί ως πραγματική τροχοπέδη στη δραστηριότητα των νόμιμων επιχειρήσεων και στην αύξηση των δημοσίων εσόδων.

Επακόλουθα, κρίνουμε θετική την προσπάθεια και την πρόθεση θεσμοθέτησης πλήρους και οργανωμένης καταγραφής σε ηλεκτρονική πλατφόρμα όλων των εμπορικών δράσεων, σύμφωνα με το άρθρο 58. Ωστόσο, η συμπερίληψη στον ορισμό των λαϊκών αγορών, για πρώτη φορά και των βιομηχανικών ειδών, όπως προβλέπεται στην παράγραφο 9 του άρθρου 2, κρίνεται αρνητικά διότι, πρώτον, συμβάλλει στη διόγκωση της παραοικονομίας και δεύτερον, αλλοιώνει την κύρια αποστολή των λαϊκών αγορών, που δεν είναι άλλη από τη διάθεση προϊόντων γης και θάλασσας ή παραδοσιακών προϊόντων.

Τώρα, το να εξασφαλιστούν οι διαφανείς διαδικασίες για μια σειρά θεμάτων, όπως η αδειοδότηση, οι κανόνες χωροθέτησης και ταυτόχρονα να λειτουργεί επαρκώς και αποτελεσματικά ο έλεγχος, είναι ένα επίσης απαραίτητο, αλλά πολύ δύσκολο έργο για την επίτευξη του οποίου δεν είμαστε βέβαιοι ότι συμβάλλουν όλες οι διατάξεις του σχετικού σχεδίου νόμου. Για παράδειγμα, θεωρούμε ότι αποτελεί πισωγύρισμα η αφαίρεση από το αρχικό σχέδιο της διάταξης που επέτρεπε το υπαίθριο εμπόριο μόνο σε δημόσιους χώρους. Και αυτό, γιατί είναι αυτονόητο ότι με την άσκηση υπαίθριου εμπορίου σε ιδιωτικούς χώρους, θα εμποδίζεται ο έλεγχος από τις αρμόδιες αρχές, θα επιδεινώνονται οι συνθήκες της καθημερινότητας των πολιτών και πιθανότατα, θα δημιουργούνται και προβλήματα σε άλλους κλάδους της οικονομίας.

Η ανάγκη για διαρκή έλεγχο, βέβαια, δεν σημαίνει ότι πρέπει να υπάρχει σωρεία ελεγκτικών υπηρεσιών. Είναι οκτώ, αυτή τη στιγμή, μαζί με την Ανεξάρτητη Αρχή Δημοσίων Εσόδων και τη Διεύθυνση Θεσμικών Ρυθμίσεων και Εποπτείας Αγοράς Προϊόντων και Υπηρεσιών, όπως προβλέπεται στο άρθρο 51, αρκετών από αυτές, μάλιστα, υποστελεχωμένων.

Στο θέμα αυτό δεν αρκούν οι ευχές όλων, ώστε το συντονιστικό κέντρο εποπτείας αγοράς και αντιμετώπισης παρεμπορίου να καταφέρει να σχηματίσει μικτά κλιμάκια και να συντονίσει επιτυχώς τον έλεγχο, αλλά απαιτείται και ουσιαστική στελέχωση με το κατάλληλο προσωπικό.

Τρίτο σχόλιο, το υπαίθριο εμπόριο και η διάθεση προϊόντων του πρωτογενούς και δευτερογενούς παραγωγικού τομέα αποτελεί ουσιαστική παράμετρο της οικονομικής ζωής και αδιαμφισβήτητα δίνει την ευκαιρία σε σημαντικό τμήμα του πληθυσμού και ιδιαίτερα στις ειδικές ομάδες, να καταστεί οικονομικά ενεργό σε μια δύσκολη για την κοινωνία και την οικονομία περίοδο.

Θα ήθελα, λοιπόν, να κάνω δύο αναφορές για μια απ' αυτές τις ειδικές ομάδες, την ειδικά ευαίσθητη κοινωνικά ομάδα των Ρομά, δεδομένου ότι ένας από τους σκοπούς του παρόντος νόμου, προφανώς, είναι και η καταπολέμηση της ανεργίας των Ρομά και η ομαλότερη, βέβαια, ενσωμάτωσή τους στην ελληνική κοινωνία.

Συγκεκριμένα στο νόμο 4264/2014, του άρθρου 25, με την παράγραφο 2β, έχει πληθυσμιακό όριο σε Δήμους πάνω από το οποίο δεν επιτρέπεται η άσκηση πλανόδιου εμπορίου στην επικράτειά τους. Αν δεν κάνω λάθος είναι 3.000 κάτοικοι. Σύμφωνα, όμως, με το νόμο 3852/2010 του Καλλικράτη, με τη συγχώνευση των όμορων Δήμων, από του 325 Δήμους που υπάρχουν στην ελληνική επικράτεια, πέρα των 10 με 15 Δήμων σε όλη την Ελλάδα, δεν υπάρχει άλλος Δήμος με τόσο μικρό αριθμό κατοίκων. Αυτό το γεγονός αποδεικνύει ότι είναι ανέφικτο όσοι πλανόδιοι έμποροι υπάρχουν σήμερα και όσοι περισσότεροι θα υπάρξουν στο μέλλον, με βάση τις νέες άδειες που θα εκδοθούν, να εργαστούν μόνο σε 10 με 15 από αυτούς του Δήμους που πληρώνουν προϋπόθεση του ανωτέρου νόμου. Προτείνουμε να δοθεί αυτό το όριο σε αρκετά ανώτερο επίπεδο, λόγου χάρη, στις 15.000 κατοίκους, προκειμένου να είναι εφικτή η άσκηση του πλανόδιου εμπορίου σε όσο το δυνατόν περισσότερους Δήμους της χώρας. Επιπρόσθετα προτείνουμε να δει το Υπουργείο με θετική διάθεση το θέμα της διαγραφής προστίμων του παρελθόντος που έχουν καταλογιστεί σε Ρομά ή έστω ενός πολύ ευνοϊκού διακανονισμού τους. Αντιλαμβανόμαστε όλοι ότι για τα μέλη της κοινότητας των Ρομά, όλη αυτή η προσπάθεια αποτελεί, ουσιαστικά, μια δεύτερη ευκαιρία, μια καινούργια αρχή, πάντα εντός θεσμικού πλαισίου. Οπωσδήποτε αξίζουν αυτοί οι άνθρωποι να τύχουν της παροχής ευνοϊκότερων κινήτρων για να μπορούν να μπουν στα νομικά πλαίσια τα οποία θέτουμε.

Επίσης, σε ό,τι αφορά τον εκσυγχρονισμό της επιμελητηριακής νομοθεσίας, πρέπει όλοι να παραδεχτούν ότι ήταν αδικαιολόγητη η κατάργηση της υποχρεωτικής συνδρομής προς τα Επιμελητήρια, που συντελέστηκε με τον προηγούμενο σχετικό νόμο, το ν. 4111/2013. Στο ενδιάμεσο διάστημα αποδείχτηκε αληθινός ο κίνδυνος συρρίκνωσης και μαρασμού του επιμελητηριακού θεσμού, αλλά και απαξίωσης μιας δημόσιας λειτουργίας. Σχετικά με τα Επιμελητήρια είναι επίσημοι σύμβουλοι της πολιτείας και, ταυτόχρονα, φορείς παροχής υπηρεσιών στις επιχειρήσεις-μέλη τους. Δεν είναι συνδικαλιστικές οργανώσεις των επιχειρηματιών ούτε η λειτουργία τους σχετίζεται με την εκπροσώπηση επιχειρηματικών συμφερόντων. Ήταν απαραίτητη, λοιπόν, η αναβάθμιση του ρόλου τους. Ελπίζουμε αυτή η αναθεώρηση του σχετικού θεσμικού πλαισίου να συμβάλει στην ενίσχυση της προσφοράς τους.

Επίσης, θετικά αντιμετωπίζουμε την πρόβλεψη για σύσταση περιφερειακού επιμελητηριακού συμβουλίου στην έδρα κάθε Περιφέρειας. Για τα επιμέρους θέματα που περιγράφονται στα άρθρα 61 έως 99 και τις λεπτομέρειες τους, όπως επιμελητηριακές εκλογές ή εκλογή προσώπων του Δ.Σ. κ.ο.κ., εκτιμούμε ότι κάποιες σωστές παρατηρήσεις έχουν διατυπωθεί στο από 16 Οκτωβρίου 2017 υπόμνημα που κατέθεσε στην Επιτροπή το Εμπορικό και Βιομηχανικό Επιμελητήριο Πειραιά.

Όσον αφορά στην τροπολογία για τον Οργανισμό Βιομηχανικής Ιδιοκτησίας φυσικά και συμφωνούμε στον επιχειρούμενο εκσυγχρονισμό της νομοθεσίας σε εθνικό επίπεδο και στην εναρμόνισή της με την αντίστοιχη ευρωπαϊκή οδηγία. Όμως, ο τρόπος της υλοποίησής τους μας βρίσκει αντίθετους. Το θέμα είναι πολύ μεγάλο. Αποδίδεται μεγάλη σοβαρότητα στην Ε.Ε., αλλά δεν είναι δυνατόν να έρχεται ξαφνικά με την μορφή τροπολογίας και να μην έχουμε χρόνο για τη δέουσα ανάγνωση και μελέτη.

Κλείνοντας, να αναφέρω ότι επί της ουσίας δεν έχουμε ιδιαίτερες σοβαρές αντιρρήσεις στην προσπάθεια αυτή της ρύθμισης και κανονικοποίησης των θεμάτων των υπαίθριων εμπορικών δραστηριοτήτων και της επιμελητηριακής νομοθεσίας. Ωστόσο, η μέχρι σήμερα εμπειρία μας, μας λέει ότι η παρούσα κυβέρνηση δεν επιδεικνύει ιδιαίτερό ζήλο και ισχυρή πολιτική βούληση γενικά στους ελέγχους και συχνά υπάρχει απροθυμία στελέχωσης των μηχανισμών, με αποτέλεσμα δύσκολα να προκύπτει ουσιαστικό αποτέλεσμα προς την επιδιωκόμενη κατεύθυνση.

Γι’ αυτούς τους λόγους επιφυλασσόμαστε και θα τοποθετηθούμε αναλυτικά και στην αυριανή συνεδρίαση, αλλά και στην Ολομέλεια.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ολοκληρώθηκε η τοποθέτηση των Εισηγητών και των Ειδικών Αγορητών. Εισερχόμαστε στους συναδέλφους βουλευτές.

Τον λόγο έχει κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ: Κύριε Υπουργέ, επί της ουσίας, όσον αφορά το νομοσχέδιο πρόκειται για την σύμπτυξη τριών νομοσχεδίων του Υπουργείου σας.

Το πρώτο μέρος και συγκεκριμένα τα άρθρα 1 έως 60 αποσκοπεί στην νομοθέτηση του σχεδίου νόμου « Πλαίσιο λειτουργίας των υπαίθριων εμπορικών δραστηριοτήτων» που έχει τεθεί στην διαβούλευση από τον Φεβρουάριο του ΄17.

Το δεύτερο μέρος, τα άρθρα 61 έως 99, αποσκοπούν στη νομοθέτηση του σχεδίου νόμου « Εκσυγχρονισμός της επιμελητηριακής νομοθεσίας».

Το τρίτο μέρος, τα άρθρα 100 έως 109 είναι επί της ουσίας ένα πολυνομοσχέδιο. Ως εκ τούτου, εντύπωση προκαλεί η επιλογή να έρθουν όλα αυτά τα ζητήματα μαζί, αντί σε τρία νομοσχέδια, όπως ανέπτυξε και ο Εισηγητής μας ο κ. Γιακουμάτος. Δεν θέλω να συμπεράνω ότι σκοπός της Κυβέρνησης είναι να μη μελετηθούν τα ζητήματα αυτά σε βάθος και έτσι σε καθεστώς σύγχυσης να ψηφιστούν, είναι όμως ένα ζήτημα.

Όσον αφορά τα άρθρα. Θα επικεντρωθώ μόνο στο τρίτο μέρος, από το άρθρο 100 και τα επόμενα, γιατί τα πρώτα άρθρα διεξοδικά τα ανέπτυξαν ο κ. Γιακουμάτος αλλά και άλλοι συνάδελφοι.

Στο άρθρο 4 θέλω να προσθέσω μόνο κύριε Υπουργέ το εξής, για την άδεια παραγωγού-πωλητή αλλά και πωλητή υπαίθριου εμπορίου, που δίνεται μόνο σε φυσικά πρόσωπα και συνεταιρισμούς. Γιατί να μην παίρνει - το ανέπτυξε και ο κ. Γιακουμάτος αυτό - και μια μικρή επιχείρηση οικογενειακής δομής, η οποία έχει τη μορφή ετερόρρυθμου ή ομόρρυθμου εταιρίας; Είναι προσωπικές εταιρείες. Μη ξεχνάτε ότι η νομική μορφή και των συνεταιρισμών, αλλά και των προσωπικών εταιρειών - ομόρρυθμων και ετερόρρυθμων εταιρειών- είναι νομικά πρόσωπα ιδιωτικού δικαίου. Δεν βλέπω, δηλαδή, γιατί επιτρέπετε το μείζον που είναι οι συνεταιρισμοί και δεν θέλετε να επιτρέψετε το ελάσσον, το οποίο είναι οι προσωπικές οικογενειακής δομής εταιρείες;

Τώρα μπαίνω στο τρίτο μέρος, όπως σας είπα, γιατί έχουν αναπτυχθεί τα άλλα από τον κύριο Γιακουμάτο. Το άρθρο 100 αφορά το Συντονιστικό Κέντρο Εποπτείας Αγοράς και Αντιμετώπισης Παρεμπορίου. Ενδεχομένως είναι χρήσιμη η δημιουργία ενός ευέλικτου συντονιστικού οργάνου στην προσπάθεια αντιμετώπισης του παρεμπορίου και ορθώς το θεσμοθετείτε. Εντούτοις το νομοσχέδιο φαίνεται να δημιουργεί ένα πολυμελές δύσκαμπτο σχήμα, ενώ δεν γνωρίζουμε πώς θα λειτουργεί, με τι προσωπικό. Δηλαδή, εκτός από τους τέσσερις ελεγκτές για τους οποίους λέτε ότι θα συμμετέχουν στο θέμα αυτό, όλα τα άλλα παραπέμπονται σε υπουργικές αποφάσεις, αλλά είναι τέτοια η δομή του νομοσχεδίου, που αν παραπέμπονται όλα σε υπουργικές αποφάσεις, θα ανακύψει θέμα συνταγματικότητας. Γιατί δεν μπορεί καίρια ζητήματα να ρυθμίζονται με υπουργικές αποφάσεις, ενώ πρέπει να τα λέει κατευθείαν ο νομοθέτης και υπάρχει πλούσια νομολογία σ’ αυτό. Παρακαλώ να το δείτε, γιατί φοβάμαι ότι θα αντιμετωπίσετε ζητήματα της αντισυνταγματικότητας.

Το άρθρο 101. Με το άρθρο αυτό τροποποιείται το άρθρο 11 του καταστατικού της Ελληνικής Εταιρείας Επενδύσεων και Εξωτερικού Εμπορίου. Θεωρητικά και κατά την αιτιολογική έκθεση εξειδικεύεται η διαδικασία πρόσληψης. Στην πράξη, όμως, θεσμοθετείται η διαδικασία της συνέντευξης, αλλά στην συνέντευξη που είναι πενταμελής η επιτροπή, συμμετέχουν μόνο δύο μέλη του ΑΣΕΠ, ενώ κανονικά θα έπρεπε να έχουν την πλειοψηφία τα μέλη του ΑΣΕΠ, για να υπάρχει μια αντικειμενικότητα στην βαθμολόγηση των υποψηφίων ατόμων που θα δίνουν συνέντευξη.

Στο άρθρο 102. Με τις πρώτες παραγράφους αναδιαρθρώνεται η δομή της Ειδικής Γραμματείας Διαχείρισης Ιδιωτικού Χρέους, σημαντικό ζήτημα, που συστήθηκε μόλις πριν λίγο καιρό. Δηλαδή, την συστήσατε πριν από λίγους μήνες με τον ν.4389/2016 και απορώ γιατί αυτή η σπουδή; Βέβαια αυξάνετε τις οργανικές θέσεις από 79 σε 115, χωρίς φυσικά να υπάρχει σχέδιο πλήρωσής τους. Δεν μας λέτε πως θα πληρωθούν. Εάν λοιπόν πηγαίνουν με υπουργικές αποφάσεις, τότε υπάρχει ακόμα ένα θέμα αντισυνταγματικότητας. Με την παράγραφο 11 θεσπίζεται η δυνατότητα συνδρομής από εξειδικευμένους επιστήμονες, δικηγόρους και λογιστές. Δίνεται η δυνατότητα, δηλαδή, να υπαχθούν σε προστασία οι αδύναμες κοινωνικά ομάδες στο νόμο Κατσέλη, δηλαδή στο ν.3869/2010. Μια διαδικασία, η οποία βεβαίως υπάρχει με επιτυχία στον νόμο Κατσέλη, όπως έχει τροποποιηθεί δύο φορές. Αναρωτιέμαι, όμως, ενώ ο δικηγορικός σύλλογος, είμαι βέβαιος ότι θα δει θετικά την ρύθμιση αυτή, αφού με τη σημερινή κρίση οι δικηγόροι είναι σωστό να απασχολούνται, αναρωτιέμαι όμως, αν έχει διασφαλιστεί η χρηματοδότηση του προγράμματος. Δεν βλέπω τίποτα. Πώς θα χρηματοδοτηθεί, πώς θα διασφαλιστεί η χρηματοδότηση; Ούτε στην εισηγητική έκθεση αναφέρεται, αλλά ούτε εσείς είπατε κάτι σχετικό.

Με την παράγραφο 12, τροποποιείται η παράγραφος 3 του άρθρου 94 του ν.4389/2016 και πλέον, αποκλείονται από την πρόσληψη στα ΚΕΥΔ - Κέντρα Ενημέρωσης Υποστήριξης Δανειοληπτών - πτυχιούχοι πολιτικών κοινωνικών επιστημών, αλλά μόνο όσοι προέρχονται εκ των οικονομικών σχολών. Πλέον, αυτοί πρέπει να τελούν σε αναστολή, σε σχέση με το ελευθέριο επάγγελμα. Ακόμα και αν αυτό το καθεστώς παραμείνει ως έχει, δηλαδή, ως καθεστώς συμβασιούχων ορισμένου χρόνου, η διάταξη συνεχίζει να αποτελεί παράθυρο για είσοδο στο Δημόσιο, εφόσον είναι βέβαιο πως οι συμβάσεις τους θα ανανεώνονται, δηλαδή, οι ορισμένου χρόνου και κάποια στιγμή θα έρθουν να πουν ότι, αφού καλύπτουμε πάγιες και διαρκείς ανάγκες, υποκρύπτεται σύμβαση αορίστου χρόνου και συνεπώς, θα έχουμε ένα πρόβλημα για την εισαγωγή τους. Αυτή, δηλαδή, είναι μια καταχρηστική ρύθμιση.

Στο άρθρο 103, μειώνονται τα πρόστιμα που έχουν επιβληθεί σε μικροπωλητές, που ίσως είναι εύλογο. Όπως είπε και ο κ. Γιακουμάτος, ότι αυτό είναι σωστό, αλλά εγώ θα έλεγα να το ξαναδείτε, μήπως δημιουργεί μια έλλειψη αναλογικότητας, δηλαδή, δεν μπορεί ένα πρόστιμο των 5.000 να γίνεται 500. Ίσως, θα έπρεπε να υπάρχει ένα πλαίσιο, ώστε το πρόστιμο των 5.000 να μην γίνετε 500. Άρα, τα 800 και τα 1.000 θα γίνουν 500; Δείτε το, μήπως υπάρχει μια κλιμάκωση. Κατά τα άλλα, είμαστε σύμφωνοι με αυτή τη διάταξη και δεν υπάρχει κανένα πρόβλημα. Απλώς, δείτε αυτή την αναλογία.

Στο άρθρο 104, για τον Συνήγορο του Καταναλωτή, θα έπρεπε και εδώ, επειδή έχουν αυξημένη δουλειά και οι υποθέσεις των καταναλωτών που προσφεύγουν στο Συνήγορο του Καταναλωτή είναι πάρα πολλές και έχουν αποσυμφορηθεί και τα αντίστοιχα πινάκια του Πρωτοδικείου, ειδικά των Πρωτοδικείων Αθήνας, Πειραιά και Θεσσαλονίκης, μήπως θα έπρεπε να κάνετε αύξηση των θέσεων, όπως έγινε με τον Συνήγορο του Πολίτη. Βέβαια, εάν υπάρχει μνημονιακή δέσμευση, θα μπορούσε αυτή η αύξηση να καλυφθεί με μετατάξεις ή με αποσπάσεις ως ΙΔΑΧ, δηλαδή, Συμβάσεις Ιδιωτικού Δικαίου Αορίστου χρόνου ή μονίμους. Τώρα, αφήνετε τη διάταξη όπως ήταν μέχρι τώρα, δηλαδή, ΙΔΑΧ και προσθέτετε ότι μπορεί να είναι και μόνιμοι, κάτι που μπορεί να δημιουργήσει προβλήματα.

Το άρθρο 106 αφορά τροποποίηση των αναπτυξιακών νόμων. Εδώ, νομίζω ότι με τις διευκρινίσεις που δώσατε σε αυτό το άρθρο, εγώ προσωπικά αλλά και ο κ. Γιακουμάτος, είμαστε σύμφωνοι.

Θα ήθελα, όμως, να πω το εξής και παραλείπω τα άλλα, εφόσον είναι ικανοποιητικές οι νομοτεχνικές βελτιώσεις που θα κάνετε. Θα μείνω μόνο στη μετατροπή των βραχυπρόθεσμων δανείων σε μακροπρόθεσμα. Συμφωνούμε και έτσι πρέπει να γίνεται σε ένα Κράτος Δικαίου, με την οικονομική κρίση σήμερα, είναι σωστό. Ίσως, όμως, εδώ θα έπρεπε να υπάρχει και η σύμφωνη ή έστω απλή, αλλά αιτιολογημένη γνώμη της Ένωσης των Ελληνικών Τραπεζών για να μην γίνονται καταχρήσεις. Μελετήστε και αυτό το ζήτημα, γιατί το θεωρώ καίριο.

Στο άρθρο 105, τροποποιείται ο ν.4412/2016 που είναι πρόσφατος και αφορά τις Δημόσιες Συμβάσεις έργων, προμηθειών. Εδώ, σε ένα πρόσφατο νόμο κάνετε 52 τροποποιήσεις. Δεν ξέρω αν το προσέξανε και οι συνεργάτες σας, 52 τροποποιήσεις σε ένα πρόσφατο νόμο που τον ψηφίσατε πριν λίγο καιρό. Επί της αρχής, σημειώνω ότι προκαλεί ερωτηματικά η τροποποίηση αυτού του πρόσφατου νόμου, πολύ περισσότερο που ενσωματώνει Ενωσιακή νομοθεσία και θα έχετε πρόβλημα με τη συμβατότητα της Ενωσιακής νομοθεσίας με τις τροποποιήσεις, τις οποίες φέρνετε και θα έπρεπε να έχει συμμορφωθεί η χώρα μας σύμφωνα με την Οδηγία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Παρακαλώ, μπορείτε να ολοκληρώσετε. Έχουμε και αύριο συνεδρίαση.

ΧΑΡΑΛΑΜΠΟΣ ΑΘΑΝΑΣΙΟΥ: Δεν θα μιλήσω αύριο, κυρία Πρόεδρε. Μόνο αυτό το άρθρο είναι και τελειώνω.

Από τις διατάξεις συνάγεται, καταρχήν, προχειρότητα στην αρχική νομοθέτηση, ενώ απαιτείται να κληθεί και να γνωμοδοτήσει η Ανεξάρτητη Αρχή Δημοσίων Συμβάσεων για τη συμβατότητα των τροποποιήσεων, που φέρνετε, με το Ενωσιακό Δίκαιο.

Σημειώνεται ότι η εν λόγω Αρχή όφειλε, σύμφωνα με την παράγραφο 2 εδάφιο Γ, να γνωμοδοτήσει επί της διατάξεως, εντούτοις, η Κυβέρνηση δεν έχει κοινοποιήσει κατά την κατάθεσή του νομοσχεδίου τη γνωμοδότηση. Βεβαίως, στο διαδίκτυο υπάρχει, αλλά και μετά, σύμφωνα με το νόμο, θα έπρεπε να γνωμοδοτήσει, εάν οι παρατηρήσεις της έγιναν ή δεν έγιναν γνωστές, πράγμα που δεν το έχετε. Δείτε το, γιατί θα δημιουργήσει πρόβλημα.

Τώρα, ερωτηματικά γεννούν και οι διατάξεις στις παραγράφους 6 και 7, καθώς η τελεσίδικη καταδικαστική απόφαση που υπήρχε για να μη συμμετέχει κάποιος σε διαγωνισμό, τη λέτε αμετάκλητη. Αυτό συνταγματικά μπορεί να είναι ορθό. Λέτε, όμως, στην αιτιολογική έκθεση ότι το κάνετε αυτό, διότι οι τελεσίδικες αποφάσεις δεν γράφονται στο ποινικό μητρώο. Σωστό, θα μπορούσε, όμως, να γίνεται αυτό με μια υπεύθυνη δήλωση του αιτούντος και βεβαίως, να εκπίπτει μετά, εάν δεν ήταν έτσι πράγματι η τελεσίδικη, για να μπορέσει να προχωρήσει η όλη διαδικασία, γιατί αλλιώς, μπορεί να υπάρχουν συνειρμοί ότι «κάτι γίνεται και θέλετε να ευνοηθούν κάποιοι». Δε λέω αν είναι συνειδητό, αλλά ενδεχομένως να δημιουργηθεί κάποιο ζήτημα τέτοιο.

Τώρα, με τις παραγράφους 10 και 12 καθίσταται υποχρεωτικός ο περαιτέρω αποκλεισμός του αποκλεισθέντος. Δηλαδή, μπορεί, να αποκλειστεί κάποιος, αλλά μπορεί στη συνέχεια να ξαναποκλειστεί υπό τις προϋποθέσεις, που θέτει ο νόμος για τις δημόσιες συμβάσεις, για κάποιο χρονικό διάστημα. Αυτό υπήρχε και στο παλιό νόμο, αλλά ήταν προαιρετικό. Βεβαίως και το «προαιρετικό» δημιουργούσε προβλήματα, η υποχρεωτικότητα, όμως, τώρα, είναι ακόμα χειρότερη, γιατί είναι ένα εξαιρετικά δυσμενές μέτρο και είναι αντίθετο της Αρχής της Αναλογικότητας του άρθρου 25 του Συντάγματός μας.

Στην παράγραφο 27, είναι άστοχη η ρύθμιση που εισάγετε, καθώς η μονομερής σύντμηση της προθεσμίας για την υπογραφή της σύμβασης με πρωτοβουλία της Διοίκησης, μπορεί να κηρύξει έκπτωτο κάποιον μειοδότη που τυχόν δεν θα προλάβει για οποιοδήποτε λόγο μια πολύ σύντομη προθεσμία, η οποία θα τίθεται μόνο από τη Διοίκηση και θα δημιουργήσει καταχρήσεις.

Η διάταξη της παραγράφου 52 για νομιμοποίηση δαπανών μέχρι 2500 €, χωρίς την προσκόμιση των δικαιολογητικών, φοβάμαι ότι είναι ρουσφετολογική. Θα μπορούσα να την καταλάβω αυτή, εάν ήταν μια γενική και δεν έθετε προθεσμία από 9/8/2016. Διερωτώμαι, γιατί βάλατε προθεσμία από 9/8/2016 και δεν είπατε «τις εκκρεμείς» ή δεν μπήκε ένα χρονικό διάστημα άλλο. Απλώς, θα θέλαμε μια εξήγηση.

Σχετικά με αυτό που ανέπτυξε ο κ. Γιακουμάτος για τη σύμφωνη γνώμη της Ανεξάρτητης Αρχής Δημοσίων Συμβάσεων που πρέπει να υπάρχει, δεν αφορά σε προεδρικά διατάγματα ή νόμους, άλλα αφορά τις κανονιστικές πράξεις. Στις κανονιστικές πράξεις

πρέπει να υπάρχει η σύμφωνη γνώμη, γιατί αλλιώς υποβαθμίζεται η λειτουργία της Ανεξάρτητης Αρχής. Δεν μιλάμε για προεδρικά διατάγματα ή για νόμους, αλλά μόνο για κανονιστικές πράξεις.

Ευχαριστώ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Σημείο πρώτο σε σχέση με το όλον του σχεδίου νόμου, γιατί δεν πρέπει να υπάρχει καμία απολύτως διαφορετική γνώμη πάνω σ’ αυτό, υπήρξε μια ενδελεχής, επαρκέστατη σε χρόνο και ποιότητα, διαβούλευση με το σύνολο των φορέων κι αυτό το πιστώνεται και ο Υπουργός και κυρίως, ο Γενικός Γραμματέας, ο Αντώνης ο Παπαδεράκης, που άκουσε, τι δεν άκουσε επί 18 ολόκληρους μήνες δημόσια, επίσημα, ανεπίσημα κ.λπ. και μπορώ να έχω άποψη γι' αυτό.

Επαναλαμβάνω ότι υπήρξε μία επαρκής παρέμβαση για το άγος των λαϊκών αγορών. Δεν ήταν καθόλου τυχαίο, όταν μίλησα για διαφάνεια, εντιμότητα και καθαρότητα, γιατί είναι γνωστό στους «παροικούντες στην Ιερουσαλήμ» σε Θεσσαλονίκη, Αθήνα και Πειραιά, ότι πίσω από τους πάγκους υπήρχαν ζητήματα που είχαν να κάνουν, ενδεχομένως, με κυκλώματα, με πιέσεις ομάδων άνομων συμφερόντων και λοιπά.

Εμείς πρέπει να δημιουργήσουμε ένα πλαίσιο καθαρότητας, εντιμότητας και διαφάνειας, που να σέβεται, τόσο τον παραγωγό και τον επαγγελματία, που ξυπνάει στις 4 το πρωί για να μπορέσει να βγάλει ένα μεροκάματο και ένα κομμάτι ψωμί για την οικογένειά του, όσο και τον καταναλωτή. Αυτό δεν το λέω τυχαία. Το λέω για όσους μας ακούνε και για να μην υπάρξει παρεξήγηση, θέλω πραγματικά και η δική μου στάθμιση να είναι απολύτως δίκαιη.

Θέλω να αναφέρω δύο πολύ σημαντικά άρθρα. Το πρώτο, είναι το άρθρο 58 που για πρώτη φορά καθιερώνει το Εθνικό Πληροφοριακό Σύστημα, που θα περιλαμβάνει τις Λαϊκές Αγορές όλης της Ελλάδας, με Μητρώο Αδειών Υπαίθριων Εμπόρων και με Μητρώο Προστίμων. Πρόκειται για ένα άρθρο-τομή, σε σχέση με αυτό που συνέβαινε. Δηλαδή, το ξέφραγο αμπέλι που υπήρχε πριν.

Επίσης, σημαντικό είναι το άρθρο 27, με το οποίο καθιερώνεται ο έλεγχος με ευθύνη του φορέα λειτουργίας. Σε κάθε Λαϊκή Αγορά τοποθετείται περίπτερο, στο οποίο αναρτάται η κάτοψη της λαϊκής αγοράς, στην οποία εμφανίζονται οι τομείς κατ’ είδος προϊόντος και τοποθετούνται, επίσης, δελτία και κιτίο παραπόνων.

Κατά τη διάρκεια λειτουργίας της Λαϊκής Αγοράς θα υπάρχει υπάλληλος του φορέα λειτουργίας που θα εποπτεύει. Θα είναι «κουμπαράς», σύμφωνα με όσους άσκησαν κριτική, γιατί θα δώσουν «ρεγάλο» στον ελεγκτή για να κάνουν τη δουλειά τους. Όχι, έρχεται ο νομοθέτης και λέει ότι ο ελεγκτής, για να μην καταστεί «κατεστημένο» και «κουμπαράς», αλλάζει κάθε έξι μήνες.

Δεύτερη πρόβλεψη του νομοθέτη είναι ότι δίπλα στον ελεγκτή, θα υπάρχει ο εκπρόσωπος των παραγωγών και ο εκπρόσωπος των επαγγελματιών. Δηλαδή, θα είναι τρεις, τριμελής, για να απαλλαγούμε από φαινόμενα παράνομων και έκνομων συναλλαγών και να υπάρξει ουσιαστική παρέμβαση στα ζητήματα της διαφάνειας, εντιμότητας και καθαρότητας.

Έρχομαι τώρα σε αυτό που προτάθηκε από τους φορείς, ειδικά για την Αττική, τον Πειραιά και τη Θεσσαλονίκη. Ενενήντα πέντε αγορές υπάρχουν στη Θεσσαλονίκη, όπου, όποιος ανατρέξει στα Πρακτικά του προηγούμενου νόμου, του ν. 4264/2014, θα δει ότι με ένα άρθρο, το άρθρο 21, χωρίς καμία αιτιολόγηση, καταργήθηκε εν μία νυκτί ο Οργανισμός Λαϊκών Αγορών Θεσσαλονίκης. Χωρίς καμία αιτιολόγηση. Έτσι αποφάσισαν, έτσι έκαναν, τον κατήργησαν και τελείωσε το θέμα.

Εδώ, υπάρχει ένα θέμα, το οποίο, αφού ψηφιστεί ο νόμος που ήταν προϊόν διεξοδικής και διαχρονικής διαβούλευσης, θα πρέπει να ανοίξει μία συζήτηση, γιατί εμείς πρέπει να είμαστε διαρκώς σε διαβούλευση. Είναι ένα θέμα που αφορά χιλιάδες ανθρώπους, και παραγωγούς και επαγγελματίες, και πρέπει να το δούμε διεξοδικά.

Αυτό που ζητάνε, είναι να υπάρξουν ενιαίοι κανόνες στα δύο μεγάλα περιφερειακά κέντρα Αττικής και Θεσσαλονίκης και κυρίως, ένας φορέας- οργανισμός, ο οποίος θα λειτουργεί κατά πλήρη και αποκλειστική αρμοδιότητα για τα θέματα των αγορών. Οι ίδιοι ομολογούν από τις παρεμβάσεις τους, ότι «η ρύθμιση θεμάτων για τους Οργανισμούς απαιτεί ιδιαίτερη επεξεργασία, λεπτομερή δουλειά και κατ' επέκταση, πολύ χρόνο. Χρειάζεται να λυθούν ζητήματα που θα αφορούν το προσωπικό που θα τους στελεχώσει, τη χρηματοδότησή τους, τον αρμόδιο για την εποπτεία τους Φορέα και διάφορα άλλα σύνθετης επεξεργασίας θέματα». Αυτό σημαίνει ότι θα απαιτηθεί χρόνος.

Ας ψηφίσουμε, ώστε να αποτελεί «θεμέλιο λίθο» αυτό το σχέδιο νόμου, που τυγχάνει τόσο ευρείας αποδοχής και στη συνέχεια να δούμε τα ειδικότερα ζητήματα. Δηλαδή, οι νομικοί να εξετάσουν τα ειδικότερα ζητήματα. Οι ίδιοι προτείνουν κάτι πολύ σημαντικό.

Πρώτον, δεν θα υπάρξει καμία δημοσιονομική επιβάρυνση, όλα τα πληρώνουν οι ίδιοι με το ημερήσιο κόμιστρο ανταποδοτικό που πληρώνουν. Επομένως ούτε ένα ευρώ θα είναι η επιβάρυνση και όχι μόνο αυτό, λένε θα εξοικονομήσει και το δημόσιο, οι περιφέρειες, από τη μη λειτουργία των υπαλλήλων, 2,5 εκατομμύρια ευρώ. Δεν πρέπει αυτά τα επιχειρήματα να τα συζητήσουμε, δεν πρέπει να τα δούμε αναλυτικά και διεξοδικά, πριν αποφανθούμε για το ναι ή όχι στη συγκεκριμένη πρόταση; Προκαλώ, προσκαλώ, παρακαλώ και τον Υπουργό να δούμε πώς μπορεί στο επόμενο τρίμηνο να υπάρξει διεξοδική συζήτηση και επεξεργασία του συγκεκριμένου θέματος.

Υπάρχει πρότυπο, κατ’ αναλογία, η κεντρική αγορά κρέατος, η κεντρική λαχαναγορά, υπάρχουν δηλαδή πρότυπα που μπορούμε να ακολουθήσουμε και εν προκειμένω, την στιγμή που η χώρα βρίσκεται σε τέτοια πίεση και τη στιγμή μάλιστα που καταγγέλλουν και οι ίδιοι ότι ενώ πληρώνουν το ημερήσιο κόμιστρο για τις διαγραμμίσεις, για παράδειγμα, στις λαϊκές θα πρέπει να πληρώνουν. Τους ζητήθηκε - μιλώ για το παράδειγμα της Θεσσαλονίκης - 95 αγορές να πληρώσουν την διαγράμμιση των δικών τους χώρων.

Στο ερώτημα μα καλά εσείς έχετε ένα κουμπαρά με 8 εκατομμύρια πάλι εμείς θα βάλουμε τα χρήματα; Λοιπόν αυτού του είδους τα ζητήματα πλήρους και αποκλειστικής, δεν έχουν κανένα πρόβλημα με τους Περιφερειάρχες και τα Περιφερειακά Συμβούλια. Έχουν την αίσθηση ότι αντιμετωπίζονται ως πάρεργο, δηλαδή, έχει το Περιφερειακό Συμβούλιο 500 θέματα, και άλλα 20 θέματα των λαϊκών αγορών. Έτσι, όμως, δεν έχουν το «πλήρους και αποκλειστικής». Εδώ μιλάμε για μια ολόκληρη κοινωνία, παραγωγοί, έμποροι, καταναλωτές που πρέπει να αντιμετωπιστούν διεξοδικά και παρακαλώ πολύ, αυτό, κ. Υπουργέ, κ. Παπαδημητρίου, να το δούμε, δεν είναι θέμα ούτε δικό μου ούτε δικό σας, ούτε της κυρίας Μπακογιάννη, ούτε της Νέας Δημοκρατίας, είναι θέμα που αφορά ανθρώπους που ξυπνούν στις 4 το πρωί για να βγάλουν ένα μεροκάματο και πρέπει να σκύψουμε πάνω σε αυτό. Άλλωστε και η προεκλογική μας τοποθέτηση ήταν σαφής, ένα, ενιαίο πλαίσιο λειτουργίας για τις λαϊκές αγορές της χώρας, δύο, διατήρηση όλων των αρμοδιοτήτων του Οργανισμού Λαϊκών Αγορών Αθηνών, Πειραιά και Θεσσαλονίκης, τρία, η ανάθεση των αρμοδιοτήτων για τις λαϊκές αγορές στην περιφερειακή αυτοδιοίκηση. Το ένα και το τρία το κάναμε, το δύο όμως, είναι σαφής προεκλογική δέσμευση απέναντι στους συγκεκριμένους ανθρώπους και ενδεχομένως ο Θοδωρής ο Δρίτσας να είναι πολύ πιο έγκυρος να μιλήσει για τις προεκλογικές αυτές δεσμεύσεις που είχαμε αναλάβει απέναντι και στους παραγωγούς και στους επαγγελματίες. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και εμείς.

Το λόγο έχει ο κ Χάρης Θεοχάρης.

ΘΕΟΧΑΡΗΣ ΧΑΡΗΣ: Να μείνω σε αυτό το νομοσχέδιο όπου ακούμε διάφορα, ότι θα πατάξει τη διαφθορά, δεν θα αφήσει τίποτα, μακάρι να γίνουν αυτά, αλλά και μακάρι να μη μείνουν στα μυαλά των ανθρώπων που κυβερνούν και να γίνουν πραγματικά μια πράξη, γιατί ακούμε διάφορες δηλώσεις περί ανθρώπων που δεν ψάχνουν στα σκουπίδια να φάνε πια και ότι έχουμε ξεφύγει από την κρίση και όλα έχουν διορθωθεί. Ένα ιδιότυπο success story το οποίο, δυστυχώς, δεν το βλέπει ο Έλληνας πολίτης και καλό θα είναι να κατέβουν οι Υπουργοί από τους γυάλινους πύργους τους.

Συζητάμε σήμερα για τρία ιδιαίτερα σημαντικά ζητήματα για την οικονομική ζωή του τόπου, φυσικά, τα Επιμελητήρια, τις Λαϊκές Αγορές, τον Οργανισμό Βιομηχανικής Ιδιοκτησίας, τις πατέντες. Ο χρόνος δυστυχώς, δεν επαρκεί για να καλύψουμε - το έχουν πει και άλλοι Εισηγητές και Βουλευτές - επαρκώς και τους τρεις κλάδους. Είναι κρίμα να καλούμαστε να νομοθετούμε με αυτό τον τρόπο τρία νομοσχέδια σε ένα και μάλιστα, μπορεί και τα δύο πρώτα ζητήματα να βγήκαν στη διαβούλευση για επαρκή χρόνο, η συμπύκνωσή τους, όμως, σε ένα νομοσχέδιο αδικεί όλους τους ενδιαφερόμενους και τη διαδικασία και δεν είμαι σίγουρος ποια είναι και η σκοπιμότητα. Θα μπορούσε με ευχέρεια ο Υπουργός να φέρει τα νομοσχέδια αυτά και να τα νομοθετήσει αναλυτικά, το καθένα ξεχωριστά.

Θα επισημάνω δύο-τρία σημεία που χρήζουν προσοχής, κατά την άποψή μου, στα νομοσχέδια αυτά. Αναφορικά με τα Επιμελητήρια, ο ρόλος τους ως Συμβούλων της Πολιτείας, ως παροχέων υπηρεσιών προς τα μέλη τους και εδώ θέλω να επιστήσω την προσοχή, εδώ είναι που πρέπει να εστιάζουν τα Επιμελητήρια, να παρέχουν συμβουλές και να είναι χρήσιμα και οι υπηρεσίες στα μέλη τους, φυσικά, να χρεώνουν για αυτές και έτσι να έχουν δυνατότητες για τους πόρους τους, αλλά και ως εκπροσώπου αυτών των μελών προς την πολιτεία, τα καθιστά κορμό κάθε προσπάθειας οικονομικής ανάπτυξης.

Δυστυχώς, η κυβέρνηση αποφασίζει να αντιμετωπίσει αυτά τα επιμελητήρια με όρους αιφνιδιασμού και περιορισμού της αυτοτέλειας, πράγμα το οποίο είναι τουλάχιστον ατυχές. Είδαμε ένα νομοσχέδιο να κάθεται για πάρα πολύ καιρό στη διαβούλευση και να έρχεται τώρα, μερικές εβδομάδες πριν τις εκλογές των επιμελητηρίων, αλλάζοντας ουσιαστικά το πεδίο.

Στο τελευταίο άρθρο του νομοσχεδίου, βλέπουμε ότι προβλέπεται έναρξη ισχύος των εκλογικών διατάξεων από την ψήφιση, αντί από 1/1/2018, όπως ισχύει για όλες τις υπόλοιπες διατάξεις και αυτό είναι απόδειξη του αιφνιδιασμού της κυβέρνησης προς τα επιμελητήρια.

Ο περιορισμός της αυτοτέλειας φαίνεται καθαρά με τα άρθρα 76 και 78 που εισάγουν τη μεταχείριση μιας σειράς δαπανών και προμηθειών, με όρους στενού δημόσιου τομέα. Ο ομφάλιος λώρος των επιμελητηρίων και του δημοσίου πρέπει να κοπεί, κινούμαστε προς την αντίθετη κατεύθυνση, κινούμαστε προς την κατεύθυνση να ελέγχουμε γραφειοκρατικά και με τον ίδιο τρόπο που ελέγχουμε το στενό δημόσιο. Ενδεχομένως, με αυτό τον τρόπο να δικαιολογούνται κάποιες επιχορηγήσεις προς τα επιμελητήρια και να συνεχίζεται αυτός ο φαύλος κύκλος. Αντί να κόψουμε τον ομφάλιο λώρο, δηλαδή τα επιμελητήρια να χρηματοδοτούνται πλήρως από τις υπηρεσίες που προσφέρουν και να μην έχουν αυτού του είδους την σχέση με την κεντρική διοίκηση και με αυτό τον τρόπο να εξασφαλίζεται η αυτοτέλεια, άκουσα και τον κ. Γιακουμάτο να ζητάει την ανεξαρτησία τους. Πράγματι χρειάζεται ανεξαρτησία και αυτοτέλεια, αλλά χρειάζεται και η αποκοπή αντίστοιχα του ομφάλιου λώρου, γιατί ας μην ξεχνάμε ότι δεν είναι μόνο τα ζητήματα του κατά πόσον χρεώνουν τον κρατικό προϋπολογισμό.

Άκουσα προηγουμένως τον κ. Τριανταφυλλίδη να λέει ότι θα φτιάξουν άλλον έναν φορέα και δεν θα χρεωθεί καθόλου ο κρατικός προϋπολογισμός ή θα μειωθούν τα έξοδα της περιφέρειας. Το ζήτημα είναι κατά πόσον, με νόμους, εάν θα πρέπει να φορτώνουμε έξοδα στις επιχειρήσεις και στους μικροπωλητές. Κάθε φορά που φορτώνουμε γραφειοκρατία και έξοδα, στραγγαλίζουμε την οικονομία. Συνεπώς, βλέπουμε κάποια μικροπολιτική σκοπιμότητα, εφόσον αλλάζουν ένα μήνα πριν τις εκλογές το εκλογικό σύστημα και δημιουργεί μια σειρά δυσκολιών, δημιουργώντας στην πραγματικότητα υποψηφίους δύο ταχυτήτων, αυτούς που γνωρίζουν και αυτούς που δεν γνωρίζουν με ποιους όρους θα διεξαχθούν οι εκλογές, διότι υπάρχει ασυμμετρία πληροφόρησης και φυσικά δεν μπορεί να έχεις υψηλής ποιότητας δημοκρατία σε τέτοιες συνθήκες. Έχουμε σύγχυση με τις ποσοστώσεις, σύγχυση με το εκλογικό σύστημα, σύγχυση με τις κλαδικές ψήφους και τη συγκρότηση του ψηφοδελτίου. Τι θα έπρεπε να κάνετε; Να αφήσετε αυτές τις εκλογές, τότε θα είχατε την έξωθεν καλή μαρτυρία ότι δεν θέλετε να επηρέασε τις εκλογές αυτές. Να αφήσετε τις παρούσες εκλογές να διεξαχθούν με το προηγούμενο σύστημα και να φέρετε ένα σύστημα απλής αναλογικής, ανεξαρτήτως, στο σύνολο του επιμελητηρίου και όχι σε επίπεδο κλάδων και τμημάτων. Από την άλλη, πρωτοβουλίες, όπως η αύξηση των μελών των διοικητικών επιτροπών, από 5 σε 9, μένει να αποδειχθούν στην πράξη κατά πόσο θα φέρουν αποτέλεσμα. Από τη μια αυξάνουν την πολυφωνία και τον πλουραλισμό στη διοίκηση και από την άλλη, ίσως, καταστήσουν τη διαδικασία αποφάσεων πιο δύσκολη και προϊόν συναλλαγών.

Θα προσπαθήσω σε όσο χρόνο μου απομένει, να κάνω κάποιες αναφορές στα θέματα των λαϊκών αγορών και του υπαίθριου εμπορίου, σε μια εμπορική δραστηριότητα υψίστης σημασίας για παραγωγούς, εμπόρους και καταναλωτές.

Κυρίες και κύριοι συνάδελφοι, η θεμελιώδης διαφορά στην οικονομική εξέλιξη μιας χώρας υψηλού εισοδήματος, από μια χώρα χαμηλού εισοδήματος, είναι η αναγνώριση και η καταχώρηση των δικαιωμάτων ιδιοκτησίας και θα πρόσθετα και επαγγελματικά δικαιώματα. Αυτό το νομοσχέδιο ορθώς στοχεύει στη διασφάλιση, ρύθμιση και έλεγχο του υπαίθριου εμπορίου. Από την άλλη, όμως, αυξάνει τη διαδικασία της αδειοδότησης, δυσχεραίνει την ανανέωση αδειών. Άκουσα αρκετές θετικές παρεμβάσεις από συναδέλφους, τις οποίες θα πρέπει να τις ακούσει το Υπουργείο, να μειωθεί η γραφειοκρατία, να μην υπάρχει απαίτηση για εξασφάλιση ενημερότητας, για παράδειγμα, στο άρθρο 22, δημιουργώντας ένα εξαιρετικά ασφυκτικά πλαίσιο με τα ημερήσια τέλη, όπου η προθεσμία διμήνου είναι εξαιρετικά σύντομη. Στόχος της ρύθμισης της λειτουργίας των λαϊκών αγορών θα έπρεπε να είναι η μείωση της γραφειοκρατίας και η αύξηση της αποτελεσματικότητας των ελέγχων Αυτά θα μπορούσαν να επιτευχθούν, όπως έχει ήδη ειπωθεί, μέσω της ενίσχυσης των αρμοδιοτήτων των επιτροπών λαϊκών αγορών, σε ένα φάσμα αποφάσεων και λειτουργιών που διέπουν αυτές τις αγορές, όπως το χωροταξικό, η επέκταση και τα λοιπά. Βλέπουμε πάλι ένα ασφυκτικό πλαίσιο.

Όσον αφορά τα ζητήματα των Ρομά - θέλω να επανέλθω και εγώ σ' αυτό το θέμα - είναι θετικές οι διατάξεις των άρθρων 38 και 19. Προτείνω στην Υπουργική Απόφαση που προβλέπεται να δίνεται η δυνατότητα να παίρνουν και τις άδειες μέσω των συλλόγων και των σωματείων τους οι Ρομά. Μπορεί να είναι σε αρκετές περιπτώσεις μη δυνάμενοι να ανταπεξέλθουν μεμονωμένα ο καθένας στις όποιες υποχρεώσεις για την έκδοση αυτών των αδειών. Θα πρέπει να μπορούν να γίνονται οι αιτήσεις μέσω των σωματείων τους.

Τα πρόστιμα, αναφέρθηκε και προηγουμένως, πρέπει να τα ξαναδείτε. Έχει δημιουργηθεί ένα πλαίσιο, το οποίο δεν επιτρέπει σε ανθρώπους, δεν έχουν τη δυνατότητα να πληρωθούν αυτά τα πρόστιμα. Νομίζω ότι πρέπει με κάποιο τρόπο να εξορθολογίσουμε τη σημερινή κατάσταση η οποία ουσιαστικά έχει φτάσει σε ένα απροχώρητο. Δεν έχουν καμία έννοια αυτά τα πρόστιμα που μπαίνουν.

Τέλος, έχω προτείνει συγκεκριμένο σύστημα και είμαι στη διάθεσή σας να το συζητήσουμε, για την περίπτωση των πλανόδιων, οι οποίοι μπορούν να ελεγχθούν από τους χονδρεμπόρους που τους δίνουν τα προϊόντα τους και θα μπορούσαν με ένα τύπου εργόσημου - για να μην επεκταθώ περισσότερο - να νομιμοποιούνται και να μπορούν να δραστηριοποιούνται όντας νόμιμοι. Να μην έχουμε αυτή τη βιομηχανία προστίμων και να ελέγχονται καλύτερα από την χονδρική.

Κλείνοντας, θα ήθελα να επισημάνω ότι το ζήτημα του εκσυγχρονισμού του επιμελητηριακού θεσμού και η κατοχύρωση των δικαιωμάτων παραγωγών, εμπόρων και καταναλωτών στις λαϊκές αγορές αγγίζει χιλιάδες νοικοκυριά, χιλιάδες επιχειρήσεις και το σύνολο σχεδόν των κλάδων της οικονομίας. Δυστυχώς, σε αρκετά σημεία οι παρεμβάσεις δυσχεραίνουν τη δραστηριότητα των επιμελητηρίων και των εμπόρων, μη βοηθώντας στην αγωνιώδη προσπάθεια τόσων χιλιάδων επαγγελματιών και επιχειρήσεων να αντιμετωπίσουν τις προκλήσεις της σημερινής κρίσης.

Έστω και αν συνολικά είναι θετικό το νομοσχέδιο πρέπει να κάνετε αρκετές παρεμβάσεις και αλλαγές, κύριε Υπουργέ, για να δώσετε, αν θέλετε να δώσετε, μια ανάσα σε χιλιάδες παραγωγούς και εμπόρους.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Υπουργός.

ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης): Έχω τις νομοτεχνικές βελτιώσεις, τις οποίες και καταθέτω και οι οποίες μπορούν να σταλούν ηλεκτρονικά σε όλους, οπότε να είναι προετοιμασμένοι για αύριο.

*(Στο σημείο αυτό ο Υπουργός καταθέσει τις νομοτεχνικές βελτιώσεις)*

Θα ήθελα, επίσης, να απαντήσω στον κ. Θεοχάρη ότι περάσαμε μια τροπολογία ειδικά για τον εκλογικό νόμο, για την εκλογική διαδικασία, πριν το κλείσιμο της Βουλής, οπότε τα επιμελητήρια ήταν έτοιμα και έχουν ήδη προχωρήσει τη διαδικασία για το καινούργιο εκλογικό σύστημα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δρίτσας.

ΘΕΟΔΩΡΟΣ ΔΡΙΤΣΑΣ: Ευχαριστώ, κυρία Πρόεδρε.

Σχέδιο νόμου για το υπαίθριο εμπόριο και για τα επιμελητήρια. Παρακολούθησα και εγώ, ως μέλος της Επιτροπής, τη χθεσινή συνεδρίαση της ακρόασης φορέων, περίπου 40 τον αριθμό, δηλαδή, εξαιρετικά μεγάλος και πολύωρη συνεδρίαση. Κατεγράφη κάτι πολύ ενδιαφέρον, ότι παρά τις επιμέρους επισημάνσεις και τις στοχευμένες παρεμβάσεις των διαφόρων φορέων, στην πραγματικότητα γενική αμφισβήτηση του νομοσχεδίου δεν υπήρξε. Αντίθετα υπήρξε γενική αποδοχή, θα έλεγα.

Μου κάνει θετική εντύπωση ότι και η ΟΚΕ στο υπόμνημά της αναφέρει ότι το νομοσχέδιο αποτελεί μια ολοκληρωμένη προσπάθεια της πολιτείας, για πρώτη φορά μετά από πολλά χρόνια, για τον έλεγχο και τον εξορθολογισμό του υπαίθριου εμπορίου και παρόμοια η Ελληνική Συνομοσπονδία Εμπορίου και Επιχειρηματικότητας, λέει στο κείμενο της, ως πρώτη φράση, ότι η πολιτεία μετά από πολλά χρόνια αδράνειας, επιτέλους, δείχνει εμπράκτως τη διάθεση να συστηματοποιήσει και να βελτιώσει ένα ασαφές πλαίσιο και να εφαρμόσει τους νόμους.

Όση μονομέρεια ή μεροληψία κι αν έχουν αυτοί οι δύο φορείς – δε τα είπαν αυτά μόνο αυτοί οι δύο φορείς, αλλά σχεδόν το σύνολο των φορέων - καταδεικνύεται, πράγματι, ότι είμαι ένα καλά μελετημένο σχέδιο νόμου και, όντως, συμφωνώ κι εγώ και οφείλω να το αναφέρω, πιστώνεται τόσο στον Υπουργό κ. Παπαδημητρίου, όσο και τον Γεν. Γραμματέα κ. Παπαδεράκη και σε άλλα στελέχη του Υπουργείου και της Γενικής Γραμματείας, γιατί και εμείς όλοι, ως μέλη της Επιτροπής ή ως Βουλευτές σε διάφορες περιοχές, έχουμε όλο αυτό το διάστημα παρακολουθήσει την εξέλιξη διαμόρφωσης και συγκρότησης αυτού του νομοσχεδίου. Όντως, όπως και ο Υπουργός είπε λίγο πριν, είναι ένα νομοσχέδιο που έρχεται μετά από εξαντλητική διαβούλευση. Αυτά είναι πέρα από επιμέρους επισημάνσεις και αιτήματα, είναι η βασική ταυτότητα του νομοσχεδίου, που πιστεύω κι εγώ ότι καταγράφεται σε μια πολύ θετική και καλά μελετημένη νομοθετική πρωτοβουλία. Πολύ περισσότερο που έχει να ρυθμίσει ζητήματα κοινωνικών και επαγγελματικών ομάδων που, πέρα απ' ό,τι είναι πολύ μεγάλος ο αριθμός τους, έχουν και αλληλοσυγκρουόμενα συμφέροντα. Ως εκ τούτου, είναι ένα δύσκολο νομοσχέδιο, να βρει τις σωστές αρμονικές ισορροπίες που θα είναι δημιουργικές. Εύχομαι η υλοποίησή του και η πραγμάτωσή του, ως νόμου πια, να επιβεβαιώσει αυτές τις προσδοκίες.

Ούτε και για τα Επιμελητήρια ακούστηκε κάτι που να θέτει σε αμφιβολία τις ρυθμίσεις του νομοσχεδίου.

Θα ήθελα να μπω σε μερικά επιμέρους ζητήματα, κυρίως όπως προέκυψαν από τη συζήτηση στη χθεσινή συνεδρίαση της ακρόασης των φορέων.

Οι ρομά έθεσαν μερικά ζητήματα. Νομίζω ότι πρέπει να τα δούμε και αυτά με προσοχή. Όπως οι καλλιτέχνες-χειροτέχνες, που μπορεί να μην είναι ισχυρές επαγγελματικές ομάδες και κατηγορίες, αλλά επειδή και συνολικά το νομοσχέδιο διαπνέεται από αυτό το πνεύμα της κοινωνικής δικαιοσύνης και της κοινωνικής πρόνοιας, πέρα από το αναπτυξιακό, επιχειρηματικό και οτιδήποτε άλλο, νομίζω ότι είναι δύο κατηγορίες που θα πρέπει αυτά που ζήτησαν χθες, να τα εξετάσουμε.

Από εκεί και πέρα, υπάρχει το ζήτημα της απάλειψης των προστίμων. Είναι πολύ εύστοχη η επιλογή αυτή. Θα έλεγα, κύριε Υπουργέ και κύριε Γενικέ, ότι από τις 5000 € να μειώσεις ένα πρόστιμο στα 500 €, σημαίνει ότι επιδιώκεις να το εξαλείψεις. Εγώ θα έλεγα ότι, εφόσον υπάρχει περιθώριο, και ακόμα λιγότερο να γίνει θα είναι σωστό. Να μη μηδενιστεί, να μείνει μόνο ως συμβολικό. Διότι αυτά τα πρόστιμα, όντως, είναι πρόστιμα που θυμίζουν - σε μια εκδοχή τους, όχι σε όλες τις περιπτώσεις - λίγο και από την «Όπερα της Πεντάρας» του Μπρεχτ, στα παζάρια κυρίως, όπου τα παζάρια, εκτός από την νόμιμη έκτασή τους έχουν και μια τεράστια, διπλάσια, τριπλάσια και τετραπλάσια έκταση παράνομη, η οποία, όμως, συνδέεται με το νόμιμο και είναι συγκοινωνούντα δοχεία και ελέγχεται. Όποιος φτωχοδιάβολος δεν είναι μέσα σε αυτή τη σύνδεση, είναι αυτός που υποδεικνύεται και καταγγέλλεται και πάει το αστυνομικό όργανο, κατόπιν καταγγελίας, και τον γράφει και του ρίχνει 5000 € πρόστιμο. Λοιπόν, εάν θέλουμε αυτό να το διορθώσουμε και για το παρελθόν, αλλά και για το μέλλον, πρέπει να το δούμε μ’ έναν γενναίο τρόπο, γιατί ακόμη και τα 500 € δεν τα έχουν αυτοί οι φτωχοδιάβολοι.

Παραπέρα, είναι τα ζητήματα που τέθηκαν και χθες και μ’ έχουν προβληματίσει, όχι μόνο από τη χθεσινή συζήτηση, αλλά και από άλλες δυνατότητες που μου δόθηκαν σε συζητήσεις με τους ενδιαφερόμενους, κυρίως τους πωλητές των λαϊκών αγορών. Η φορολογική και ασφαλιστική ενημερότητα και η δυνατότητα οικογενειακής μεταβίβασης της άδειας. Προφανώς και τα δύο έχουν αντίλογο.

Δεν μπορεί κανείς να ρυθμίζει ζητήματα που το ίδιο το Δημόσιο δίνει δικαίωμα εμπορικής εκμετάλλευσης και να μην εξασφαλίζει με κανόνες που δεν επιτρέπουν τη φοροδιαφυγή και την εισφοροδιαφυγή.

Όπως επίσης, δεν μπορεί να μιλάει κανείς για κλειστά επαγγέλματα, όταν θέλει να ανοίξει δρόμους σε επαγγελματίες, σε κοινωνικές ομάδες και σε κατηγορίες που έχουν ανάγκη και πρέπει να ενθαρρυνθούν και να ενισχυθούν, ώστε να έχουν τη δυνατότητα μιας επιβίωσης.

Παρόλα αυτά, φαίνεται ότι αυτούς τους κλάδους και αυτούς τους ανθρώπους τους απασχολεί χρόνια τώρα και έχουν έναν πυρήνα σοβαρότητας, ώστε να μην είναι συντεχνιακό ή συγκυριακό. Βέβαια, το συγκεκριμένο δεν είναι αρμοδιότητα του δικού σας Υπουργείου, αλλά είναι του Υπουργείου Οικονομικών, αλλά εν πάση περιπτώσει, ας κρατηθεί προς μελέτη.

Στο άρθρο 37 σχετικά με τις αγορές καταναλωτών, είπε ο κ. Γιακουμάτος ότι δεν καταλαβαίνει και ο κ. Μωραϊτης ότι αυτό είναι παραπλανητικό. Για όσους, λοιπόν, δεν καταλαβαίνουν, θα πω πολύ σύντομα, γιατί την εμπειρία στον Πειραιά την έχουμε.

Στο «Λιμάνι της Αγωνίας», τη Δημοτική Παράταξη, συμμετέχοντες και συμμετέχουσες, ενεργοί πολίτες σε πολλαπλά ζητήματα, συνέλαβαν την ιδέα, ακριβώς, μέσα από την εμπειρία και τις κρίσεις όλων των ζητημάτων και των αλληλέγγυων κινήσεων κ.λπ., να πάρουν στα χέρια τους την υπόθεση του τι τρώνε και τι καταναλώνουν με συνείδηση καταναλωτή.

Οργάνωσαν, λοιπόν, το χώρο και τους συμμετέχοντες. Απευθύνθηκαν και έκαναν έρευνα αγοράς σε όλη την Ελλάδα και συνεχίζουν κάθε φορά με κανόνες, βρίσκοντας παραγωγούς, ελέγχοντας την ποιότητα και τις τιμές, κάνοντας συμφωνίες ότι θα τηρούνται όλοι οι κανόνες υγιεινής και ασφάλειας – και οι ίδιοι τους ελέγχουν - επιλέγοντας χώρους σε συνεργασία ή σε συνεννόηση ή πολλές φορές και σε αντίθεση με τις δημοτικές αρχές, τους οποίους φροντίζουν, καθαρίζουν και επιμελούνται οι ίδιοι και οργανώνουν «Αγορές Καταναλωτών χωρίς Μεσάζοντες».

Τώρα, εάν αυτό δεν εντάσσεται στο συνολικό εργατικό κίνημα και είναι ένα πολλαπλό υποκείμενο μέσα στην κοινωνία των πολλαπλών υποκειμένων τι βλάπτει; Γιατί είναι παραπλανητικό; Ναι, δεν θα καταργήσει τον καπιταλισμό, αλλά είναι μια πάρα πολύ σοβαρή προσπάθεια που έχει, ήδη, πέντε - έξι - εφτά χρόνια ζωής, δοκιμάστηκε σε διάφορες περιοχές της Ελλάδας, όπου αλλού δεν άντεξε και αλλού άντεξε και στέριωσε και έχει δημιουργήσει καταναλωτική συνείδηση.

Φυσικά και δεν απειλεί κανέναν, γιατί αποτελεί μια δεισιδαιμονία, ότι απειλούνται οι λαϊκές αγορές από αυτή την προσπάθεια. Τίποτα και κανείς, μα κανείς δεν απειλείται, προς Θεού, ούτε ισχύουν τα επιχειρήματα που ακούσαμε και χθες. Εδώ, λοιπόν, τίθεται ένα ζήτημα αυτό να νομιμοποιηθεί με κανόνες, με όρους, με ασφαλιστικές δικλίδες, οι οποίες, όμως, δεν μπορεί να είναι το «ανά δύο μήνες».

Καταργείται η ίδια η προσπάθεια, μια φορά το μήνα το κάνουν συνήθως και είναι λογικό, ακούστηκαν χθες τα επιχειρήματά τους.

Το δεύτερο είναι η ανευελιξία. Επειδή κάθε φορά πρέπει το Δημοτικό Συμβούλιο να εκδίδει άδεια, αυτό δημιουργεί μια γραφειοκρατική ανευελιξία και θα πρέπει και αυτή να το ιδωθεί με έναν τρόπο που να είναι ευέλικτο, για να μην το καταργήσουμε ως εγχείρημα και να το ενθαρρύνουμε, γιατί πρέπει να το ενθαρρύνουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ψυχογιός.

ΓΙΩΡΓΟΣ ΨΥΧΟΓΙΟΣ: Κυρία Πρόεδρε, κύριε Υπουργέ, κυρίες και κύριοι συνάδελφοι πρόκειται, όπως αναφέρθηκε από τους προλαλήσαντες και τις προλαλήσασες για ένα νομοσχέδιο, το οποίο ρυθμίζει ένα κρίσιμο πεδίο που πρέπει να ρυθμιστεί με κοινωνική δικαιοσύνη και αυτό είναι πολύ σημαντικό.

Προσωπικά, θα ήθελα να συνεχίσω από εκεί που σταμάτησε ο συνάδελφός μου, ο κ. Δρίτσας, σχετικά με το άρθρο 37. Ένα άρθρο, το οποίο θεσμοθετεί επιτέλους τις αγορές καταναλωτών και τις αγορές χωρίς μεσάζοντες. Πρόκειται για πρωτοβουλίες οι οποίες άνθισαν μέσα στην κρίση και ανέδειξαν την αλληλεγγύη, αλλά και μια άλλη λογική στην κοινωνία, την οικονομία και την αγορά.

Μέρος της ανοιχτής συλλογικότητας που λέγεται «αλληλεγγύη για όλους» ήταν και είναι και οι «αγορές χωρίς μεσάζοντες», με πολλαπλές άλλες δράσεις, όπως για παράδειγμα στο προσφυγικό, τα κοινωνικά φαρμακεία και ιατρεία, τη νομική στήριξη και την κοινωνική και αλληλέγγυα οικονομία, τα εγχειρήματα και τις επιτυχίες της οποίας παρουσίασε και ο ίδιος ο Πρωθυπουργός στα εγκαίνια της σχετικής έκθεσης χθες.

Επί του άρθρου 37, λοιπόν, και θα είμαι πολύ σύντομος και συγκεκριμένος και βάσει των προτάσεων των αντίστοιχων συλλογικοτήτων χωρίς μεσάζοντες, θα πρέπει να δούμε πολύ προσεκτικά τη λειτουργία των αγορών αυτών πιο συχνά, για παράδειγμα μια φορά το μήνα και όχι δύο, αλλά πιθανόν και τις Κυριακές για να μη συμπίπτουν με τις λαϊκές αγορές. Και αυτό γιατί; Διότι απευθυνόμαστε σε οικονομικά αδύναμους ανθρώπους οι οποίοι έχουν ανάγκη τα προϊόντα αυτά, είναι καθημερινής χρήσης και υπάρχει και το πρόβλημα των αποθηκευτικών χώρων.

Δεύτερον, θα πρέπει να δούμε το πλαίσιο και την αρμοδιότητα αδειοδότησής τους, όπως προαναφέρθηκε.

Τρίτον, μια σειρά από πρακτικά ζητήματα που μπορούν να διευκολύνουν τη λειτουργία των αγορών χωρίς μεσάζοντες και επίσης προτείνονται από τους φορείς.

Συμπερασματικά, νομίζω ότι, κ. Υπουργέ, στόχος μας, αν μη τι άλλο, είναι να ενισχύσουμε και να ενθαρρύνουμε με το άρθρο 37 όσο το δυνατόν περισσότερο, την ανάπτυξη των συλλογικοτήτων χωρίς μεσάζοντες, διευκολύνοντας την δημιουργία τους.

Σε αυτή την κατεύθυνση, λαμβάνοντας υπόψη και τις προτάσεις φορέων, οι οποίες περιλαμβάνουν κανόνες και πρέπει να υπάρχουν κανόνες για την λειτουργία των αγορών αυτών, μπορούμε και πρέπει να εξασφαλίσουμε μια ισορροπία και με τις λαϊκές αγορές και με την κοινωνία.

Οπότε, σε αυτή την κατεύθυνση προτείνω να δούμε αυτές τις τροποποιήσεις που μπορούν να γίνουν, προκειμένου να έχουμε το καλύτερο δυνατό αποτέλεσμα σε μια, όντως, σημαντική και ιστορική στιγμή για τα κινήματα.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει η κ. Βραντζά.

ΠΑΝΑΓΙΩΤΑ ΒΡΑΝΤΖΑ: Επισημάνθηκε από όλους και από τους φορείς στην προηγούμενη συνεδρίαση, η ανάγκη θεσμοθέτησης του καθεστώτος των λαϊκών αγορών και ότι το παρόν σχέδιο νόμου είναι προς τη σωστή κατεύθυνση.

Εγώ θέλω να κάνω μόνο δύο παρατηρήσεις. Αφορούν το κεφάλαιο β΄ και την άδεια παραγωγού, πωλητή υπαίθριων αγορών.

Η πρώτη παρατήρηση αφορά το άρθρο 4 και τους δικαιούχους. Στη παράγραφο 4, δίνεται μία κατ΄ εξαίρεση άδεια πώλησης γαλακτοκομικών προϊόντων αποκλειστικά σε λαϊκές αγορές και σε μη κτηνοτρόφους, σε μικρούς μεταποιητές, μικρές επιχειρήσεις τυροκομείων, οι οποίες βεβαίως δεν διαθέτουν εμπορικό κατάστημα λιανικής πώλησης.

Κατά τη γνώμη μου, νομίζω ότι αυτό θα πρέπει να επεκταθεί και να προβλεφθεί το ίδιο και στα μεταποιημένα προϊόντα φυτικής παραγωγής, ιδιαίτερα όταν πρόκειται για οικογενειακές επιχειρήσεις, όπου ο ένας σύζυγος είναι ο παραγωγός και άλλος ο μεταποιητής, υπάρχει κοινή φορολογική δήλωση.

Σε συγκεκριμένες περιπτώσεις και ενδεχομένως και σε άλλες που μπορεί να προβλεφθούν και νομικά, θα πρέπει να δίνεται άδεια πώλησης των μεταποιημένων προϊόντων ως παραγωγοί. Να τους δίνεται η άδεια πώλησης ως παραγωγούς και όχι ως μεταποιητές.

Και η δεύτερη παρατήρηση αφορά το άρθρο 7, του ίδιου κεφαλαίου, που αναφέρεται στα είδη εμπορίας αδειών παραγωγών-πωλητών.

Πάλι για τους παραγωγούς θα μιλήσω. Εδώ προβλέπεται ότι μπορούν να πωλούνται στις λαϊκές αγορές όσον αφορά τα ζωικά προϊόντα, μόνο πουλερικά και κουνέλια, στο νόμο και μετέπειτα στην υπουργική απόφαση αυτό να επεκταθεί και σε άλλα είδη.

Η πρόταση που κάνω εγώ είναι να επεκταθεί και με τον νόμο σε όλα τα προϊόντα ζωικής προέλευσης, να δίνει την δυνατότητα πώλησης όλων των προϊόντων ζωικής προέλευσης στις υπαίθριες αγορές και ιδιαίτερα θα αναφέρω τους αμνούς και τα ερίφια, που είναι στη χώρα μας και το συγκριτικό μας πλεονέκτημα.

Προφανώς, η εξαίρεση από το νόμο δεν αφορά θέμα ασφάλειας ούτε των τροφίμων ούτε της δημόσιας υγείας, γιατί το ίδιο θα ίσχυε και για τα πουλερικά και για τα κουνέλια, ιδιαίτερα για τα πουλερικά που εν δυνάμει θα μπορούσαν να είναι και πιο επικίνδυνα.

Για αρχή, θα μπορούσαμε να θεσμοθετήσουμε την άδεια πώλησης αυτών των προϊόντων, των αμνών και των εριφίων, εποχιακά, τις περιόδους των Χριστουγέννων και του Πάσχα, το οποίο βεβαίως είναι αίτημα των παραγωγών, αλλά και των καταναλωτών.

Προφανώς θα τηρούνται όλες οι προϋποθέσεις για την ασφαλή διακίνηση, τη μη διατάραξη της ψυκτικής αλυσίδας και η έκδοση όλων των προβλεπόμενων παραστατικών διακίνησης και εμπορίας.

Προτείνω, λοιπόν, στο νόμο και όχι σε ενδεχόμενη υπουργική απόφαση, να προβλεφθούν και τα υπόλοιπα είδη ζωικής προέλευσης. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε.

Η συνεδρίαση της Επιτροπής Παραγωγής και Εμπορίου θα συνεχιστεί αύριο στις 11.00΄, στην αίθουσα της Γερουσίας

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δρίτσας Θεόδωρος, Ψυχογιός Γεώργιος, Καφαντάρη Χαρά, Σιμορέλης Χρήστος, Αθανασίου Χαράλαμπος, Γιακουμάτος Γεράσιμος, Κωνσταντινόπουλος Οδυσσέας, Μωραΐτης Νικόλαος, Λαζαρίδης Γεώργιος, και Θεοχάρης Θεοχάρης (Χάρης).

Τέλος και περί ώρα 13.15΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**